Prince Harry ge dharikalunge hedhuthakej jamiyyaa akah hadhiyaakoffi | Mihaaru\nޕްރިންސް ހެރީގެ ދަރިކަލުން އާޗީގެ ހެދުންތަކެއް ޖަމިއްޔާއަކަށް ހަދިޔާކޮށްފި\n27 ސެޕްޓެމްބަރ 2019 - 07:05 1 comment\nމި ވާހަކަ ހެރީ އާއި މޭގަންގެ އިންސްޓަގްރާމްގައި ވެސް ހިއްސާކޮށްފައިވެ އެވެ. މިހާރު ފަސް މަހުގެ އާޗީ އާއި މޭގަންގެ ގާތް ރައްޓެހިންތަކެއްގެ ދަރިން ތުއްތު އިރު ބޭނުންކުރި ހެދުންތަކެއް ހަދިޔާކުރީ އެޗްއައިވީ ޖެހިފައިވާ މައިންނަށް ހާއްސަކޮށްގެން ހިންގާ ޖަމިއްޔާ މަދާސްޓްމަދާސް އަށެވެ.\nއެގޮތުން ބޮޑު ދެ ކޮތަޅުގައި ހުރި ތުއްތު ކުދިންގެ ހެދުންތައް ހަދިޔާކުރެއްވި އެވެ. އޭގެ ތެރޭގައި ފިރިކަލުން ހެރީ ކުރިއަށް ގެންދަވާ ކުޅިވަރު މުބާރާތް "އިންވިކްސްޓަސް ގޭމްސް" ގެ އެންމެ ފަހުގެ މުބާރާތުގެ ތެރޭގައި އާޗީ އަށް "ދަ ފިއުޗާ" ޖަހާފައި ތައްޔާރުކުރި ހުދު ކުލައިގެ އޮނެސީ ވެސް ހިމެނެ އެވެ.\n"މި ތަކެތި ހަދިޔާކުރުމަކީ އަހަންނާއި އަހަރެންގެ ރައްޓެހިންގެ ވަރަށް ބޮޑު އުފަލެއް،" މޭގަން ވިދާޅުވި އެވެ. "އަދި މި ކަމަކީ ޖަމިއްޔާ އިން ކުރަމުން އަންނަ މަސައްކަތަށް އެހީވުމުގެ ގޮތުން ވެވޭ ވަރަށް ވެސް ރަނގަޅު އެހީއެއްގެ ގޮތުގައި އަހަރެން ދެކެނީ."\nމޭގަން ވަނީ މަދާސްޓްމަދާސް އިން ކުރަމުން އަންނަ މަސައްކަތްތަކަށް ވެސް ވަރަށް ބޮޑަށް ތައުރީފުކުރައްވައި ކުރިއަށް އޮތް ތަނުގައި ވެސް ޖަމިއްޔާ އަށް އެކި ގޮތްގޮތުން އެހީވެދެއްވާނެކަމުގެ ޔަގީންކަން ވެސް ދެއްވައިފަ އެވެ. އަދި އެތަނުގައި ތިބި ކުދިންނާއި މީހުންނާއެކު އުފާވެރި ވަގުތުކޮޅެއް ހޭދަކުރައްވާފައިވެ އެވެ.\nމަދާސްޓްމަދާސްއަކީ 2001 ގައި އުފެއްދި ޖަމިއްޔާއެކެވެ. އެތަނުން މިހާތަނަށް 10،000 މީހުންނަށް ވަޒީފާގެ ފުރުސަތު ވެސް ފަހިކޮށްދީފައިވާ އިރު، އެޗްއައިވީގެ ޝިކާރައަކަށްވެފައިވާ 11 މިލިއަން އަންހެނުންނާއި އެ މީހުންގެ ދެ އަހަރުން ދަށުގެ ތުއްތު ކުދިންނަށް އެހީތެރިކަން ފޯރުކޮށް ދީފައިވެ އެވެ.\nމަދާސްޓްމަދާސްގެ ތަރުޖަމާން ލިންފޯ ނެޓެކޯ ބުނީ އެ ޖަމިއްޔާގެ ފެސިލިޓީއަކަށް މޭގަން ވަޑައިގެން އެތަނުގައި ތިބި ކުދިންނާ އެކު ވަގުތުކޮޅެއް ހޭދަކޮށްލެއްވުމަކީ ލިބުނު ވަރަށް ބޮޑު އުފަލެއް ކަމަށެވެ. އަދި އެކަމަނާ ދެއްވި ހިތުގެ އަޑިން އެހީ ބަލައިގަންނަ ކަމަށް ބުންޏެވެ.\nއިތުރު ލިޔުންތައް ޗެރިޓީ އިނގިރޭސިވިލާތް ސައުތު އެފްރިކާ ޕްރިންސް ހެރީ


Ras Online - ހުޅުމާލޭގައި އެޗްޑީސީން ހެދި ކޯވިޑް ފެސިލިޓީ މިނިސްޓްރީއާ ޙަވާލުކޮށްފި\nހުޅުމާލޭގައި އެޗްޑީސީން ހެދި ކޯވިޑް ފެސިލިޓީ މިނިސްޓްރީއާ ޙަވާލުކޮށްފި\nއަހުމަދު މަސްނޫމް 14 ޖެނުއަރީ 2022 - 13:20\nހުޅުމާލޭގައި އެޗްޑީސީން އަލަށް ޤާއިމްކުރަމުން ދިޔަ ކޯވިޑް ފެސިލިޓީގެ މަސައްކަތް ނިންމައޖ ހެލްތު މިނިސްޓްރީއާ އެތަން ހަވާލު ކޮށްފިއެވެ.\nމާލެ ސަރަޙައްދުގައި ކޯވިޑަށް ފަރުވާ ދިނުމަށް ދާއިމީ ފެސިލިޓީއެއް ޤާއިމުކުރުމަށް ސަރުކާރުން ހައުސިންގ ޑިވެލޮޕްމަންޓް ކޯޕަރޭޝަނާއި ޙަވާލުކޮށްފައިވަނީ މިދިޔަ އަހަރުއެވެ. މި ފެސިލިޓީ ޤާއިމްކޮށްފައިވަނީ ހުޅުމާލޭގައި ހުންނަ އެޗްޑީސީގެ ޑިސްޓްރިބިއުޝަން ސެންޓަރެއްގައެވެ.\nއެޗްޑީސީން ބުނީ އެޗްޑީސީގެ ޑިސްޓްރިބިއުޝަން ސެންޓަރެއްގެ ގޮތުގައި ބޭނުންކުރަމުންދިޔަ ޢިމާރާތުގެ ސްޓްރަކްޗަރ ބަދަލުކޮށް ހެލްތު މިނިސްޓްރީއާ މިހާރު ޙަވާލުކޮށްފައިވާކަމަށެވެ.\nއެޗްޑީސީއިން ބުނީ ޢިމާރާތް މިނިސްޓްރީއާއި ޙަވާލުކުރިފަހުން އެތަން ހިންގުމަށް ހަމަޖެހިފައިވާ ހުޅުމާލޭ ހޮސްޕިޓަލުން އިތުރު ބައެއް ކަންކަން ފުރިހަމަކޮށްދިނުމަށް އެދިފައިވާތީ އެކަންކަން ކުރަމުންދާކަމަށެވެ. އަދި އެމަސައްކަތްތައްވެސް މާޗްމަހުގެ ނިޔަލަށް ނިންމާލެވޭނެކަމަށް އެޗްޑީސީން ލަފާ ކުރެއެވެ.\nހޮސްޕިޓަލެއްގެ ފެންވަރަށް ތަރައްޤީކޮށްފައިވާ މިފެސިލިޓީއަކީ3ފަންގިފިލާއަށް ތަރައްޤީކުރި ފެސިލިޓީއެކެވެ. އެތަން ޑިޒައިންކޮށްފައިވަނީ އޮކްސިޖަން ސިލިންޑަރުތައް އުފުލަން ނުޖެހޭ ގޮތަށް ހޮޅި އަޅާގޮތަށެވެ. ހޮސްޕިޓަލެއްގެ ފެންވަރަށް ތަރައްޤީކޮށްފައިވާ މިފެސިލިޓީއަކީ ރާއްޖޭގައި ކޯވިޑްގެ އިތުރު ރާޅެއް އައިނަމަވެސް ފަރުވާދެވޭނެ ކެޕޭސިޓީއާއެކު ހަދާފައިވާ ފެސިލިޓީއެއްކަމަށް ސަރުކާރުން ބުނެއެވެ.\nހުޅުމާލޭގައި މިހާރުވެސް ވަނީ ވަގުތީ ގޮތުން ފެސިލިޓީއެއް ޤާއިމުކޮށްފައެވެ. 290 އެނދުގެ މިފެސިލިޓީގައި އައިސީޔޫއަކާއި ހޮސްޕިޓަލް އޭރިއާއަކާއި މީހުން އައިސޮލޭޓް ކުރެވޭނެ ސަރަޙައްދެއް ވަނީ ޤާއިމުކޮށްފައެވެ.


Dhiraagu Fibre Broadband ge khidhumai Rathafandhoo ah\nދިރާގުން ފޯރުކޮށްދޭ ޑިޖިޓަލް ހިދުމަތްތައް ފުޅާކޮށް ތަރައްގީ ކުރުމުގެ ގޮތުން ދިރާގުގެ ހައިސްޕީޑް ފައިބާގެ ހިދުމަތް ގދ. ރަތަފަންދޫގައި ރަސްމީކޮށް އިފްތިތާހްކޮށް ފިއެވެ.\nދިރާގު ފައިބާ ބްރޯޑްބޭންޑް ޕޯޓްފޯލިއޯ ގައި ކަސްޓަމަރުންނަށް ތަފާތު އަގުތަކުގައި ޑޭޓާ އެލަވަންސްތައް ހިމެނޭ ގިނަ ޕެކޭޖްތަކެއް ލިބިގެންދާނެއެވެ. މިއީ ގިނަ ކަސްޓަމަރުންގެ ބޭނުންތަކަށް ބަލައި ވީހާވެސް ގިނަ ޕެކޭޖްތަކުން އިހްތިޔާރު ކުރުމުގެ ފުރުސަތު ހުޅުވާލުމަށެވެ. އެގޮތުން ރާއްޖޭގެ ގޭބިސީތަކަށް ފޯރުކޮށްދޭ އެންމެ ގިނަ ޑޭޓާ އެލަވަންސް ހިމެނޭ ޕެކޭޖްވެސް ދިރާގު ފައިބާ ބްރޯޑްބޭންޑް ހިދުމަތުން ލިބިގެންދާނެއެވެ.\nދިރާގު ސީނިއާ މެނޭޖާ ބްރޭންޑް އެންޑް މާކެޓިން ކޮމިއުނިކޭޝަންސް މުހައްމަދު މިރްޝާން ހަސަން ވިދާޅުވީ ދިރާގުން އެންމެ ބޮޑު އިސްކަމެއްދެނީ ހައިސްޕީޑް އަދި ފެންވަރު ރަނގަޅު ކަނެކްޓިވިޓީ ރާއްޖޭގެ ވީހާވެސް ގިނަ ބަޔަކަށް ފޯރުކޮށްދިނުމަށް ކަމަށެވެ. އަދި ރާއްޖޭގެ ހުރިހާ ހިސާބެއްގައި ޑިޖިޓަލް ކޮމިއުނިޓީތައް ބިނާކޮށް ބާރުވެރިކުރުމަށް ކުރަމުންދާ މަސައްކަތުގެ ތެރެއިން މުހިންމު ކަމެއް ކަމަށް ވެސް ވިދާޅުވިއެވެ.\nދިރާގު ފައިބާ ބްރޯޑްބޭންޑް ހިދުމަތަކީ ރާއްޖޭގައި މިހާރު ފޯރުކޮށްދެމުންދާ އެންމެ ގިނަ އެލަވަންސް އަދި އެންމެ މަތީ ސްޕީޑްގެ ޕެކޭޖްތައް ހިމެނޭ ހިދުމަތެވެ. އެގޮތުން މިހާރު ރާއްޖޭގެ ގޭބިސީގެ 80 އިންސައްތައަށް މި ހިދުމަތް ދިރާގުން ފޯރުކޮށްދީފައިވާއިރު މީގެ ތެރޭގައި 65 ރަށެއް ހިމެނެއެވެ.


School ninmaa kudhin kushuge vettah dhaa minvaru ithuru, ginaee aailaa roolhifaivaa kudhin: DJJ - One Online\nސްކޫލު ނިންމާ ކުދިން ކުށުގެ ވެއްޓަށް ދާ މިންވަރު އިތުރު، ގިނައީ އާއިލާ ރޫޅިފައިވާ ކުދިން: ޑީޖޭޖޭ\nސްކޫލު ނިންމާފައިވާ ކުދިން ކުށުގެ ވެއްޓަށް ދާ މިންވަރު އިތުރުވާން ފަށާފައިވާ ކަމަށް ޑިޕާޓްމަންޓް އޮފް ޖުވެނައިލް ޖަސްޓިސް (ޑީޖޭޖޭ) އިން ބުނެފިއެވެ.\nޑީޖޭޖޭ އިން އާންމުކުރި މިއަހަރުގެ ފުރަތަމަ ހަ މަސް ދުވަހުގެ ތަފާސްހިސާބު ދައްކާގޮތުން، އެ ޑިޕާޓްމެންޓަށް ވަނީ 88 މައްސަލަ ހުށަހަޅައިފައެވެ. އޭގެ ތެރެއިން 37 ޕަސަންޓު ކުދިން ނިސްބަތްވަނީ ރޫޅިފައިވާ އާއިލާތަކަށެވެ. 20 ޕަސަންޓު ކުދިން ނިސްބަތްވަނީ ގުޅިފައިވާ އާއިލާތަކަށް ކަމަށް ތަފާސްހިސާބުން ދައްކައެވެ. އަދި 14 ޕަސަންޓު ކުދިންނަކީ ޝަރުއީގޮތުން ބައްޕަ ނެތް ކުދިން ކަން ވެސް ތަފާސްހިސާބުން ދައްކައެވެ.\nޑީޖޭޖޭ އިން ބުނީ، ސްކޫލު ނިންމާފައިވާ ކުދިން ކުށުގެ ވެއްޓަށް ދާ މިންވަރު އިތުރުވާން ފަށާފައިވާ ކަމަށާއި ކުދިންގެ އުމުރުފުރާއަށް ބަލާއިރު އެންމެ ގިނައިން ރިޕޯޓު ކޮށްފައިވަނީ 16 އަހަރާއި 18 އަހަރާ ދެމެދުގެ ކުދިން ކުރާ ކުށްތަކުގެ މައްސަލަތައް ކަމަށެވެ.\nޑީޖޭޖޭ އިން ބުނީ، ކުދިން އެންމެ ގިނައިން ކުރަނީ މަސްތުވާތަކެއްޗާ ގުޅުންހުރި ކުށްތަށް ކަމަށެވެ. އެގޮތުން މަސްތުވާތަކެތި ބޭނުންކުރުމާއި ގެންގުޅުން އަދި އަތުގައި ބެހެއްޓުމުގެ މައްސަލަތަކާއި މުދަލަށް ގެއްލުންދިނުމާއި މާރާމާރީގެ މައްސަލަތައް ގިނަކަމަށް އެ ޑިޕާޓްމަންޓުން ވަނީ ފާހަގަކޮށްފައެވެ.\nމީގެ އިތުރުން ކުށުގެ ވެށީގައި ގިނައިން އުޅެނީ އާއިލާ ރޫޅިފައިވާ ކުދިން ކަމަށް ވެސް ޑީޖޭޖޭ އިން ބުންޏެވެ. އާއިލީ ހާލަތުގެ ސަބަބުން ކުދިންނަށް ދޭންޖެހޭ ސަމާލުކަމާއި ލޯތްބާއި އަޅައިލުން ނުދެވި، ކުދިންގެ އުޅުން އިތުރަށް ގޯސްވުމުގެ ފުރުސަތު ބޮޑުވާ ކަމަށް ޑީޖޭޖޭ އިން ވަނީ ބުނެފައެވެ. އަދި އާއިލާއާ ވަކިވެފައިވާ ކުދިންގެ ނާޖާއިޒު ފައިދާ ކުށުގެ ވެށީގައި އުޅޭ ބޮޑެތި މީހުން ނަގަމުންދާކަން ވެސް ޑީޖޭއޭ އިން ވަނީ ފާހަގަކޮށްފައެވެ.\nމިއަހަރުގެ އަދަދުތަކަށް ބަލާއިރު ކުދިން ކުށް ތަކުރާރުކުރާ އަދަދު ބޮޑުތަނުން މަދުވެފައިވާ ކަމަށް ދައްކައެވެ. މިދިޔަ އަހަރުގެ ފުރަތަމަ ހަ މަސްދުވަހާއި، މިއަހަރުގެ ފުރަތަމަ ހަ މަސްދުވަހުގެ ތަފާސް ހިސާބުތައް ދައްކާގޮތުންނަމަ ކުށް ތަކުރާރުކުރާ އަދަދު ވަނީ 127 އިން 48 އަށް މަދުވެފައެވެ.\nމިއަހަރުގެ ފުރަތަމަ ހަ މަސްދުވަހު ހުށަހެޅުނު 88 މައްސަލައަކީ، މިދިޔަ އަހަރާ އަޅާކިޔާއިރު ވެސް ބޮޑުތަނުން މަދު އަދަދެކެވެ. މިދިޔަ އަހަރުގެ ފުރަތަމަ ހަ މަސް ދުވަހު ވަނީ 177 މައްސަލައެއް ޑީޖޭޖޭއަށް ހުށަހަޅައިފައެވެ.\nއަތޮޅުތެރެއިން 18 އަހަރުން ދަށުގެ ކުދިން އެންމެ ގިނައިން ކުށްކުރަނީ ފުވައްމަލަކު ސިޓީންނެވެ. ދެން އެންމެ ގިނައިން ކުށަށް އަރައިގަންނަ ކުދިން އުޅެނީ ށ. އަތޮޅާއި ފ. އަތޮޅުގައެވެ.\nގުޅޭ ޓެގު މިނިސްޓްރީ އޮފް ހޯމްއެފެއާޒް ކުށް ސްކޫލް ކުދީން ޑިޕާޓްމަންޓް އޮފް ޖުވެނައިލް ޖަސްޓިސް


އުނގޫފާރު ވަރަށް ބޮޑަށް ގިރާ، ބޮޑެތި ގެއްލުންތަކެއް – Ungoofaaru\nބަނޑޭރިގަނޑު/ޚަބަރު/އުނގޫފާރު ވަރަށް ބޮޑަށް ގިރާ، ބޮޑެތި ގެއްލުންތަކެއް\nމުނާޒު މުޙައްމަދު 13 ޖަނަވަރީ 2020\nރަށްގިރުމުގެ ސަބަބުން އުނގޫފާރު އަތިރިމަތީގައިވާ ގިނަ އަދަދެއްގެ ރުއް ގަސް ވަނީ ވެއްޓިފައި – ފޮޓޯ: ފޭސްބުކް\nމި ފެށުނު އިރުވައި މޫސުމާ ދިމާކޮށް ރ.އުނގޫފާރު އިރުމަތީ ފަރާތާއި ތުނޑިއާ ދިމާ ވަރަށް ބޮޑަށް ގިރާ، ބޮޑެތި ގެއްލުންތަކެއް ލިބިއްޖެއެވެ.\nރަށްގިރުމުގެ ސަބަބުން އަތިރިމަތީގައި ހައްދާފައިވާ ބައެއް ގަސްގަހާއި ރުއް ވަނީ މޫދައް ވެއްޓިފައެވެ. އަދި މީގެ އިތުރުން އުނގޫފާރު ކައުންސިލުން ޕިކްނިކް އޭރިއާއެއްގެ ގޮތުގައި ތަރައްޤީކުރި ސަރަހައްދުގައި ބަހައްޓާފައިވާ ބައެއް ގޮނޑިތަކާއި ބެންޗު ފަދަ ތަކެތި ވަނީ ގުންޑޮޅި ކަނޑައިގެން ދިއުމުގެ ސަބަބުން މޫދަށް ވެއްޓިފައެވެ. އަދި އެ ސަރަހައްދުފައި އިނދޯލި އެލުވާފައި ހުރި ބައެއް ރުށްގަސް ވެސް ވަނީ ވެއްޓި ނުވަތަ އަރި އަޅާލާފައެވެ.\nރަށްގިރުމުގެ ސަބަބުން އުނގޫފާރު ޕިކްނިކް އޭރިއާގައި ބަހައްޓާފައިވާ ބެންޗުތައް ވަނީ ވެއްޓިފައި —\nރަށް ގިރުމަކީ އުނގޫފާރަށް ދިމާވެފައި ތިމާވެށީގެ އެންމެ ބޮޑު މައްސަލައެވެ. އަދި ކޮންމެ އަހަރަކު ވެސް ވަކިދުވަސް ވަރަކަށް ރަށުގެ އެކި ސަރަހައްދުތައް ވަރަށް ބޮޑަށް ގިރާކަން ފާހަކަކޮށްލަން ޖެހެއެވެ. އެހެން ނަމަވެސް ރަށް ގިރުން ކޮންޓުރޯލްކޮށް ގިރާ ސަރަހައްދު ހިމާޔަތް ކުރުމަށް ވޭތުވެ ދިޔަ ދުވަސްތަކުގައި އެއްވެސް މަސައްކަތެއް ކުރެވިފައި ނުވާތީ ރަށުގެ ގިނަ އާންމުން އަންނަނީ މިކަމާ ކަންބޮޑުވުން ފާޅު ކުރަމުންނެވެ.\nމިކަމާ ބެހޭ ގޮތުން އުނގޫފާރު.ކޮމް އަށް މަޢުލޫމާތު ޙިއްސާކުރަމުން ރަށުގެ ޒުވާނަކު ބުނި ގޮތުގައި ގިރާ ސަރަހައްދު ހިމާޔަތް ކުރުމަށް ޒުވާނުންގެ ބަޔަކު އިސްނަގައިގެން ވެލި ގޯނި ޖެހުމަށް ނިންމާފައިވާ ކަމަށެވެ. އެހެން ނަމަވެސް މާޒީގައި ނުކުތް ނަތީޖާއަށް ބަލާއިރު ވެލިގޯނި ޖެހުމަކީ މާ އެދެވޭ ހައްލެއް މިކަމަށް ލިބިގެން ދާނެ ކަމެއް ނޫންކަމަށާއި މިކަމަށް އޮތް ހައްލަކީ ގިރާ ސަރަހައްދު ހިމާޔަޠް ކުރުމަށް ސަރުކާރުން އިސްނަގައިގެން މަސައްކަތް ކުރުމެވެ. ކުރިއަށް އޮތް ތަނުގައި އުނގޫފާރުގެ ބިން ހިއްކުމަށް ސަރުކާރުން ނިންމާފައި ވުމާއެކު ރައްޔިތުންގެ އުންމީދަކީ ބިން ހިއްކުމާއެކު ރަށުގެ ވެލިގަނޑު ހިފެހެއްޓުމަށް ރަނގަޅު ފެންވަރެއްގެ މަސައްކަތްތަކެއް ކުރެވިގެން ދިއުމެވެ.\nރ. އުނގޫފާރު ރަށް ގިރުން


Masverin ah ekasheegenvaa ageh eba dhevey: Minister\nމަސްވެރިންނަށް އެކަށީގެންވާ އަގެއް އެބަ ދެވޭ: މިނިސްޓަރު\nވެބް ކޮންފެރެންސް މެދުވެރިކޮށް މަޖިލީހުގެ އިގްތިސާދީ ކޮމިޓީއަށް މިނިސްޓަރު ޒަހާ ވަހީދު ޖަވާބުދާރީވެވަޑައިގަންނަވަނީ -- ފޮޓޯ: ފިޝަރީޒް މިނިސްޓަރު\nކޮވިޑް-19 ގެ ބަލިމަޑުކަމުގެ ހާލަތުގައި ދިމާވެފައިވާ އިގްތިސޯދީ ދަތިތަކާ އެކުގައި ވެސް މަސްވެރިންނަށް އެކަށީގެންވާ ރަނގަޅު އަގެއް ދެވޭ ކަމަށް ފިޝަރީޒް މިނިސްޓަރު ޒަހާ މިއަދު ވިދާޅުވެއްޖެ އެވެ.\nކޮވިޑް-19 ގެ ސަބަބުން ފިޝަރީޒް މިނިސްޓްރީން ކުރަމުންދާ މަސައްކަތްތައް ސާފު ކުރުމުގެ ގޮތުން ރައްޔިތުންގެ މަޖިލީހުގެ އިގްތިސޯދީ ކޮމިޓީން މިއަަދު ބޭއްވި ބައްދަލުވުމުގައި ކޮމިޓީގެ މެންބަރުން ކުރެއްވި ސުވާލުތަކަށް ޖަވާބު ދެއްވަމުން ޒަހާ ވިދާޅުވީ މިހާރު މިއޮޔް ހާލަތުގައި މިފްކޯއަށް ވެސް ފައިސާ ލިބުމުގައި ދަތިތަކެއް ދިމާވާ ކަމަށެވެ.\nވެބް ކޮންފެރެންސް މެދުވެރިކޮށް ކުރިއަށް ދިޔަ އެ ބައްދަލުވުމުގައި ޒަހާ ވިދާޅުވީ، ދުނިޔޭގެ ބާޒާރުގައި ކަނޑު މަހުގެ ބާވަތްތަކުގެ އަގު އުޅެނީ ޓަނެއް 1،450 ޑޮލަރަށްކަމަށެވެ. އެއީ މަސް ކިލޯއެއް 22 ރުފިޔާއަށް ކަަމަށާއި މިފްކޯއިން މަސްވެރިންގެ އަތުން 20 ރުފިޔާ އަށް މަސް ގަންނަ ކަމަށެވެ.\nދުނިޔޭގެ ބާޒާރުގައި ވެސް އާންމުކޮށް ކަނޑު މަހުގެ އަގު އުޅޭ ވަރަށް ވުރެ ކުޑަ މިންވަރެއް މި ދުވަސްވަރު އުފުލިފައިވާ ކަމަށާއި އެއާ ގާތް ކުރާ އަގެއް މިފްކޯއިން މަސްވެރިންނަށް ދޭ ކަމަށް މިނިސްޓަރު ވިދާޅުވި އެވެ. އެހެންކަމުން އެއީ އެކަށީގެންވާ ރަނގަޅު އަގެއް ކަމަށް ގަބޫލު ކުރައްވާ ކަމަށް ވެސް މިނިސްޓަރު ވިދާޅުވި އެވެ.\n"ދޮށީގެ މަސްވެރިކަމުގައި އަޅުގަނޑުމެންނަށް ކުންފުންޏަށް ވެސް ނުދެވޭ ވަރުގެ އަގެކޭ ދެމުން މި ދަނީ، ފައިސާ މި ލިބެނީ އެކްސްޕޯޓް ކޮށްގެން. އަޅުގަނޑު ދަންނަވާނީ ދޮށީގެ މަސްވެރިންނަށް ރަނގަޅު އެކަށީގެންވާ އަގެއް އެބަ ދެވެއޭ،" މިނިސްޓަރު ޒަހާ ވިދާޅުވި އެވެ.\nމިނިސްޓަރު ޒަހާ ވިދާޅުވި ގޮތުގައި މިއަދާ ހަމައަށް ވެސް 17 ދުވަހުގެ ފައިސާ މަސްވެރިންނަށް ދެވިފައި ނުވާ ކަމަށެވެ. އެއީ މަސް އެކްސްޕޯޓް ކުރުމަށާއި އެކްސްޕޯޓް ކޮށްގެން މިފްކޯއަށް ލިބޭ ފައިސާ ލިބުމުގައި ދަތިތަކެއް ހުރުމުން ކަމަށެވެ. ނަމަވެސް ކުރިއަށް އޮތް ދެތިން ދުވަސް ތެރޭގައި ފައިސާ ދޫކުރެވެމުން ދާނެ ކަމަށް ޒަހާ ވިދާޅުވި އެވެ.\n"ފައިސާ ލިބުމުގައި ދަތިތައް އެބަހުރި، މަސްވެރިން ވެސް އެ ދަތިތައް ތަހައްމަލު ކުރާ ކަން އިހުސާސް ކުރެވޭ، މިފްކޯ އިން މަސައްކަތް ކުރަނީ ވީހާ ވެސް އަވަހަކަށް ފައިސާ ދިނުމަށް ޓަކައި،" މިނިސްޓަރު ޒަހާ ވިދާޅުވި އެވެ.\nކަނޑު މަހުގެ މަސްވެރިކަމުގެ ސިނާއަތުގައި އުޅޭ މަސްވެރިންނަށް އެއަށްވުރެ ރަނގަޅު އަގެއް ދެވޭނީ ކުރިއަށް ގެންދަން ޖެހޭ އުމްރާނީ ތަރައްގީގެ މަޝްރޫއުތައް ނިންމައި ރޯ މަހުގެ ބަދަލުގައި ބަންދުކުރި މަސް ގިނަ އަދަދަކަށް ބޭރު ކުރެވެން ފެށުމުން ކަމަށް އޭނާ ވިދާޅުވި އެވެ.\n"ސަރުކާރުން ގަންނަ ކަނޑު މަހުގެ ބާވަތްތަކުގެ ސްޓޯރޭޖް ބޮޑު ކުރާ ވާހަކައާއި ކޭނަރީ ޕްރޮޑަކްޝަން އިތުރު ކުރުމަށް ޓަކައި ޕްރޮޖެކްޓްތައް އެކުލަވާލައި އެ މަސައްކަތްތައް ކުރެވެމުން މި ދަނީ. އިންފްރާސްޓްރަކްޗާތަކެއް އައިސްގެން ނޫނީ ހައްލުތަކެއް ނާންނާނެ." ޒަހާ ވިދާޅުވި އެވެ.\nމުޅި ދުނިޔޭގައި ފެތުރެމުންދާ ކޮވިޑް-19 އާ ގުޅިގެން ވައިގެ ދަތުރުފަތުރުތައް ހުއްޓި، ގައުމުތަކުގެ އިގްތިސާދަށް އަންނަނީ ހިނާރު ކަމެއް އަންނަމުންނެވެ. އެއިން ރާއްޖޭގެ އިގްތިސާދު ވެސް ދަށްވާތީ އާއި ފަރުދުންގެ އާމްދަނީއަށް އަސަރު ކުރާތީ ސަރުކާރުން ވަނީ 2.5 ބިލިއަން ރުފިޔާގެ އިކޮނޮމިކް ރިލީފް ޕެކޭޖެއް ވެސް ތައާރަފުކޮށްފަ އެވެ.\nރައްޔިތުންގެ މަޖިލީހުގެ ކޮމިޓީތަކުން ދަނީ އެ ކޮމިޓީއަކާ ގުޅުން ހުރި ދާއިރާތަކުން ކޮވިޑް-19 ގެ ހާލަތުގައި ކުރަމުންދާ މަސައްކަތްތައް ދިރާސާކޮށް އެ ޕެކޭޖްގެ އުފެއްދުންތެރިކަން އިތުރު ކުރުމަށް ޓަކައި ސަރުކާރަށް ލަފައެއް ދިނުމުގެ މަސައްކަތް ކުރަމުންނެވެ.\nރައްޔިތުންގެ މަޖިލިސް މަސްވެރިން މިފްކޯ + ފިޝަރީޒް އެންޑް އެގްރިކަލްޗާ މިނިސްޓްރީ އިގްތިސޯދު ޒަހާ ވަހީދު ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް


Raahjjeygai nuhedhunas Raahjje ah nisbaiy vaa thaavahkaashi, kureen gaanoonee gothun radhunge milkeh - One Online\nޑރ. ވަހީދުގެ ކޮލަމް: ރާއްޖޭގައި ނުހެދުނަސް ރާއްޖެއަށް ނިސްބަތްވާ ތާވައްކާށި، ކުރީން ގާނޫނީގޮތުން ރަދުންގެ މިލްކެއް\nރުކުގައި ތާވައްކާށި އަޅާފައި --- ފޮޓޯ ކްރެޑިޓް: ކޮލިން ބަރާސް/ ނިއުސައިންޓިސްޓް.ކޮމް\nއަންޒަމާނުއްސުރެ ބޭރު މީހުންނަށް ހީކުރެވިފައި ވަނީ ތާވައްކާއްޓަކީ ދިވެހިރާއްޖޭގައި ހެދޭ އެއްޗެއް ކަމަށެވެ. މިއީ މަޝްހޫރު ސައިންޓިސްޓުންނަށް ވެސް އޮޅުންއަރާފައިވާ ކަމެކެވެ. މި އޮޅުމުގެ ސަބަބުން އޭގެ ނަމަކަށް ވެސް ދީފައިވަނީ ރާއްޖެއަށް ނިސްބަތްކޮށްފައި "ލޮޑޮއިސިއާ މޯލްޑިވިކާ"އެވެ. މިނަން މިގޮތަށް ދީފައިވަނީ ތާވައްކާށީގެ އަސްލު ވަޠަން ކަމުގައިވާ ސޭޝެލްސަގައި 1770 ގައި މީހުން ވަޒަންވެރި ވުމުގެ ކުރިންނެވެ. އެހެންވެ އެއީ ސޭޝެލްސްގައި ހެދޭ އެއްޗެއްކަން އެނގުމުގެ ކުރިންނެވެ.\nސައިންޓިސްޓުން މިހެން ތާވައްކާއްޓަށް ނަންދީފައި އޮތަސް އެއީ ރައްޖޭގެ އެއްވެސް ރަށެއްގައި އެއްވެސް އިރަކު ހެދުނު އެއްޗެއް ނޫނެވެ. ހަޤީޤަތުގައި ތާވަށްކާށި ހެދެނީ އިންޑިއާ ކަނޑުގެ ޖަޒީރާ ޤައުމެއް ކަމަށްވާ ސޭޝެލްސްގައެވެ. ދުނިޔޭގެ އެހެން އެއްވެސް ޤައުމެއްގައި ދަނޑުވެރިކަމުގެ ގޮތުން އެ ކާށި ހައްދައެއް ނުއުޅެއެވެ. ހައްދާފައި ހުރީ، ވަރަށް މަދުން، ސައިންސަށް ހައްދާ ބަގީޗާތަކުގައި، މިސާލަކަށް ސްރީ ލަންކާގެ ޕެރަދެނިޔާ ގާރޑަންގައެވެ. ތާވައްކާށި، މި ނަން ދިވެހީން ބޭނުން ކުރާތާ އެތަކެއް ސަތޭކަ އަހަރުވެއްޖެއެވެ. އޭގެ ނާށިން އިހުޒަމާނުގައި ދިވެހިބޭސް ހަދައި އުޅުނެވެ. އެންމެ ގިނައިން ބޭނުންކުރީ ޖިންސީ ބާރު ގަދަކުރުމަށެވެ. ކުރީން އާއްމު އެއްޗަކަށް ވިޔަސް މިހާރު އެއީ ތަދު އެއްޗެކެވެ. މި ޒަމާނުގައި ތާވައްކާށީގެ ސިފަ ދެކެފައި އެ ވަކިކުރަން ދަންނަ މީހުން ދިވެހީންގެ ތެރޭގައި މަދެވެ.\n1985 ގައި ރަޝިއާގެ ލިޔުންތެރިއެއް ކަމަށްވާ ނިކޮލައި އޮސިޕޮވް ބުނުއްވާފައި ވާ ގޮތުން އިހު ޒަމާނުގައި ކޮށް އުޅުނު ތާވައްކާށީގެ ވިޔަފާރިއަކީ ވަރަށް އަޖާއިބުކުރަނިވި ގޮތަކަށް ކުރި މުއާމަލާތެކެވެ. ވިއްކާ މީހާއަށް އޭނާ އެވިއްކަނީ ކިހިނެއް ލިބޭ ކޮން އެއްޗެއްކަން ނޭނގެއެވެ. ގަންނަ މީހާއަށް އޭނާ އެ ގަންނަނީ އަސްލު ކޮން އެއްޗެއްކަމެއްވެސް ނޭނގެއެވެ. އެ ވިޔަފާރީގެ އެންމެ މުހިންމު ކަސްޓަމަރުންނަކީ އިންޑިއާގެ ރަސްރަސްކަލުންނެވެ.\nއިންޑިއާގެ ރާޖާއިން ތާވައްކާށި ބައްލަވައިގަންނަވަނީ ދެ ބޭނުމެއްގައެވެ. އެއް ބޭނުމަކީ ފިރިހެން ބޭހެއްގެ ގޮތުގައެވެ. އަނެއް ބޭނުމަކީ ވިހަލުމުގެ ނުރައްކަލުން ސަލާމަތް ވުމުގެ ގޮތުންނެވެ. އެ ރާޖާއިން އަބަދުވެސް ތިއްބަވަނީ އެ ބޭފުޅުންގެ ފަރިއްކޮޅަށް މީހަކު ޒަހަރު ލައިފާނެ ކަމަށް ބިރުފުޅުންނެވެ. އެ ދުވަސްވަރު ގިނަ ބަޔަކު ހީކުރަނީ ތާވައްކާށީގެ ނާށީގައި ހުންނަ ޖާދުވީ ބާރަކުން ޒަހަރުން ރައްކާތެރި ވެވޭ ކަމަށެވެ. އެހެން ކަމުން ބައެއް ރާޖާއިން އަބަދު ވެސް ފަރިއްކުޅުއްވަނީ އެ ނާށިން ހަދާފައި ހުންނަ ތަށީގައެވެ. ޒަހަރުން ރައްކާތެރިވާ ކަމަށް ބުނާ ކުށްހީ ފެތުރުމުގައި ދިވެހި ރާއްޖޭގެ ރަދުންގެ އަތްޕުޅެއް އޮވެދާނެ ކަމަށް ބައެއް މީހުން ތުހުމަތު ކުރެއެވެ.\n2. ލަންކާގެ ޕެރަދެނިޔާ ބޮޓަނިކަލް ގާރޑަންގައި ހައްދާފައިވާ ތާވައް ރުކެއް --- ފޮޓޯ ކްރެޑިޓް: ވިކިޕީޑިއާ\nމިގޮތަށް ތުހުމަތު ކުރަނީ ސަބަބެއް ނެތިއެއް ނޫނެވެ. ރާއްޖެއަށް ލަގުވާ ހުރިހާ ތާވައްކާއްޓަކީ ޤާނޫނީ ގޮތުން ރަދުންގެ މިލްކެވެ. ބޭރަށް އެ ވިއްކައިގެން ލިބޭ މަންފާއެއް ލިބެނީ އެ މަނިއްޕުޅަށެވެ. ވީމާ އޭގެ ބާޒާރު ފުޅާވުމަކީ ރަދުންގެ މަސްލަހަތު އެކުލެވޭ ކަމެކެވެ.\nތާވައްކާއްޓާ ގުޅިގެން ބައެއް އޮޅުންތައް އަރާފައި ވެއެވެ. އެގޮތުން ވަރަށް ގިނަ ދިވެހީންނަށް ހީވެފައި އޮންނަނީ ތާވައް ކާއްޓަކީ ދެކުނު އޭޝިއާގައި ވަރަށް ގިނައިން ހެދޭ ޕަލްމީރާ ކަމަށެވެ. އެއީ ރާއްޖޭގައި ވެސް މަދުމަދުން ހައްދާފައިވާ އެއްޗެކެވެ. އެހެންވެ ބައެއް މީހުން ތާވައްކާށި ރާއްޖޭގައި ހެދުނު ކަމަށް ކިޔައި އުޅެއެވެ. ހަޤީޤަތުގައި ތާވައްކާށި ރާއްޖޭގައި އެއްވެސް އިރަކު ނުހެދެއެވެ. ގަހާ ބެހޭ ސައިންސްވެރިން ބުނާގޮތުން ސޭޝެލްސް އިން ބޭރު އެއްވެސް ޤައުމެއްގައި ތާވައްކާށި ހެދިފައިވާ ކަމުގެ މައުލޫމާތެއް ލިބިފައިނެތެވެ. މިފަހުން ބައެއް ދިވެހީން ތާވައްކާއްޓަކީ ޑޫމް (އަރަބި ބަހުން ދޫމް) ފްރުޓްކަމަށް ވެސް ހީކުރިއެވެ. މިހާރު މި އޮޅުންތައް ވަނީ ސާފުކުރެވިފައެވެ.\nސޭޝެލްސްގެ ޖަންގައްޔެއްގައި ތާވައްރުއް ހެދިފައި --- ފޮޓޯ ކްރެޑިޓް: ވިކިޕީޑިއާ\nތާވައްކާށި ހެދޭ ސޭޝެލްސް އަކީ 18 ވަނަ ޤަރުނާ ޖެހެންދެން ފަޅުރަށެކެވެ. އާއްމުކޮށް މީހުން ގޮސް ވެސް އުޅުނު ތަނެއްނޫނެވެ. ވީމާ އެރަށުން ތާވައްކާށި ބޭރުވާން އޭރު އޮތީ ވަރަށް ހަނި މަގެކެވެ. އެއީ އަތިރިމަތީގައި ހުންނަ ރުކަކުން ބިމަށް ވެއްޓޭ ކާއްޓެއް ފަހުން މޫދަށް ފުރޮޅާލައިގެން އޮޔާ ގޮސްގެންނެވެ. އޮޔާދާނީ ރުއްފަޅަން ފަށައި ލުއި ވެފައިވާ ކާއްޓެކެވެ. ހަރު ކާށި ބަރުކަމުން ދާނީ އަޑިއަށެވެ. ފެން މައްޗަށް އަރާ ކާށި އޮޔާއެކު ވަރަށް ދުރަށް ދަތުރު ކުރެއެވެ. ހިކިފަސް ތަނަކަށް އެންމެ ގިނައިން ލައްވާލަނީ ދިވެހިރާއްޖެއަށެވެ.\nތާވައްކާށި އެހާ ދިގު ދަތުރެއް ކޮށްފައި އަންނައިރު ރުއް ފަޅަން ފެށި ލޯވަޅުން ހުންނާނީ ލޮނު ވަދެފައެވެ. ފަޅަން ފެށި ރުއް އޮންނާނީ މަރުވެފައެވެ. ރާއްޖެއަށް ލައްގާ ތާވައް ކާށިން ރުއް ހެދިފައި ނުވަނީ މިހެންވެގެންނެވެ.\n4. ތާވައް ކާއްޓެއް --- ފޮޓޯ ކްރެޑިޓް: ވިކިޕީޑިއާ\nބައެއް ދިވެހީން ބުނާގޮތުން އިހުގެ ދިވެހީން ސޭޝެލްސްއަށް ގޮސް ވަގުރުކު އަޅައިގެން ތާވައް ކާށި ގެނެސް އެ ބޭރުކޮށް ހެދިއެވެ. މިއީ ނުވާނެ ކަމެކޭ ނުބުނެވޭނެއެވެ. އެހެނީ ސޭޝެލްސް އޮންނަނީ ރާއްޖެއިން މާބޮޑު އުނދަގުލަކާއި ނުލައި ދަތުރުކުރެވޭ ހިސާބުގައި 1300 މޭލު ދުރުގައެވެ. އެހެނަސް މިކަމަށް ބާރު ލިބޭ އެއްވެސް ކިތާބީ ހެއްކެއް ތާރީޚުން ފެންނާކަށެއް ނެތެވެ. އަދި ކުރީ ޒަމާނުއްސުރެ ކިޔަމުން އަންނަ ފޯކްލޯރ ވާހަކައަކުން ވެސް މިފަދަ ހެއްކެއް ފެންނާކަށް ނެތެވެ.\nތާވައް ރުކަކީ އާއްމުކޮށް 25 ން 35 މީޓަރުގެ ދިގުމިނަށް ހެދޭ އެއްޗެކެވެ. އޭގެ ފަންތައް ހުންނަނީ އަތުން ވިހޭ ފަންކާއެއްގެ ސިފަށެވެ. އޭގެ ދިގު މިނުގައި 8 މީޓަރު އަދި ފުޅާމިނުގައި 4.5 މީޓަރު ހުރެއެވެ. އަދި މެދުގައި4މީޓަރުގެ ފަންތޮއްޓެއް ހުރެއެވެ.\nތާވައްކާށީގެ ފިރިހެން މަލެއް --- ފޮޓޯ ކްރެޑިޓް: ވިކިޕީޑިއާ\nތާވައްރުކުގެ އަންހެން ރުކާއި ފިރިހެން ރުއް ހުންނަނީ ވަކިންނެވެ. ފިރިހެން ރުކުގައި 1 މީޓަރު ދިގު މާގަނޑެއް އަޅައެވެ. މާގަނޑުގައި 10 ވަރަކަށް އަހަރުވަންދެން މާ އަޅައަޅާ ހުރެއެވެ.\nތާވައްކާއްޓަކީ ހުރިހާ ބާވަތެއްގެ މޭވާގެތެރެއިން ޤުދުރަތީ ގޮތުން ހެދޭ އެންމެ ބޮޑު މޭވާއެވެ. (އެއަށް ވުރެ ބޮޑު ކަރައާއި ބަރަބޮލަކީ މުޑުވައްކޮށްގެން ދަނޑުގައި ހައްދާ އެއްޗެއްސެވެ.) ތާވައްކާށި 42 ކިލޯއާ ހަމައަށް ބަރުވެއެވެ. ކާށީގެ އެއްފަރާތުން އަނެއްފަރާތަށް ދޮޅު ފޫޓު ވަރު ހުރެއެވެ. ކާށި އޮންނަނީ ފަތާކޮށް، މެދުން ދެ ބައިވެފައެވެ. ކޮންމެ ބައެއްގައި އޮށެއް އޮންނާނެއެވެ. ބައެއް ކާށީގައި ދެ އޮށަށްވުރެ ގިނައިން ހުރެއެވެ. އެ އޮށަކީ މިހާތަނަށް ސައިންސަށް ހޯދިފައިވާ އެންމެ ބޮޑު އޮށެވެ.\nރާއްޖޭގައި ދާދި ފަހަކާ ޖެހެންދެން ދިވެހި ބޭހުގައި ތާވައްކާށި ބޭނުންކޮށް ހެދިއެވެ. އެންމެ ގިނައިން ބޭނުންކުރީ ހުވަނދުބޭސް ހަދާށެވެ. އެކަމުގައި ބޭނުން ކުރީ އެ ކާށީގެ ނާށި އާދައިގެ ކާށިފެނުގައި ގާނައިގެންނެވެ. އިންޑިއާގެ ރަސްކަލުންގެ ބޭނުމަށް ތާވަށްކާށިން ބޭސް ހެދި ވާހަކަ އިސްވެ ބަޔާން ކުރެވިފައި އެވަނީއެވެ.\nތާވައްކާއްޓަކީ ނަސްލު ނެތި ހިނގައިދާނެ ކަމުގެ ބިރު ކުރިމަތި ވެފައިވާ އެއްޗެކެވެ. މިހާރު އެ ހެދިފައިވަނީ ސޭޝެލްސްގެ ޖަޒީރާތަކުން އެންމެ ދެ ރަށުގައެވެ. އެ ޤައުމުން ތާވައްކާށި ޙިމާޔަތްކުރަން ވަރަށް މަސައްކަތް ކުރެއެވެ. އެގޮތުން ތާވައްކާށި އެކްސްޕޯރޓް ކުރުން ވަނީ މަނާކޮށްފައެވެ. މީގެ އެއް އިސްތިސްނާއަކީ ސައިންސްގެ ބޭނުމަށް ދުނިޔޭގެ ޔުނިވަރސިޓީތަކަށް ދޭ ސާމްޕަލްތަކެވެ. އަނެއް އިސްތިސްނާއަކީ ބޭރު ޤައުމުތަކުގެ ފުރަމާނަ މެހެމާނުންނަށް ވެދުމަށް އެރުވުމެވެ. މީގެ ދަށުން ރާއްޖޭގެ ރައީސް އަށް ވެސް ތާވައްކާއްޓެއް ވެދުމަކަށް އެރުވުނެވެ. ބާކީ ކާށި ސޭޝެލްސްގައި ބޭނުންކުރަނީ ރުއް އާލާކުރުމަށެވެ.\nސޭޝެލްސްއިން ތާވައްކާށި އާލާކުރުމަށް ކުރާ މި މަސައްކަތް ކާމިޔާބު ވުމަކީ ދިވެހީންގެ ވެސް އެދުމެކެވެ. އެހެނީ އެއީ ދިވެހީންގެ ތާރީޚާ ގުޅި ލާމެހިފައިވާ އެއްޗެކެވެ. އޭގެ ނަން ވެސް ކީފައި ވަނީ ރާއްޖެއަށް ނިސްބަތްކޮށެވެ.\nގުޅޭ ޓެގު އާޓްސް މިނިސްޓަރ އާދަކާދަ އާއި ސަގާފަތް ދިވެހިރާއްޖޭގެ ތާރީޚު ކާށި


Tayloe Swift ge lavathah alun record kuranee!\nޓެއިލާ ސްވިފްޓް ---\nޓެއިލާ ސްވިފްޓުގެ ލަވަތައް އަލުން ރިކޯޑު ކުރަނީ!\n12 ފެބްރުއަރީ 2021 - 11:26:03\nއެމެރިކާގެ މަޝްހޫރު ލަވަކިޔުންތެރިޔާ ޓެއިލާ ސްވިފްޓް މީގެ 13 އަހަރު ކުރިން ރިލީޒްކުރި އަލްބަމް "ފިއާލެސް"ގެ ލަވަތައް އަލުން ރިކޯޑު ކުރުމަށްފަހު އޭޕްރީލް މަހު ރިލީޒް ކުރާނެކަން އޭނާ އިއުލާނު ކޮށްފިއެވެ.\nއޭނާ މިކަން އިއުލާނުކޮށްފައިވަނީ އެމެރިކާގެ ނިއުޔޯކްގައި ދައްކާ މޯނިން ޝޯއެއް ކަމަށްވާ "ގުޑް މޯނިން އެމެރިކާ"ގެ ބުރާސްފަތިދުވަހު ލައިވް ކުރި ޕްރޮގްރާމުގައެވެ. އަދި އޭނާގެ ޓުވިޓާ އެކައުންޓުގައިވެސް މިކަން ހިއްސާކޮށްފައިވެއެވެ.\nފިއާލެސް އަލްބަމްގައި ޖުމުލަ 13 ލަވައެއް ހިމެނޭ އިރު، ބުރާސްފަތިދިވަހުގެ ރޭ، އެ އަލްބަމްގެ އެންމެ މަޝްހޫރު އެއް ލަވަ ކަމަށްވާ "ލަވް ސްޓޯރީ" ރިލީޒް ކުރާނެ ކަމަށް ޓެއިލާ ގުޑް މޯނިން އެމެރިކާ އަށް ދިން އިންޓަވިއުގައި ބުނެފައިވެއެވެ.\nއެގޮތުން އެ އަލްބަމްގެ ހުރިހާ ލަވަތަކެއް މިހާރު ރިކޯޑުކޮށް ނިންމާފައިވާ ކަމަށާއި، ޓެއިލާ ރިލީޒް ކުރާ ފިއާލެސް އަލްބަމްގައި 26 ލަވައެއް ހިމެނޭނެ ކަމަށް އޭނާ ބުނެފައިވެއެވެ. އަދި އެއީ އެ އަލްބަމް ހެދި އިރު، އެ އަލްބަމްގައި ހިމެނުމަށް ނެގި، ނަމަވެސް އޭރު އަލްބަމްގައި ނުހިމަނަން ނިންމި ލަވަތަކާއެކު ކަމަށް ޓއެިލާ ބުނެފައިވެއެވެ.\nޓެއިލާގެ ފިއާލެސް އަލްބަމް 2008 ގައި ރިލީޒް ކޮށްފައިވަނީ ބިގް މެޝިން ރިކޯޑްސްގެ ކުޑައިގެ ދަށުގައެވެ. އެ އަލްބަމަކީ ޓެއިލާގެ މަސައްކަތެއް ނަމަވެސް، އެއަލްބަމްގެ ރިކޯޑިންގެ ރައިޓްސް އޮތީ ބިގް މެޝިން ރިކޯޑްސްގެ އަތުގައެވެ. އެއާއެކު ފިއާލެސްގެ ފަހުން، 2019ގައި ޓެއިލާ ރިލީޒް ކުރި "ލަވާ" އަލްބަމްގެ ކުރިން ރިލީޒް ކުރި ހުރިހާ އަލްބަމެއްގައި ހިމެނޭ ލަވަތަކުގެ މާސްޓާ ރިކޯޑިންސްގެ ރައިޓްސް އޮތީ ބިގް މެޝިން ރިކޯޑްސްގެ އަތުގައެވެ.\nމީގެ ކުރިން ޓެއިލާ ރިލީޒް ކޮށްފައިވާ ހުރިހާ އަލްބަމެއްގެ ހުރިހާ ލަވަތަކެއް އަލުން ރެކޯޑު ކޮށް ރިލީޒް ކުރުމަށް ޓެއިލާ ނިންމާފައިވަނީ، އޭނާގެ ރިކޯޑިންޑްތަކުގެ ރައިޓްސް ހޯދުމަށެވެ. އަދި މިއީ ޓެއިލާގެ އަމިއްލަ ލަވަތަކުގެ ކޮންޓްރޯލް ހޯދުމަށް ކުރި ކަމެއް ކަމަށާއި، ރިކޯޑް ލޭބަލެއްގެ ދަށުން ރިލީޒް ރެކޯޑުކޮށް ރިލީޒް ކުރާ ލަވަތަކުގެ ކޮންޓްރޯލް އޮންނާނީ އެ ރިލީޒް ކުރި ރެކޯޑް ލޭބަލްގެ އަތުގައި ކަމަށް ސީއެންއެންއިން ބުނެފައިވެއެވެ.\nމިދިޔަ އަހަރު ޓެއިލާ ވަނީ މުޅިން އާ ދެ އަލްބަމެއް ނެރެފައެވެ. އެއީ ޖުލައި 24ގައި ރިލީޒް ކުރި ފޯކްލޯ އަލްބަމާއި ޑިސެމްބަރު 11ގައި ރިލީޒްކުރި އެވާމޯ އަލްބަމެވެ.\nފައްޔާޒުގެ ރައްދު: ނުކުރާ ކަމަކަށް އެއްބަހެއް ނުވާނަން!


Ras Online - ތަކެތީގެ އަގު އަތްނުފޯރާފަށަށް؛ ލިބޭ މުސާރަޔާ ނުބައްދަލު!\nތަކެތީގެ އަގު އަތްނުފޯރާފަށަށް؛ ލިބޭ މުސާރަޔާ ނުބައްދަލު!\nޒުހައިރު 26 ޖޫން 2021 - 17:19\nދައުލަތުގެ އެކި މަގާމު ތަކުގައި ވަޒީފާ އަދާކުރާ ހުރިހާ މުވައްޒަފުންނަށް މަހުން މަހަށް ބަރާބަރަށް އަސާސީ މުސާރަ ލިބެމުން ދިޔަ ކަމުގައި ވިޔަސްވެސް ޕްރައިވެޓް ތަންތަނުގައި މަސައްކަތް ކުރާ މުވައްޒަފުންނަށް މުސާރަ ނުލިބި ލަސްވުމާއި އަދި ހަމަ މުސާރަ ނުލިބޭ ކަމީ ހިތާމަ ކުރަންޖެހޭ ކަމެކެވެ. އަދި ހަމަ މިހާލަތުގައި ތަކެތީގެ އަގުތައް އިންތިހާއަށް ބޮޑުވަމުން އަންނަކަމީ ގަބޫލުކުރަންޖެހޭ ހަގީގަތެނެވެ.\nމީގެ އެންމެ ނޭދެވޭ އަސަރު ކުރަނީ ރަށްފުށުގައި ދިރިއުޅޭ ރައްޔިތުންނަށެވެ. އަނބި ދަރިން ދޫކޮށް މާލެއާއި އަދި އެހެނިހެން ސަރަހައްދު ތަކުގައި މަސައްކަތް ކުރާ ގިނަ މުވައްޒަފުން އުޅޭ ހާލާއިމެދު ވިސްނާނެ ބަޔަކު ނެތެވެ. ހަމަ މުސާރަ ނުލިބޭ އިރު ލިބޭ މުސާރަ ކޮޅުވެސް މިލިބެނީ އެހާ ލަހުންނެވެ. މީގެ ސަބަބުން ލޯބިވާ އާއިއިލާއަށް ކެއިންބުއިމުގެ ކަންކަން ބަރާބަރަށް މަހުންމަހަށް ހަމަޖައްސައިދިނުމަށް މިހާރު މިހާރު ވަނީ ނުކުޅެދިފައެވެ. ލިބޭ ލާރިކޮޅު ހިފައިގެން ފިހާރަޔަކަށް ވަދެ ޒަރޫރީ ބޭނުންތަކަށް ނޫނީ ބަނޑުފުރާނެ މުއްތިކުރާން ބޭނުންވާ ސާމަނު ކޮޅުވެސް ގަނެނުލެވެއެވެ.\nކުރީގައި 10 ވަރަކަށް ހާސް ރުފިޔާއިން ދެކޮޅު ޖައްސަމުން އަންނަ އާއިލާއަކަށް މިހާރު މިލިބެނީ5ވަރަކަށް ހާސް ރުފިޔާއެވެ. އެފައިސާކޮޅަށް ބަރޯސާވާ ހަތްވަރަކަށް މީހުން ގޭގައި ތިބެއެވެ. އެހެނަސް އެލިބޭ ފައިސާކޮޅުން ކާއެތިކޮޅުވެސް ގަނެލެވޭ ވަރު ނުވެއެވެ. އެންމެ ބޮޑު ސަބަބަކީ އިންތިހާއަށް ތަކެތީގެއަގު ބޮޑު ވުމެވެ. ޚާއްސަކޮށް ކާބޯތަކެތީގެ އަގުތައް ކޮންމެ ދުވަހަކު އަންނަނީ ބަދަލު ވަމުންނެވެ. ހަމަ އެކަނި ސަރުކާރުން އަގު ކޮންޓްރޯލުކޮށްފައިވާ ހަނޑޫ، ހަކުރު އަދި ފުށުން އެކަނި ފުއްދާ ނުލެވޭނެކަން އެންމެނަށްވެސް އެނގެއެވެ.\nލައިގެންކާ އެއްޗެއް ހޯދުމަށް ބަލާއިރު މަހުގެ އަގު ދުވަހުން ދުވަހަށް އަންނަނީ އުފެލެމުންނެވެ. އަލުއި އަދި ފިޔާގެ އަގުވެސް އުޅެނީ އެކި ދުވަހު އެކި އަގުގައެވެ. އަދި އެކި ފިހާރަ ތަކުގައި ލިބެން ހުންނަނީ ތަފާތު އަގުތަކު ގައެވެ. ކިރުގެ އަގަށްވެސް ބަދަލެއް ނައިސް އެއްވަރެއްގައި ހުރި ނަމަވެސް ލިބޭމުސާރައުކުން ކިރުދަޅެއް ގަނެލާނެ ވަރެއް ނުވެއެވެ. ތަރުކާރީ އާއި މޭވާ ކާން ޑޮކްޑަރު ބުންޏަސް އެ ސާމާނު ގަންނާކަށް ފައިސާއެއް ނެތެވެ. ފެންވަރާ ތާހިރުވެލަން އަދި އަންނައުނު ދޮވެލަން ބޭނުންވާ ސާމާނުކޮޅުވެސް ގަނެ ނުލެވެއެވެ.\nމިހުރިހާ ކަމެއް ލައިގަނެގެން މިއައީ ކޮވިޑް-19 ގެ ސަބަބުންނެވެ. ކޮވިޑަކީ ނުރައްކާބޮޑު ބައްޔަކެވެ. ނަމަވެސް ނުކައިވެސް ނުތިބެވޭނެއެވެ. އަދި ޒަރޫރީ ބޭނުންތައް ނުފުއްދާވެސް ނުތިބެވޭނެއެވެ. ސަރުކާރުން ބަލިކޮންޓްރޯލް ކުރުމަށް އެތަކެއް މަސައްކަތެއް ކޮށް، އެހީގެ ގޮތުގައި ސަރުކާރަށް ލިބުނު އެތައްހާސް މިލިއަން ރުފިޔާއެއް ހުސްވެ ސަރުކާރުގެ ރައުސުލްމާލުގެ ބޮޑުބައެއް އެކަމަށް ޚަރަދު ވެފައިވާ ކަމަށް މުޢައްސަސާ ތަކުން ނެރޭ މަޢުލޫމާތު ތަކުން ހާމަ ވެއެވެ. ނަމަވެސް ރައްޔިތުންގެ ކެއިން ބުއިމުގެ ކަންކަން އަގުހެޔޮކޮށް އެކަން ހަމަމަގަށް އަޅުވަން އެއްވެސް މުއައްސަސާއަކުން މަސައްކަތެއް ކުރާ ތަނެއް ނުފެނެއެވެ. މުޅިންވެސް ބަލި ކޮންޓްރޯލް ކުރުމަށް ހަރު ކަށި ފިޔަވަޅު އެޅުންނޫން ކަމެއް ކުރާތަނެއް ނުފެނެއެވެ.\nރައްޔިތުންގެ އަސާސީ ކަންކަން ފުރިހަމަ ކުރުމަށް މިހާރު ބައިވަރު ފައިސާ ބޭނުންވާ އިރު އެފައިސާ ލިބޭނެ ދޮރުތައް ވަނީ ބަންދު ވެފައެވެ. ހަމަ އެއާއިއެކު ތަކެތީގެ އަގު ދަނީ އުފުލެމުންނެވެ. މިހާލަތުގައި ސަރުކާރުން ކާބޯތަކެތި ހެޔޮއަގުގައި ރައްޔިތުންނަށް ފޯރުކޮށްދޭންޖެހޭ ކަމަށް ގިނަ ބަޔަކު ގަބޫލު ކުރައެވެ. ނަމަވެސް އެކަމާއި އަދި ސަރުކާރު އޮތީ ހަނެވެ. ވިޔަފާރި ވެރިންނަށް ލިބޭ ފައިދާ ކުޑަ ވެދާނެތީ ކަންނޭނގެއެވެ. ނޫނީ އެމީހުން ބަނގުރޫޓްވާނެތީ ވެސް ކަންނޭނގެއެވެ. ނުވަތަ ނުފޫޒު ގަދަ ވިޔަފާރިވެރިންނަށް ބިރުންނެވެ. ނަމަވެސް ނިކަމެތި ރައްޔިތު މީހާ އެއްދުވަހުން އަނެއްދުވަހަށް އަންނަނީ ނިކަމެތިވެ މާޔޫސް ވަމުންނެވެ.\nސަރުކާރުގެ ވެރިކަމުގެ މުއްދަތު ހަމަވެ، ވޯޓު ނަގާހިސާބަށް އައުމުން ރައްޔިތުން މަތިން ހުރިހާ އެންމެން ހަނދާން ވެއެވެ. އޭރު ރައްޔިތުންނަށް ނުކޮށްދޭކަ ކަމެއް ނޯވެއެވެ. ނަމަވެސް ވޯޓު ކާމިޔާބުވާ ހިސާބުން ރައްޔިތުންނަށްވުރެ ބޮޑަށް މިފެންނަނީ އެހެން ފަރާތްތަކެވެ. ނަމަވެސް ރައްޔިތުންނަށް ވިސްނައި މިދެނީ އެންމެ ބާރުގަދައީ ރައްޔިތުން ކަމަށެވެ. އެކަމަކު ރައްޔިތުން މިތިބެންޖެހެނީ ބަނޑަށް ކުޅުޖަހައިގެންނެވެ.\nރަށްޔިތުން ބާރުގަދަޔަސް ރައްޔިތުން ބަކަ ތަޅަނީއެވެ. އަނގަޔާ އަތާ ދިމާނުވެއެވެ. ލިބޭ އާމްދަނީއަކުން ދެކޮޅު ނުޖެހެއެވެ. ދެން މިޖެހެނީ ލޭންދޭނަށް މީހެއްގެ އަތުން ނަގާށެވެ. ފައިސާ ލިބޭ ތަނަވަސް މީހުންގެ ފައިބުޑަށް ސަލާން ޖަހަން ޖެހޭ ހާލު މިއޮތީ ކުރިމަތި ވެފައެވެ. އަޅުންގެ ގޮތުގައި އުޅެންޖެހޭ ހިސާބަށް ދަނީއެވެ. ޢިލްމު ވެރިންވެސް ސިޔާސީ ފިކުރު ޕްރޮމޯޓު ކުރަން މަޖުބޫރު ވަނީ އެވެ. ދީނީ ބޭފުޅުންވެސް އެކަކު އަނެކަކަށް ވާދަކުރަނީ ސިޔާސީ މަންފާ ހޯދުމަށެވެ. މީގެ ދެރަކަމާއި ނިކަމެތިކަން މިފޯރަނީ ނިކަމެތި ރައްޔިތު މީހާއަށެވެ.\nސިޔާސީ ބޭފުޅުން ބޭނުންވާނީ އަބަދުވެސް ރައްޔިތުން ސަލާން ޖަހާ ހާލުގައި ބައިތިއްބާށެވެ. އެއީ އެމީހުންގެ ސިޔާސީ ކުރިމަގު އުޖާލާ ކުރުމަށެވެ. އިޚްލާސްތެރި ވެރިޔަކު ނެތެވެ. ރައްޔިތުން ބިކަވެ ނިކަމެތި ވެގެންދާއިރުވެސް އެވާހަކަ ދެއްކުމެއް ނެތެވެ. ތަކެތީގެ އަގު ހެޔޮކޮށް ރައްޔިތުންނަށް ބޭނުންވާ އަސާސީ މުދާ ފޯރުކޮށްދިނުމަށް މަސައްކަތެއް ކުރާނެ އެއްވެސް ބަޔަކު ނެތެވެ. މަށާ މަށާއެވެ. ކަލެޔާ ކަލެޔާއެވެ. ކޮންމެ ގޮތެއް ވިޔަސް ހެވެވެ.\nއާނ ލިބޭ އެއްޗަކުން އެއްގޮތަކަށްވެސް ދެކޮޅުނުޖެހޭ. މަވެސް އުޅެނީ އައިކެއާ ޖޮބެއްގަ. ވަރަށް ކުޑަކުޑަ ސެލެރީއެއް ލިބެނީ


Reygandu kuni nagan WAMCO thayyaaru, WAMCO fushun massala eh dhimaa nuvaane: MD - vNews.mv\nރޭގަނޑު ކުނި ނަގަން ވެމްކޯ ތައްޔާރު، ވެމްކޯ ފުށުން މައްސަލައެއް ދިމާނުވާނެ: އެމްޑީ\nޠާހިރާ އަޒްހާރު 09 January 2021, 17:46\nވޭސްޓް މެނޭޖްމަންޓް ކޯޕަރޭޝަން ލިމިޓެޑް (ވެމްކޯ) އިން މާދަމައިން ފެށިގެން ރޭގަނޑު ކުނި ނަގަން ވާންޖެހޭ ތައްޔާރީތައް ވެ ނިމިފައިވާކަމަށް އެ ކުންފުނީގެ މެނޭޖިންގ ޑިރެކްޓަރ އާދަމް މުހައްމަދު ވިދާޅުވެއްޖެއެވެ.\nވެމްކޯގެ އެމްޑީ އާދަމް މުހައްމަދު މިފަދައިން ވިދާޅުވީ، މާލޭގެ ގޭބީސިތަކުން މިހާރު ކުނިނަގަމުންދާ ވަގުތައް މާދަމާއިން ފެށިގެން ބޮޑު ބަދަލެއް ގެނެސް ރޭގަނޑު ކުނި ނަގަން ނިންމުމާ ގުޅިގެން، ވީނިއުސްއިން މިއަދު ދެންނެވި ސުވާލަކަށް ޖަވާބު ދެއްވަމުންނެވެ.\nއެމްޑީ އާދަމް ވިދާޅުވީ ރޭގަނޑު ކުނި ނެގުމުގެ ޓްރަޔަލް ރައުންޑުތައް މިހާރު ނިމިފައިވާ ކަމަށާއި، ވަކި ހާއްސަ ޕްލޭނެއްގެ ދަށުން ޒޯންތކަށްކަށް ބަހާލައިގެން ކުނި ނެގުމުގެ ކަންކަން ކުރިއަށްދާނެ ކަމަށެވެ.\nރޭގަނޑު ވަގުތު ކުނި ނެގުމަކީ ވެމަކޯއިން މީގެކުރިން ކޮށްފައިވާކަމަށް ނުވިނަމަވެސް ވެމްކޯގެ ފަރާތުން މިކަމުގައި އެއްވެސް މައްސަލައެއް ދިމާނުވެ މިކަން ކުރިއަށްދާނެ ކަމުގެ ޔަގީންކަން އާދަމް ވަނީ ދެއްވާފައެވެ.\nއާދަމް ވިދަޅުވީ ވެމްކޯއިން އެކި ސަރަހައްދުތަކަށް ގޮސް ކުނި ނެގުމުގެ މަސައްކަތް ކުރަން ފަށާނީ ރޭގަނޑު 12:00 ގެ ފަހުން ކަމަށެވެ.\nއެހެންކަމުން ހުރިހާ ގޭބީސީއަކުންވެސް ރޭގަނޑު 10:00 އާ 12:00 އާ ދެމެދު މަގުމައްޗަށް ކުނި ނެރެފައި ބެހެއްޓުމަށް އާދަމް ވަނީ އިލްތިމާސް ކުރައްވާފައެވެ.\nމާދަމާއަކީ ސްކޫލްތަކުގައި 2020 ވަނަ އަހަރުގެ ދެވަނަ ޓާމުގެ ކިޔެވުން ފަށާ ދުވަސްކަން ފާހަގަކުރައްވައި އާދަމް ވިދާޅުވީ، ވެމްކޯގެ ހިދުމަތް ރޭގަނޑަށް ބަދަލުކުރުމުގައި ދަރިވަރުން ސްކޫލަށް ވަދެނިކުމެ ހަދާ ވަގުތުތަކުގައި ވެމްކޯގެ ހިދުމަތްތައް ކުރިއަށްދާނަމަ ވާނެ އުނދަގޫތަކާ ދެތެރޭވެސް ވިސްނާފައިވާނެ ކަމަށެވެ.\nއަދި ދުވާލު ވަގުތަކީ މާލޭގެ މަގުތަކުގައި ޓްރެފިކް ބާރުބޮޑު ވަގުތަކަށްވުމުން މި ހިދުމަތް ރޭގަނޑަށް ބަދަލުކުރުމާއެކު ވޭމްކޯގެ މުވައްޒަފުންނަށްވެސް ގޭގެއިން ކުނި ނަގަން ފަސޭހަ ވެގެންދާނެ ކަމަށް އާދަމް ވިދާޅުވިއެވެ.\nމީގެ އިތުރުން ވެމްކޯގެ ހިދުމަތް ރޭގަނޑަށް ބަދަލުކޮށް ކުނި ނެރުމަށް ވަކި ވަގުތެއް ކަނޑައަޅާފައި އޮތުމުން މަލޭގެ އެކި ސަރަހައްދުތަކަށް ކުނި ޖަމާކޮށްފައިހުރުމުގެ މައްސަލައަށްވެސް ހައްލު ލިބިގެންދާނެކަން ފާހަގަކުރެއްވިއެވެ.\nވެމްކޯއިން ވަނީ ރޭގަނޑު 12:00 ގެ ކުރިން ގޭބީސީތަކުން ކުނި ނެރެފައި ބެހެއްޓުމަށް އިލްތިމާސް ކޮށްފައެވެ. އަދި ގޭގޭގެ އެތެރެއަށްވަދެ ކުނި ނަގަމުން ނުދާނެ ކަމަށް ވެމްކޯއިން މީގެކުރިން ބުނެފައިވެއެވެ.


ޕަބްލިޝްކުރި ތާރީޚް: 14 އޮކްޓޫބަރު 2019\nޕަބްލިޝްކުރި ގަޑި: 1308\nސުންގަޑި: 23 އޮކްޓޫބަރު 2019 1200\nއެސިސްޓެންޓް ޑިރެކްޓަރުގެ މަޤާމަށް މީހަކު ބޭނުންވެއްޖެ.\nމި އިޢުލާންވަނީ 2019-10-14 13:11:28 ގައި ބާތިލް ކުރެވިފައެވެ.\nފާދިއްޕޮޅު ހިންނަވަރު ކައުންސިލްގެ އިދާރާ، ޅ. ހިންނަވަރު\n-/7035ރ (ހަތްހާސް ފަންސަތިރީސް ރުފިޔާ)\n1- ސިވިލް ސަރވިސްގެ މުއައްޒަފުންނަށް ހަމަޖެހިފައިވާ އުޞޫލުން ބޭސްފަރުވާގެ ޚިދުމަތް.\n3- ސިވިލް ސަރވިސްގެ މުއައްޒަފުންނަށް ހަމަޖެހިފައިވާ އުޞޫލުން އިތުރުގަޑީގެ ފައިސާ. (މީގެ އިތުރުން މަޤާމަށް އިތުރު ޢިނާޔަތެއް ނުވަތަ އެލަވަންސެއް ކަނޑައަޅާފައިވާނަމަ އެ ޢިނާޔަތްތަކާ އެލަވަންސްތައް)\n1- ދިވެހިރާއްޖޭގެ ބިމާބެހޭ ޤާނޫނާ އަދި ރަށުގެ ލޭންޑް ޔޫސް ޕްލޭނާ އެއްގޮތްވާގޮތުގެމަތިން، ރަށުން ބިންދޫކުރުމާއި ބިމާ ޢިމާރާތް ރަޖިސްޓަރީކުރުމާއި ދިވެހިރާއްޖޭގެ ޢިމާރާތްކުރުމުގެ ޤަވާޢިދުތަކާއި ސަރުކާރުގެ މިނިސްޓްރީތަކުން ހަދާފައިވާ އެންމެހާ ޤަވާޢިދުތަކާ އެއްގޮތްވާގޮތުގެމަތިން ރަށުގައި ޢިމާރާތްކުރުމުގެ ކަންކަން ބަލަހައްޓައި އެކިއެކި ފަރާތްފަރާތުން ރަށުގެ ބިމާގުޅޭގޮތުން ހިންގާ ބިމާބެހޭ އެންމެހާ މުޢާމަލާތްތަކުގެ ރެކޯޑްތައް ދިވެހިރާއްޖޭގެ ބިމާބެހޭ ޤާނޫނާއި މިނޫންވެސް ޤާނޫނުތަކުގައިވާގޮތުގެމަތިން ބެލެހެއްޓުން.\n2- ލޭންޑް ޔޫސް ޕްލޭންގައި ފާހަގަކޮށްފައިހުންނަ ބިންތައް ކައުންސިލުން ވަކިކަމަކަށް ބޭނުންވެގެން ހުށަހެޅުމުން އެކަން ހަމަޖެހިފައިވާ ޤަވާއިދާ އެއްގޮތަށް ޕްލޭނަށް ގެންނަންޖެހޭ ބަދަލުގެނެސް ހުއްދަހޯދުމަށް ސަރުކާރުގެ ކަމާބެހޭ އިދާރާއަށް ހުށަހަޅައި ހުއްދަހޯދުން.\n3- ލޭންޑްޔޫސް ޕްލޭންގައިވާގޮތަށް ލޭންޑް ސަރވޭކުރުމަށް ބޭނުންވާ އިކްވިޕްމަންޓް ބޭނުންކޮށްގެން ބިމާއި ގޯތިދޫކުރުމަށް ބޭނުންވާ ސަރަހައްދުތަކުގެ އިން ވަކިކޮށްދިނުމާއި ލޭންޑްޔޫސް ޕްލޭންގައިވާގޮތަށް އެކިއެކި ބޭނުންތަކަށް ދޫކުރެވޭ ބިންތަކުގެ އިންތައް ޓޯޓަލް ސްޓޭޝަން ބޭނުންކޮށްގެން ވަކިކޮށްދިނުން.\n4- ރަށުގެ ލޭންޑްޔޫސް ޕްލޭނާއި އެކިއެކި ބިންތަކާއި ގުޅޭގޮތުންނާއި ބިންތައް ބޭނުންކުރުމުގައި ކައުންސިލަށް ފަންނީ އަދި ޓެކްނިކަލް އެހީތެރިކަން ދިނުން.\n5- ދިރިއުޅުމަށާއި ދިރިއުޅުން ނޫން ބޭނުންތަކަށް ދޫކުރެވޭ ބިންބިމާއި ގޯތިގޯތީގައި ޢިމާރާތްކުރުމުގެ ކަންތައްތައް ބެލެހެއްޓުމާ އެއްބުރިއަށްވުރެ އުސްކޮށް ޢިމާރާތްކުރުމުގެ ހުއްދަދިނުމާއި އެފަދަ ތަންތަން ޢިމާރާތްކުރަމުންދަނީ ޤަވާޢިދާ އެއްގޮތަށްތޯ ބަލައި މޮނިޓަރކުރުން.\n6- މަގުމަތީގައި މީހުން ހިނގައިއުޅުމާއި މަގުމަތީގައި އިންޖީނުލީ އެއްޗެއްސާއި، އިންޖީނު ނުލާ އެއްޗެތި ދުއްވުމުގެ ކަންކަން އިންތިޒާމްކޮށް ބެލެހެއްޓުމާއި، އެއްގަމާއި ކަނޑުގައިދުއްވާ އުޅަނދުފަހަރުން ދޭ ޚިދުމަތްތައް އިންތިޒާމްކޮށް ބެލެހެއްޓުން. އުޅަނދުފަހަރުގެ ސަލާމަތާއި ރައްކާތެރިކަމާއި ބެހޭގޮތުން ކުރަންޖެހޭ މަސައްކަތްތައް ކުރުމާ އަޅަންޖެހޭ ފިޔަވަޅުތައް އެޅުން.\n7- ރަށުގެ މަގު ހެދުމާއި މަގުތައް މަރާމާތުކޮށް ބެލެހެއްޓުމާއި ބަނދަރު މަރާމާތުކޮށް ބެލެހެއްޓުމާއި އެއްގަމު ތޮއްޓާއި ކަނޑު ތޮށިގަނޑު މަރާމާތުކޮށް ބެލެހެއްޓުމާއި ރަށުގެ ފާލަމާއި ފެރީ ޓާރމިނަލް ހަދައި ހިންގުން.\n8- ފިހާރަތަކާއި ހޮޓާތަކާއި ރެސްޓޯރަންޓްތަކާއި ކެފޭތަކާއި ގެސްޓްހައުސްތަކާއި ޢާންމު މާރުކޭޓުތަކުގެ ކަންކަން، ދިވެހިރާއްޖޭގެ ޤާނޫނާ އެއްގޮތްވާގޮތުގެމަތިން، ހުރޭތޯބަލައި އަޅަންޖެހޭ އިޞްލާޙީ ފިޔަވަޅުއެޅުން.\n9- ކައުންސިލްގެ ބެލުމުގެ ދަށުން ޚިދުމަތް ދެވޭ ތަންތަނާއި ރަށުގެ މަގުތަކާއި މައިދާންތަކާއި ޕާކްފަދަ ޢާއްމު ތަންތަނަށް ނަންދިނުމާއި ނަން ބަދަލުކުރުމާއި އެފަދަ ތަންތަން ވަގުތީގޮތުން ނުވަތަ ދާއިމީގޮތުން ހުޅުވުމާއި ބަންދުކުރުން.\n10- ކައުންސިލުން ބަލަހައްޓަންޖެހޭ ކަރަންޓާ ފެނާ ފާޚާނާއާއި ނަރުދަމާގެ ނިޒާމްފަދަ ޢާންމު ޚިދުމަތް ހިންގައި ބެލެހެއްޓުން.\n11- ރަށުގެ ކުނި މެނޭޖް ކުރުމާއި މަގުމަތި ކުނިކަހައި ސާފުކުރެވޭނެ އިންތިޒާމެއް ހަމަޖެއްސުމާއި ރައްކާތެރިގޮތުގައި ރައްޔިތުންނަށް އުނދަގޫ ނުފޯރާނެ ގޮތެއްގެމަތިން ރަށުފެންވަރުގައި ކުނި ނައްތާލުން.\n12- ޕެސްޓް ކޮންޓްރޯލް ކުރުމާއިބެހޭ ގޮތުން ކުރަންޖެހޭ މަސައްކަތްތައް ކުރުން.\n13- ދިވެހިރާއްޖޭގެ ޤާނޫނާ އެއްގޮތްވާގޮތުގެމަތިން ރަށްގިރުން ހުއްޓުވުމަށްޓަކައި ފިޔަވަޅު އެޅުމާއި ދިމާވާ ކުއްލިނުރައްކަލުގެ ޙާލަތްތަކުގައާއި ޙާދިޘާތަކުގައި އެހީތެރިކަން ފޯރުކޮށްދެވޭނެ ނިޒާމެއް ޤާއިމްކުރުން.\n14 -ރަށުގެ ބިންބިމުގެ ދަފްތަރު އެކުލަވައި އެދަފްތަރު ބެލެހެއްޓުމާއި ބިމާބެހޭ ޤައުމީ ދަފްތަރު އެކުލަވައި ބަލަހައްޓާ އިދާރާއަށް ބޭނުންވާނެ މަޢުލޫމާތު ފޯރުކޮށްދިނުން.\nބިޒްނަސް އެޑްމިނިސްޓްރޭޝަން ނުވަތަ ބިޒްނަސް މެނޭޖްމަންޓް ނުވަތަ ޕަބްލިކް އެޑްމިނިސްޓްރޭޝަން، ނުވަތަ އާބަން ސްޓަޑީޒް ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލްކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން.\nނުވަތަ ބިޒްނަސް އެޑްމިނިސްޓްރޭޝަން ނުވަތަ ބިޒްނަސް މެނޭޖްމަންޓް ނުވަތަ ޕަބްލިކް އެޑްމިނިސްޓްރޭޝަން، ނުވަތަ އާބަން ސްޓަޑީޒް ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް9އިން ފެށިގެން މަތީގެ ސަނަދެއް ޙާޞިލްކޮށްފައިވުން.\n1- ފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށްއެދޭ ފޯމް. (މި ފޯމް ސިވިލް ސަރވިސް ކޮމިޝަންގެ ވެބްސައިޓުން އަދި އިދާރާގެ ކައުންޓަރުން ލިބެން ހުންނާނެއެވެ.)\n4- ސިވިލް ސަރވިސް އަށް/ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާއިމެދު އިޢްތިރާޒެއް ނެތްކަމަށް، ވަޒީފާ އަދާކުރާ އޮފީހުން ދޫކޮށްފައިވާ ލިޔުން.\n5- ލިބިފައިވާ ތައުލީމީ ސެޓްފިކެޓްތަކުގެ ކޮޕީ:\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު/ލެވެލް ކަނޑައަޅާފައިވާ، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ދޫކޮށްފައިވާ ތަޢުލީމީ ސެޓްފިކެޓް ތަކާއި ޓްރާންސްކްރިޕްޓްގެ ކޮޕީ؛ ނުވަތަ ކޯސް ފުރިހަމަ ކުރިކަމުގެ ލިއުމާއެކު ކޯހުން ލިބޭ ސެޓްފިކެޓް ވަކި ފެންވަރެއްގައި ޤަބޫލު ކުރެވޭނެކަމަށް މޯލްޑިވްސް ކޮލިފިކޭޝަންސް އޮތޯރިޓީއިން ދޫކޮށްފައިވާ ލިއުމުގެ ކޮޕީ.\n(ށ) މަތީ ތަޢުލީމުދޭ، ރާއްޖޭގެ މަރުކަޒަކުން ދޫކޮށްފައިވާ ތަޢުލީމީ ސެޓްފިކެޓް ތަކާއި ޓްރާންސްކްރިޕްޓްގެ ކޮޕީ؛ ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީ.\n7- ސިވިލް ސަރވިސް ގެ ވަޒީފާއަށް ވަނުމަށް ދެވޭ އިންތިޙާނު ފުރިހަމަކޮށް ސެޓްފިކެޓް ލިބިފައިވާނަމަ އެ ސެޓްފިކެޓްގެ ކޮޕީ.\n(ހ) ދައުލަތުގެ މުއައްސަސާ އެއްގައި ނުވަތަ ސަރުކާރު ޙިއްޞާވާ ކުންފުންޏެއްގައި ވަޒީފާ އަދާކޮށްފައިވާނަމަ، އަދާކޮށްފައިވާ ވަޒީފާ، އަދި ވަޒީފާގެ މުއްދަތާއި، ވަޒީފާގެ މަސްއޫލިއްޔަތު ބަޔާންކޮށް އެ އޮފީހަކުން ދޫކޮށްފައިވާ ލިޔުން.\n(ށ) އަމިއްލަ ކުންފުންޏެއް ނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާނަމަ އަދާކޮށްފައިވާ، ވަޒީފާ އަދާކުރި މުއްދަތާއި ވަޒީފާގެ މަސްއޫލިއްޔަތު އަދި މަސައްކަތްކޮށްފައިވާ ތަނުގެ މުވައްޒަފުންގެ ޢަދަދު ބަޔާންކޮށް އެ އޮފީހަކުން ދޫކޮށްފައިވާ ލިޔުން، ނުވަތަ ވަޒީފާ އަދާކުރި ގޮތް އަންގައިދޭ ރެފަރެންސް ޗެކްފޯމް.\nދެވޭނެ އެންމެ މަތީ މާކްސް\nމަސައްކަތުގެ ދާއިރާއާ ގުޅޭ ކުރު މުއްދަތުގެ ތަމްރީނު\nމަޤާމްގެ މަސައްކަތުގެ ދާއިރާއާ ގުޅޭ ތަޖުރިބާ\nއިންޓަރވިއު/ ޕްރެޒެންޓޭޝަން / ޕްރެކްޓިކަލްސް\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 23 އޮކްޓޯބަރ 2019 ވާ ބުދަ ދުވަހުގެ 12:00 ގެ ކުރިން، ފާދިއްޕޮޅު ހިންނަވަރު ކައުންސިލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް ([email protected]) އަދި ފެކްސް 6620301 މެދުވެރިކޮށްވެސް ބަލައިގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ ޢަދަދަށް ވަޒީފާއަށް އެދޭ ފޯމް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަރވިއު އަދި ޕްރެޒެންޓޭޝަން އޮންނާނީ، 2019 އޮކްޓޯބަރ 24 އާ ނޮވެމްބަރ 10 އާއި ދެމެދު ހިންނަވަރު ކައުންސިލްގެ އިދާރާގައެވެ.


Raajjey ge muraka moosumee badhalah heyneneetha? Survey akun bunanee ehen! | Mihaaru\nރާއްޖޭގެ މުރަކަ މޫސުމީ ބަދަލަށް ހޭނެނީތަ؟ ސާވޭއަކުން ބުނަނީ އެހެން!\nރާާއްޖޭގެ ފަރެއްގެ ހާލަތު ބަލަން ރިސާޗަރުން ޑައިވް ކުރަނީ: ބޭރުގެ ސައިންސްވެރިޔާ ދައްކާ ވާހަކަ އާއި ރާއްޖޭގެ ޑައިވަރުންގެ ވާހަކަ ތަފާތު\n22 އޮކްޓޯބަރ 2019 - 12:44\nމޫސުމަށް އަންނަ ބަދަލުތަކާ އެކު ކަނޑުގެ ލޮނުގަނޑު ހޫނުވުމުން މުރަކަ މަރުވުން ނުވަތަ "ގާހުދުވުމު"ގެ މައްސަލައަކީ ގައުމީ ފެންވަރުގެ ބޮޑު ހިތާމައެކެވެ. އެކަމަކު ސާވޭއަކަށް ބިނާކުރައްވައި، ސައިންސްވެރިޔަކު ވިދާޅުވަނީ ރާއްޖޭގެ މުރަކަތައް މޫސުމީ ބަދަލުތަކަށް ހޭނެމުން އަންނަ ކަމަށެވެ.\nކަނޑުގެ ދިރުންތައް ހިމާޔަތް ކުރަން މަސައްކަތްކުރާ ޖަމިއްޔާއެއް ކަމަށްވާ މެރިން ކޮންޒަވޭޝަން ސޮސައިޓީގެ ޑރ. ޖީން ލޫކް ސޮލާންޑް ވިދާޅުވީ ރާއްޖޭގެ މުރަކަތައް މިހާރު ވަނީ މޫސުމަށް އަންނަ ބަދަލަށް "ނުގުޑާ ގޮތަށް ބަަދަލުވެފައި" ކަމަށެވެ. އެގޮތުން ކުރިން ލިބުނު ގެއްލުންތަކުން ސަލާމަތްވެ، އަލުން ހެދެން ފަށާފައިވާ ކަމަށް ވެސް އޭނާ ވިދާޅުވި އެވެ.\nޑރ. ސޮލާންޑް، 2016، 2017 އަދި 2018 ގައި ރާއްޖޭގެ ފަރުތަކުގެ ސާވޭކުރީ ރާއްޖޭގެ ދެ ޖަމިއްޔާ ކަމަށްވާ ރީފް ޗެކް މޯލްޑިވްސް އާއި ސޭވް ދަ ބީޗްއާ ގުޅިގެންނެވެ.\nފީނުމާ ބެހޭ މައުލޫމާތު ގެނެސްދޭ "ޑައިވާސް ނެޓް" އަށް ދެއްވި އިންޓަވިއުއެއްގައި އޭނާ ވިދާޅުވީ 2016 ގައި ރާއްޖޭގެ ފަރުތަކުން ފެނިވަޑައިގަތީ ކަންބޮޑުވާ ފަދަ މަންޒަރެއް ކަމަށެވެ.\n"ދުނިޔެ ހޫނުވުމުގެ ސަބަބުން ފަރުތަކުގެ ބޮޑެތި ސަރަހައްދުތައް 2016 ގައި މަރުވުމުން އަހަރެމެންގެ ހިތް ހަލާކުވި. އެ ގެއްލުން ފޫބެދޭތަން 2017 އަދި 2019 ގައި ފެނުނީ ވަރަށް ކުޑަކޮށް. [އެހެންވެ] އަހަރެމެން ބެލީ 2019 ގައި ލިބޭނީ އިތުރު ގޯސް ހަބަރުތަކެއް ކަމަށް،" ޑރ. ސޮލާންޑް ވިދާޅުވި އެވެ.\nއެކަމަކު "ސިޓިޒަން ސައިންސް" ފީނުމެއްގެ ގޮތުގައި މެދު ރާއްޖެ ސަރަހައްދުގައި މި އަހަރު ކުރިއަށް ގެންދިޔަ ފީނުމަށް ފަހު ޑރ. ސޮލާންޑް ވިދާޅުވީ މުޅިން މަރުވެފައި ވާނެ ކަމަށް ނުވަތަ މަރުވަމުން ދާނެ ކަމަށް ލަފާކުރި ސަރަހައްދުތަކުން ޅަ މުރަކަ (އެއް އަހަރާއި ތިން އަހަރާ ދެމެދުގެ އުމުރުގެ) ވަރުގަދަޔަށް ހެދެމުން އަންނަ ތަން ފެނިވަޑައިގެންނެވި ކަމަށެވެ.\nއޭނާ ސިފަކުރެއްވި ގޮތުގައި އެއީ މުރަކަތައް ހުދުވުމުގެ މައްސަލައަށް ނުގުޑާ ގޮތަށް އަދި މޫސުމީ ބަދަލުތަކަށް އެ ދިރުންތައް ހޭނުމެވެ.\n"[ގާހުދުވުމުން ލިބޭ] ގެއްލުން ފޫބެދޭ ތަން އެއީ ޅަ މުރަކަ ހެދެމުން އަންނަ މަންޒަރު."\nއެކަމަކު ޑރ. ސޮލާންޑް ވިދާޅުވީ ލޮނުގަނޑު ހޫނުވުމުގެ ސަބަބުން ފަރުތަކަށް ލިބޭ ގެއްލުންތައް އަދިވެސް އެބަ ހުއްޓެވެ. އެގޮތުން ބައެއް ފަރުތަައް އަދިވެސް ދަނީ މަރުވަމުން ކަމަށް ވިދާޅުވި އެވެ. ފިނިހޫނުމިން ކުއްލިއަކަށް މަތިވެއްޖެ ނަމަ ޅަ މުރަކަތައް މަރުވުމުގެ ފުރުސަތު ވެސް އޮތް ކަމަށް އޭނާ ގަބޫލުކުރައްވަ އެވެ.\n"ފަރުގައި ހަމަޖެހި، ދެން ހުދުނުވާނެ ކަމަށް މިދިޔަ އަހަރު ހީކުރި ބައެއް ޅަ މުރަކަ މިހާރު ވަނީ ހުދުވެފައި. އެކަމަކު ބޮޑެތި މުރަކަ ފެންނަނީ ރަނގަޅު ކަމަށް،" އޭނާ ވިދާޅުވި އެވެ.\nދިވެހި ޑައިވަރުންގެ ތަޖުރިބާ މުޅިން ތަފާތު!\nއެކަމަކު ރާއްޖޭގެ އެންމެ ތަޖުރިބާކާރު ޑައިވަރުންގެ ތެރޭގައި ހިމެނޭ ހުސައިން ރަޝީދު (ސެންޑީ) ބުނީ މިދިޔަ ފަސް އަހަރު ކުރިމަތިވި ގާހުދުވުމުގެ މައްސަލައަށް ފަހު ރިކަވާ ވަމުން އަންނަނީ ވަކި ތަފާތު ގޮތަކަށް ކަަން ފާހަގަކުރެވިފައި ނުވާ ކަމަށެވެ. ސެންޑީ ވަނީ 1988 އިން ފެށިގެން މިހާތަނަށް ރާއްޖެއަށް ކުރިމަތިވި ގާހުދުވުމުގެ ހުރިހާ ދުވަސްވަރެއްގައި ވެސް ފަރުތައް ބަލައި، ތަޖުރިބާކޮށްފައިވާ ޑައިވަރެކެވެ.\n"ކޮންމެ ފަހަރަކު ވެސްް ގާހުދުވުމުގެ އިވެންޓްތަކަށް ފަހު މިހެން ރިކަވާ ވާން ފަށާ،" ސެންޑީ ބުންޏެވެ.\nއެކަމަކު އެއީ، ޑރ. ސޮލާންޑް ވިދާޅުވި ގޮތަށް، މޫސުމަށް އަންނަ ބަދަލަށް މުރަކަތައް ހޭނެނީ ކަމަކަށް އޭނާ ގަބޫލެއް ނުކުރެ އެވެ. އޭގެ ސަބަބުތައް ވެސް ދެއްކި އެވެ.\n"ރާއްޖޭގައި އަބަދުވެސް ހުރޭ ކޮންމެ ފަހަރަކު ވެސް ސަލާމަތްވާ ސަރަހައްދުތަކެއް،" ސެންޑީ ބުންޏެވެ.\nއޭނާ ބުނިގޮތުގައި ގާ ހުދުވުމުގެ މައްސަލަ ކުރިމަތިވާ ފަހަރުތަކުގައި އެކަމުން ބައެއް ފަރުތައް ސަލާމަތް ވުުމުގައި ފަރު އޮންނަ ސަރަހައްދު ވެސް ދައުރެއް އަދާކުރާ ކަމަށެވެ. އެގޮތުން ބޮޑަށް އޮއި ދައުރުވާ ސަރަހައްދުތަކާއި އޮއި މަޑު ސަރަހައްދުތަކަށް، ދިރުން އައުމުގައި ތަފާތުވާ ކަމަށް ބުންޏެވެ.\n"މިސާލަކަށް ގޮއިދޫ އަތޮޅު. މިއީ އިންޑިއާ ކަނޑުގެ [މާކަނޑުން އަންނަ] އޮއިވަރު އެހާ ބޮޑަށް ނުވަންނަ ގޮތަށް އޮންނަ އަތޮޅެއް. އެހެންވީމާ މިތަނަށް ކުރާ އަސަރު ކުޑަ،" މިސާލެއް ދައްކަމުން ސެންޑީ ބުންޏެވެ.\nއެހެން މިސާލެއް ނަގަމުން އޭނާ ބުނީ ބައެއް ބާވަތުގެ މުރަކައަކީ ވަރަށް އަވަހަށް ހެދިބޮޑުވާ ބާވަތްތަކެއް ކަމަށެވެ. އެގޮތުން ދިވެހިން އާއްމުކޮށް މުރަކައޭ މިކިޔާ ބާވަތް (ގޮފިތަކެއް ހެން ހެދޭ ބާވަތް) އަވަހަށް ހެދިބޮޑުވާ އިރު ގާހުދުވުން ހުއްޓޭ އިރަށް އެކި ތަންތަނުން އެ ބާވަތުގެ ޅަ މުރަކަ ފެންނަން ފަށާ ކަމަށް އޭނާ ބުންޏެވެ.\nސެންޑީ ގަބޫލުކުރާ ގޮތުގައި މިދިޔަ ފަސް އަހަރު ގާހުދުމުގެ މައްސަލަ އިތުރަށް ބޮޑުވީ ބިން ހިއްކުމުގެ މަޝްރޫއުތަކާ ހެދި އެވެ.\n"ބިން ހިއްކީމާ ސެޑިމެންޓްސް އެޅި، ގާހުދުވުން އަވަސްވޭ. އެހެންވެ ގެއްލުން އިތުރަށް ބޮޑުވޭ،" ސެންޑީ ބުންޏެވެ.\nކުރިއާ ހިލާފަށް ރިސޯޓްތައް ހަދާށާއި ރަށްރަށް ބޮޑުކުރަން ބިން ހިއްކުމުގެ ގިނަ މަޝްރޫއުތަކެއް މިދިއަ ފަސް އަހަރު ރާއްޖޭގައި ކުރިއަށް ދިޔަ އެވެ.\nތިމާވެށި ފަރުތައް ކްލައިމެޓް ޗޭންޖް މުރަކަ\nކޮންމެ ބަދަލަކަށްވެސް ދުނިޔެ އެޖަސްޓުވާނެ. މި ދުނިޔެ ޚަލްޤު ކުރައްވާފައިވަނީ ހުރިހާ ކަމެއް މޮޅަށް ދެނެވޮޑިގެންވާ ފަރާތް.


Moosun goasve dhekunah white alert nerefi\nދެކުނަށް މޫސުން ގޯސްވުން\nގއ. އަތޮޅުން ފެށިގެން އައްޑޫ ސިޓީއަށް ބޯކޮށް ވާރޭވެހުމާއެކު ގުގުރާނެ\nމެދުރާއްޖެތެރޭގެ ބައެއް ރަށްތަކަށް ކެރީގެ އަސަރު ފޯރާނެ ކަމަށާއި، އުތުރުގެ މޫސުން އާއްމުގޮތެއްގައި ރަނގަޅުވާނެ\nދެކުނާއި މެދުރާއްޖެތެރޭގެ އަތޮޅުތަކުގެ މޫސުމަށް ސަމާލުވުމަށް އެދިފައިވޭ\nކ. މާލެ | 18 އޮކްޓޯބަރ 2020 | އާދީއްތަ 09:46 | 2,366\nއައްޑޫސިޓީއަށް ކުރި ވިއްސާރައިގައި އެ ސިޓީގެ އެކި ހިސާބުތަކުގައި ފެންބޮޑުވުމާއި ގުޅިގެން ފުލުހުންނާއި އެމްއެންޑީއެފުން ހަރަކާތްތެރިވަނީ - އައްޑޫ ސިޓީ ކައުންސިލް\nބޯކޮށް ވާރޭވެހޭނެ ކަމަށް ލަފާކޮށް ދެކުނަށް ވައިޓް އެލަރޓް ނެރެފިއެވެ.\nމޫސުމާއި ބެހޭ ގައުމީ އިދާރާ އިން ބުނީ ގއ. އަތޮޅުން ފެށިގެން އައްޑޫ ސިޓީއަށް ބޯކޮށް ވާރޭވެހުމާއެކު ގުގުރާނެ ކަމަށާއި، ވިލާގަނޑުގައި 40 މޭލަށް ވައިގަދަވުން އެކަށީގެންވާ ކަމަށެވެ. މި ސަރަހައްދަށް އެލަރޓް ނެރިފައިވަނީ ހެނދުނު 11:00 އާ ހަމައަށެވެ.\nކުރިއަށް އޮތް 24 ގަޑި އިރު ރާއްޖޭގެ މޫސުން ކުރިއަށް ލަފާ ކުރާ ގޮތަށް ބަލާ އިރު ދެކުނުގެ އެކި ހިސާބަށް ވިއްސާރަ ކުރާނެ އަދި ގުގުރުން އެކަށީގެންވެއެވެ. އަދި ބައެއް ރަށްތަކަށް ބޯކޮށް ވާރޭވެހޭނެ ކަމަށް ލަފާ ކޮށްފައިވާ އިރު މެދު ރާއްޖެތެރޭގެ ބައެއް ރަށްތަކަށް ކެރީގެ އަސަރު ފޯރާނެ ކަމަށާއި، އުތުރުގެ މޫސުން އާއްމު ގޮތެއްގައި ރަނގަޅުވާނެ ކަމަށް މޫސުމާއި ބެހޭ ގައުމީ އިދާރާ އިން ބުނެއެވެ.\nއެ އިދާރާ އިން ބުނީ ހުޅަނގާއި ހުޅަނގު އުތުރުން، ދެކުނާއި މެދުރާއްޖެތެރޭގެ އަތޮޅުތަކަށް ގަޑިއަކު 13 މޭލާއި 23 މޭލާ ދެމެދުގެ ބާރުމިނުގައި ވައި ޖެހޭނެ ކަމަށެވެ. އަދި އުތުރުގެ އަތޮޅުތަކަށް ގަޑިއަކު 07 މޭލާއި 17 މޭލާ ދެމެދުގެ ބާރުމިނުގައި ވައި ޖެހޭނެ ކަމަށާއި، ވިލާގަނޑުގައި ގަޑިއަކު ގާތްގަނޑަކަށް 40 މޭލަށް ވައި ގަދަވުން އެކަށީގެންވާ ކަމަށެވެ.\nމީގެ އިތުރުން ދެކުނާއި މެދު ރާއްޖެތެރޭގައި ކަނޑުތައް ގަދަ ވާނެ ކަމަށާއި، އުތުރުގެ ކަނޑުތައް އާދައިގެ ވަރަކަށް ގަދަވާނެ ކަމަށެވެ. ރާޅުގެ އުސްމިން ހުންނާނެ ކަމަށް ލަފާ ކޮށްފައިވަނީ3ފޫޓާއި7ފޫޓާއި ދެމެދުއެވެ. މޫސުމާއި ބެހޭ ގައުމީ އިދާރާ އިން ވަނީ ދެކުނާއި މެދު ރާއްޖެތެރޭގެ އަތޮޅުތަކުގެ މޫސުމަށް ސަމާލުވުމަށް އެދިފައެވެ.


China Ge Loan Thakun Ithuruvi Dharaneege Assessment Dhanee Hadhamun: Nasheed - Vaguthu\nޗައިނާގެ ލޯނުތަކުން އިތުރުވި ދަރަނީގެ އެސެސްމަންޓު ދަނީ ހަދަމުން: ނަޝީދު\n9 މަސް ކުރިން ( ޑިސެމްބަރު 10, 2019 )\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ ސަރުކާރުގައި ރާއްޖެ ތަރައްގީ ކުރުމަށް ޗައިނާއިން ނަގާފައިވާ ލޯނުތަކުގެ ސަބަބުން އިތުރުވެފައިވާ ދަރަނީގެ އެސެސްމަންޓު ހެދުމުގެ މަސައްކަތް ފަށާފައިވާކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nއެމަނިކުފާނު މިހެން ވިދާޅުވީ މިހާރު އިންޑިއާއަށް ކުރައްވަމުން ގެންދަވާ ރަސްމީ ދަތުރުފުޅުގައި އެގައުމުގެ ނައިބު ރައީސް ވެންކައިއާ ނައިޑޫއާ ބައްދަލުކުރައްވައި ދެއްކެވި ވާހަކަފުޅުގައެވެ. އެ ބައްދަލުވުމުގައި ދެކެވުނު ވާހަކަތަކުގެ ތެރެއިން ރައީސް ނަޝީދާ ހަވާލާދީ އެގައުމުގެ ނޫސްތަކުން ރިޕޯޓުކޮށްފައިވާ ގޮތުގައި ޗައިނާއިން ދިން ލޯނުން ހިންގި ތަރައްގީގެ މަޝްރޫއުތަކުން ރާއްޖެއަށް އިތުރުވި ދަރަނީގެ އެސެސްމަންޓެއް ހަދަމުންދާ ކަމަށެވެ. އަދި ރާއްޖެއިން ޗައިނާގެ ލޯންގެ ދަންތުރައިން ސަލާމަތްވާން ތައްޔާރަށް އޮތް ކަމަށްވެސް ނަޝީދާ ހަވާލާދީ ނޫސްތަކުން ރިޕޯޓުކޮށްފައިވެއެވެ.\nއެ ބައްދަލުވުމުގައި އިންޑިއާއާއި ރާއްޖޭގެ ގުޅުން އިތުރަށް ބަދަހިވާނެ ގޮތްތަކާ ގުޅޭ ގޮތުން މަޝްވަރާ ކުރެވުނެވެ.\nޗައިނާއިން ރާއްޖެއަށް ދަތުރުތައް ފެށުމަށް ޝާހިދު އެދިވަޑައިގެންފި\nޑިސެމްބަރު 10, 2019 18:12\nދަރަނިފިލުވަން ޔާންޕެއާ ގައުމު ހަވާލުކޮށްބަލަ. ޢަބަދުކިޔާއަޑުމިއެވެނީ ފައިސާއެއްނެތެވެ. ޢެކަމަކު ދެރިސޯޓުން ގައިމުހިންގެޔޯ. ޙިންގަންލިބުނީމަ ލަވަޔަކަށްވަނީ ފައިސާއެއްނެތް. ފައިސާއެއްނެތް.\nޑިސެމްބަރު 10, 2019 19:11\nބަލަ ހުޅު މާލޭގައި ބޮޑު ކުޅިވަރު ސްޓޭދިއަމެއް އަޅާދޭން ރޮއި ޢާ ދޭސް ކުރުމުން ޗައިނާ އިން ދޯ ޢަ ޅާދެނީ. ކޮބައިތަ އިންޑިޔާއިން ނެގި 1.9 ބިލިޔަން ޑޮލަރުގެ ދަރަނި\nޑިސެމްބަރު 10, 2019 19:14\nއަޅެމީހަކުއަޖާބުނުވާނެތަ މީނަމިއީ ފިނޭސް މިނިސްޓަރުތަ މީކިހިނެއްހިނގާސަރުކާރެއްތަ؟\nޑިސެމްބަރު 10, 2019 20:07\nއިންޑިޔާގެ ދަންތުރަ ވަކި ކުޑައެއް ނޫނެވެ.\nޑިސެމްބަރު 10, 2019 20:39\nސްޓަންޓް ނުޖައްސާ ކަލޭ އައި ތަނަކަށް ދޭބަލ.ޗައިނާ ހަމަ ރާއްޖެއަށް އުމޮރާނީ ތަރައްގީގަ އެހީތއރިކަން ބޮޑު..މީ ދިވެހިން ކަލޭ މެންނަށް ޖާސޫސް ކުރެވިދާނެ .ބަލިކޮށް ނުލެވޭނެ。.އިންޝާ ﷲ\nޑިސެމްބަރު 10, 2019 20:40\nޢިންޑިޔާއައް ރާއްޖޭގެ ބައެއްވިއްކާލާ އެއިރައް ތިޔަވިދާޅުވާ އެސެސްމެންޓް ފޫބެދެދޭނެ\nޑިސެމްބަރު 10, 2019 21:40\nމީނަ ވެރިކަމުގަ ޖީއެމްއާރް އަށް އެއާޕޯޓު ދިނީމަ ވީ ގެއްލުމުގެ އެސެސް މެންޓު ހެދިއްޔާ މާ ތާހިރެއް ނޫން.އެމީހުން އެއާޕޯޓަށް ކުރި އެއްވެސް ނެއްވިއްޔާ\nޑިސެމްބަރު 11, 2019 00:29\nބާކީ3އަހަރާ މަސްކޮޅެއް އޮތީ\nޑިސެމްބަރު 11, 2019 07:23\nބަލަ ތިޔަހުރިހާ ދަރަންޏެއް ނަގާފައޮތްކަން އެގިހުރެ ރިޔާސީ ކެންޕޭނުގައި ރީދޫކުދިންބުނީ ތިމަންނާ މެނަށް ވެރިކަން ލިބިއްޖެނަމަ މާބޮޑަށްވެސް ތަރައްގީވެ، ދަރަނިނުވެ ހުރިހައިގޮތަކުންވެސް މޮޅުވާނެވާހަކަ، ދެންވެރިކަން ލިބުނީމަ މިކިޔަނީ ޔާމީން އޮތީ މާބޮޑަށް ދަރަނި ނަގާފައޭ، ބަލަ ޔާމީނުބުނިދޯ މިހުރިހައިކަމެއް ހުއްޓާވެސް ޔާމީނަށް އިތުރު5އަހަރު ދީފިނަމަ ތަރައްގީވާނެވަރު ޔާމީނު ލޯނުނެގިއަސް ޖީޑީޕީ، ރިޒާވް ދިޔައީމައްޗަށ ރީދޫކުދިން މިހުރިހައިކަމެއް ދިޔައީދަށަށް ދެން ރައްޔިތުން ފެލަން އިތުރު ޓެކްސް އެނަގަންފަށަނީ


އެމްޑީއެން އާ ރިޕޯޓް ނެރުނު މީހުންނާމެދު ޤާނޫނީ ގޮތުން އެޅެން ހުރި ފިޔަވަޅުތައް އަޅުއްވައި ދެއްވާނެ ކަމަށް ރައީސް ޞާލިޙް ވިދާޅުވެއްޖެ\nރާއްޖެއިން އިސްލާމް ދީން ފުހެލަން މަސައްކަތް ކުރަމުން ގެންދާ އެމްޑީއެން އާއި އަދި އެ ޖަމިއްޔާއިން ހާމަކުރި "ޝައިޠާނީ ރިފޯމް ޕޭޕަރސް" ނެރުނު ބައަކާއިމެދު ޤާނޫނީ ގޮތުން އެޅުއްވެން ހުރި ފިޔަވަޅުތައް އަޅުއްވައި ދެއްވާނެ ކަމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ވިދާޅުވެއްޖެއެވެ.\nރާއްޖޭގެ ދިނީ ޢިލްމުވެރިންގެ އިސް ބައެއް ބޭފުޅުންނާއި ރައީސުލްޖުމްހޫރިއްޔާ މިއަދު ވަނީ ބައްދަލުކުރައްވައިފައެވެ. މިބައްދަލުކުރެއްވުމުގައި ބައިވެރިވެވަޑައިގެންނެވި ދީނީ ޢިލްމުވެރިއަކު ވިދާޅުވީ އެމްޑީއެންގެ ރިޕޯޓާއި ބެހޭ ގޮތުން ހުރި ކަންބޮޑުވުންތައް ދީނީ ޢިލްމުވެރިން ރައީސް އިބްރާހީމް މުޙައްމަދު ޞާލިޙަށް ވަރަށް ތަފްޞީލުކޮށް ދެންނެވިކަމަށެވެ. "ރައީސް ވިދާޅުވި ފުރަތަމަ ދުވަހުން ފެށިގެން އެ މައްސަލަ ވަރަށް ގާތުން ބައްލަވަމުން ގެންދަވާ ކަމަށް. އަދި އެކަމާއި ގުޅިގެން އެ ޖަމިއްޔާ އަށާއި އެ ރިޕޯޓް ނެރުނު ބައަކާއިމެދު ޤާނޫނީ ގޮތުން އެޅުއްވެން ހުރި ފިޔަވަޅުތައްވެސް އަޅުވަވާނެ ކަމަށް."\nމިއަދުގެ ބައްދަލުވުމުގައި ދީނީ ޢިލްމުވެރިން ވަނީ އެބޭފުޅުންނަށް ހުރި އެހެން ބައެއް ދަތިތަކުގެ މައްސަލަތައްވެސް ރައީސުލްޖުމްހޫރިއްޔާ އާއި ހިއްޞާކޮށްފައެވެ. އެގޮތުން ފާހަގަކުރެއްވި އެއް މައްސަލައަކީ ސްކޫލްތަކަށް ވަޑައިގެން ދަރުސް ދެއްވަން އެޑިޔުކޭޝަން މިނިސްޓްރީން ހުރަސްއަޅާފައި އޮތް މައްސަލައެވެ. އެ މައްސަލަ ވެސް ބައްލަވައި ޙައްލެއް ހޯއްދަވައި ދެއްވާނެ ކަމަށް ރައީސުލްޖުމްހޫރިއްޔާ މިއަދު ވަނީ ވިދާޅުވެފައެވެ.\nދަރިވަރުންނާއި ދީނުގެ އެއްވެސް ވާހަކައެއް ނުދެއްކޭނެ ގޮތް ހެދުމަކީ އެމްޑީއެންގެ އެޖެންޑާގައި ހިމެނޭ ކަމެކެވެ.


Thaureef list gai Maumoon nethumun faadukiyun\nރައީސް ވަހީދާއި ރައީސް މައުމޫން: މައުމޫންއަށް ސަޕޯޓުކުރާ މީހުން ވަނީ ރައީސް ވަހީދަށް ފާޑުކިޔާފަ --\nހުޅުލެ އާއި މާލެ ގުޅުވައިދޭ، ބްރިޖު، ސިނަމާލެ ބްރިޖާ ގުޅިގެން ކުރީގެ ރައީސް ޑރ. މުހައްމަދު ވަހީދު ހަސަން މަނިކުގެ ތައުުރީފު ލިސްޓްގައި ކުރީގެ ރައީސް މައުމޫން އަބްދުލްގައްޔޫމް ހިމަނާފައިނުވާތީ ފާޑުކިޔައިފި އެވެ.\nދެ އަހަރު ރާއްޖޭގައި ވެރިކަން ކުރެއްވި ރައީސް ވަހީދު މިއަދު ވިދާޅުވެފައިވަނީ ބްރިޖުގެ ހަގީގީ ތަސައްވުރަކީ ރައީސް ނަޝީދުގެ ތަސައްވުރެއް ކަމަށެވެ. ތާރީހީ ޕްރޮޖެކްޓްގެ ފުރަތަމަ މަތީ ފެންވަރުގެ މަޝްވަރާތައް ކުރައްވަން އޭނާއަށް ލިބުމަކީ އުފާ ކުރައްވާ ކަމެއް ކަމަށް ވެސް ރައީސް ވަހީދު ވިދާޅުވި އެވެ.\nރައީސް ވަހީދު ވިދާޅުވި ގޮތުގައި ބްރިޖު މަޝްރޫއު އަސްލަކަށް ހެދުމުގެ ހުރިހާ ތައުރީފެއް ހައްގީ މިހާރުގެ ރައީސް އަބްދުﷲ ޔާމީން އަބްދުލްގައްޔޫމަށް ކަމަށެވެ.\nއެ ލިސްޓްގައި ރައީސް މައުމޫންގެ ނަންފުޅު ހިމަނާފައިނުވާތީ ރައީސް ވަހީދަށް ފާޑުވިދާޅުވަމުން މައުމޫން ރިފޯމް މޫވްމަންޓްގައި އިސްކޮށް އުޅުއްވާ އައިމިނަތު ނާދިރާ ވިދާޅުވީ، 1990 ވަނަ އަހަރުތަކުގެ ތެރޭގައި ހުޅުމާލޭގެ ޕްލޭން ކުރިއިރު ވެސް ހުޅުމާލެ މާލެއާ ގުޅާލައި އެހެން ރަށްތައް ގުޅާލުމުގެ ކުރުހެއް ވެސް ކުރަހާފައިވާ ކަމަށެވެ. އެ ކުރެހުމުގެ ފޮޓޯއެއް ވެސް ނާދިރާ ޓްވީޓް ކުރެއްވި އެވެ.\nހަގީގަތް ބެއްލެވުމަށް ރައީސް ވަހީދަށް އިލްތިމާސް ކުރައްވަމުން ނާދިރާ ވިދާޅުވީ، ރައީސް މައުމޫނާއި އެމަނިކުފާނަކީ ދުރުވިސްނުންތެރިން ކަމަށާއި ބްރިޖްގެ ހަރަދާއި އެހެންވެސް ދިރާސާތައް އޭރުގެ ޓްރާންސްޕޯޓް މިނިސްޓްރީން ވެސް ކުރި ކަމަށެވެ.\nރައީސް މައުމޫނަށް ތާއިދު ކުރާ އެހެން ބައެއް ފަރާތްތަކުން ވެސް ވަނީ ބްރިޖްގެ ހަގީގީ ތަސައްވުރަކީ ރައީސް މައުމޫންގެ ތަސައްވުރު ކަމަށް ބުނެފަ އެވެ. އެންމެ ފުރަތަމަ ބްރިޖްގެ ކުރުހުމެއް ކުރެއްސެވީ ރައީސް މައުމޫންކަން ފާހަގަކުރާއިރު 2003 ވަނަ އަހަރު ހެންވޭރު ޕާކްގައި ބްރިޖްގެ ބިލްބޯޑެއް ވެސް ބެހެއްޓި އެވެ.\nރައީސް މައުމޫންއާ ނާކާމިޔާބީ ކުރިމަތިވެވަޑައިގަތް 2008 ވަނަ އަހަރުގެ ރިޔާސީ އިންތިހާބަށް އެމަނިކުފާނުގެ މެނިފެސްޓޯގައި ވެސް ހުޅުލެ އާއި މާލޭގެ ބްރިޖްގެ ޑިޒައިނެއް ހިމަނުއްވި އެވެ. އެކަމާ ގުޅިގެން އޭރުގެ ވާދަވެރިޔާ، ކުރީގެ ރައީސް މުހައްމަދު ނަޝީދު، ރައީސް މައުމޫނަށް ފާޑުވެސް ވިދާޅުވި އެވެ. އެއީ ކުރެވޭނެ ކަމެއް ނޫން ކަމަށް އޭރު ރައީސް ނަޝީދު ވިދާޅުވި އެވެ. ނަމަވެސް ފަހުން 2011 ވަނަ އަހަރު ރައީސް ނަޝީދުގެ ވެރިކަމުގައި ބްރިޖުގެ މަޝްވަރާތަކެއް ވަނީ ކުރައްވާފަ އެވެ.\nރައީސް އަބްދުﷲ ޔާމީން ރައީސް މައުމޫން އަބްދުލްގައްޔޫމް ސިނަ މާލެ ބްރިޖް + ރައީސް ޑރ. މުހައްމަދު ވަހީދު ހަސަން މަނިކު


Dhonbappa Ehgge Aniyaverikamun Dhemain Ekakah balive In Haadhisaa\nދޮން ބައްޕައެއްގެ އަނިޔާވެރި ކަމުން ދެ މައިން އެކަކަށް ބަލިވެ އިން ހާދިސާ\n23 ޖެނުއަރީ 2022 - 23:16:34\nހަމްނާގެ ވާހަކަތައް ކުރިންވެސް އަޑު އެހީމެވެ. ނަމަވެސް ބޭނުންވީ ހުދު އަޅުގަނޑު ހަމްނާ އާއި ބައްދަލުކޮށް އެވާހަކަތައް އަޑުއަހާލާށެވެ. "ސީއެންއެމްގެ ހަގީގީ ވާހަކަ" މި އެޑިޝަނުގައި މި ވާހަކަ އަޅުގަނޑު ލިޔެލަން ގަސްތުކުރި އިރު ވެސް ހުރެވުނީ ދެ ހިޔާލެއްގަ އެވެ. ސަބަބަކީ މިފަދަ އިޖްތިމާއީ މައްސަލަތަކަކީ އާއްމު ކަމަކަށް ވިޔަސް އާއްމުންނާއި ހަމަޔަށް ތިލަވުމުން ބައެއް ފަހުރު އެފަދަ ފަރާތްތަކަށް ހިތްވަރު ދިނުމުގެ ބަދަލުގައި ނިކަމެތިކޮށް ބަދުބަސް ބުނުމަކީ ވެސް އާއްމުކަމެއް ކަމަށް ވާތީ އެވެ.\nމި އާޓިކަލް ލިއުމަށް އޭނާ އާ ބައްދަލު ކުރުމަށް އެގެއަށް ގޮސް ފުރަތަމަ ސުވާލަކަށް ވެސް ކޮށްލެވުނީ "މި ޕަބްލިކަށް ދޫކޮށްލަން ހަމަ އެއްވެސް މައްސަލައެއް ނެތް ހެއްޔެވެ؟" އަހަރެން އިތުރު ސުވާލުތައް ކުރަން ފެށީ ވެސް އެއްވެސް އިއުތިރާޒެއް ނެތްކަމަށް ދެފަހަރަކަށް ބުނުމުންނެވެ.\nއަންހަންނާއި ވާހަކަ ދެއްކީ ހަމްނާގެ މަންމަ މަރީނާ އެވެ. ހަމްނާގެ މަންމަ އަހަރެންގެ މި ސުވާލަށް ދިން ޖަވާބަކީ މިފަދަ ވޭނެއް ތަހަންމަލު ކުރަން އޭނާ ނޭދޭ ފަދައިން ދުނިޔޭގެ އެހެން އެއްވެސް އަންހެނަކުވެސް އެވޭން ތަހަންމަލު ކުރަން އޭނާ ބޭނުން ނުވާ ކަމަށެވެ. އަދި ވާހަކަތައް ހިއްސާކުރަން އިއުތިރާޒެއް ނެތް ސަބަބަކީ ދިވެހި މުޖުތަމައުގައި މަޖުބޫރުން އެފަދަ އަނިޔާތައް ތަހަންމަލު ކުރަމުންދާ އެތައް ހާސް މީހުންނެއް ތިބިއިރު، އެއީ މަޖުބޫރުން ވިޔަސް ތަހަންމަލު ކުރަން ނުޖެހޭނެ ވޭނެއެއްކަން އަންގައިދީ އެކަމާއި ދެކޮޅު ހެދުމުގެ ހިތްވަރު އެފަދަ ފަރާތްތަކަށް ދިނުމަށް ކަމަށެވެ.\nމަރީނާ ވާހަކަ ފެށީ އޭނާގެ ދެ ވަނަ ކައިވެންޏާއި ހަމައިންނެވެ. މަރީނާ ކިޔައިދިން ގޮތުން އޭނާ އަހްމަދު އާއި އިނީ އޭނާގެ ދަރިފުޅު ހަމްނާގެ އުމުރުން ހަ މަަހުގައެވެ. އަހްމަދު މަރީނާ އާއި އިނީ ދަރިއަކު ވެސް އޮތް ކަން އެނގި ހުރެ އެވެ. ކައިވެނީގެ ފުރަަތަމަ ކޮޅު އަހުމަދު ވެސް ދަރިފުޅަށް ވަރަށް އޯގާތެރި އެވެ. އޯގާތެރި ފިރިއެއްގެ އަޅާލުމާއި ލޯބި ލިބޭކަމުގެ ފޮނި އިހްސާސްތަކުގައި ދުވަސްތައް ވޭތުކުރަމުންދިޔައިރު އަންނަން އުޅޭ ކަޅު ވިލާގަނޑުގެ ބޯމިން އޭނާއަށް ތަސައްވަރު ވެސް ނުކުރެވެއެވެ.\nހުރިހާ ކަމެއް ބަދަލު ވެގެން ދިޔައީ ދަރިފުޅުގެ އުމުރުން 13 އަހަރުވީ ފަހުން ނެވެ. އޭރު މަރީނާ އިނީ އަހުމަދުގެ ފުރަތަމަ ދަރިއަށް ބަލި އެވެ. ނަމަވެސް އަހުމަދުގެ އަޅާލުން ދިޔައީ ކުޑަވަމުންނެވެ. އެހާ ހިސާބަށް ދިޔައިރު ބައްޕައެއްގެ ފުށުން ވެސް އަދި ދޮން ބައްޕައެއްގެ ފުށުން ނަމަވެސް ފެންނަން ނުޖެހޭ އެތައް މަންޒަރުތަކެއް މަރީނާ އަށް ފެންނަން ފަށައިފިއެވެ.\nނަމަވެސް ބަައެއް ފަހަރު އެއީ ގޯސް ހީއެއް ކަމަށް އަދި ޝައިތާނާގެ ވަހުމެއް ކަމަށް ވެސް ހީވާ ފަހަރުތައް އައުމުން، ހީވާ ހީވުމަކަށް މުޅި ދިރިއުޅުން އަމިއްލަ އަތުން ވީރާނާ ކޮށްލަން ބޭނުން ނުވާތީ، އެކަން ޔަގީންކުރަން މަރީނާ ބޭނުންވީ އެވެ.\nއެއް ދުވަހެއްގެ ރޭގަނޑެވެ. އާއްމުކޮށް ރޭގަނޑު ނޯންނަހާ ދަންވަންދެން އެ ރޭ މަރީނާ ނުނިދާ ހޭލާ އޮތީ މިބުނި ބޭނުމުގައެވެ. ހިތަށް ވާ އުނދަގޫތައް ކޮންމެ ވެސް އެއްގޮތަކަށް ނިންމާލަން ވެގެންނެވެ.\nމަރީނާ ކިޔާދިން ގޮތުން ފަހުން، ފަހުން އައިސް އަހްމަދު ގެއަށް އަންނަނީ ލަހުންނެވެ. އެ ރޭ ވެސް އޭނާ ގެއަށް އައީ ދަންވަރު ދޭއް ޖަހަން ކައިރިވި ފަހުން ނެވެ. ގޭގެ ބޮޑު ދޮރު ހުޅުވުނު އަޑަށް ފަހު ކުޑަ ސިކުންތު ކޮޅަކަށް ފަހު ދެން އިވުނީ ޖެހިގެން ހުރި ދަރިފުޅުގެ ކޮޓަރީގެ ދޮރު ހުޅުވުނު އަޑެ އެވެ. އެވަގުތު ވެސް މަރީނާ ބުނިގޮތުން އޭނާ ހިތަށް އެރީ ނިދުމުގެ ކުރިން ދަރިފުޅު ނިދިތޯ ބަލަން ވަދެލީކަމަށް ކަމަށެވެ. އެނދުން ތެދުވެ ކޮޓަރި އާ ދިމާލަށް ދާން ހިނގައިގަތީ މިނެޓެއް ވީއިރުވެސް އަނބުރާ އަހްމަދު ކޮޓަރިއަށް ނުވަނީމަ އެވެ.\nމަޑުމަޑުން ކޮޓަރި އާ ހަމަޔަށް ދިޔައިރުވެސް މަރީނާ ހުރީ ބިރުންނެވެ. މަޑު ފިޔަވަޅުތަކަކާ އެކު ކޮޓަރީގެ ދޮރު ކުއްލިއަކަށް ހުޅުވާލީ ވެސް އެވަގުތު އެތަނުގައި ހިނގަމުންދިޔަ ކަމެއްގެ ސާފު މަންޒަރު ލޮލަށް ފެނި ޔަގީން ކުރުމަށެވެ. އަތަކަށް ގުޑިލުމުގެ ފުރުސަތު ވެސް ނުދިނުމަށެވެ.\nކޮޓަރި ދޮރު ހުޅުވާލިއިރު މަޑުމަޑުން ރޮއިރޮއި އޮތް ދަރިފުޅުގެ ލޮލުން ފެނުނު ބިރުވެރިކަމާއި، ފައިބަމުން ދިޔަ ކަރުނަތިކިތަކުން މަރީނާ އިތުރު ތަފްސީލަކަށް ބޭނުމެއް ނުވި އެވެ. އައިސް ހުރި ރުޅިއާއެކު އިތުރު ވާހަކައަކަށް ފުރުސަތު ނުދީ މަރީނާ ފުރަތަމަ ވެސް ބުނީ "އަހަރެން ވަރިކުރާށޭ" އެވެ.\nއެރޭ ހިނގި ކަންތައްތަކަކީ މަރީނާއަށް އެދުވަހު ލޮލަށް ނުފެނު ނަމަ މިއަދު ވެސް ގަބޫލުކުރަން އުނދަގޫވާނެ ކަންކަން ކަމަށް އޭނާ ބުނީ ފެންކަޅިވެ އިނދެއެވެ. އެކަންކަން ކިޔައިދެމުންދިޔައިރު އަޑުން އަޑުނަގާ ނުރުއި ނަމަވެސް ކޮތާފަތް މައްޗަށް ކަރުނަތައް ފޭދިގެން އަންނަ މަންޒަރު ދުށީމެވެ. މައެއްގެ ވޭނީ އާހް އަހަރެން ވަރަށް ގާތު އެދުވަހު އިހްސާސް ކުރީމެވެ.\n"ދަރިފުޅު ވަކިން ކޮޓަރިއެއްގައި ބޭއްވުނު މޮޔަ ހީވި. އެވަގުތު އަހަރެން އޭނާގެ އަމަލު ހުއްޓުވި ނަމަވެސް އެކަން އޭނާ ކުރީ ކިތަށް ދުވަހު ކަމެއް އަހަންނަކަށް ނޭނގެ. އަހަރެން ހިތަށް އަރަމުން ދިޔައީ އަހަރެންގެ ދަރިފުޅު އެވޭނުގައި ހާދަ ރޯނޭ. މީހުން ދެން ބުނާނެ ވަރި ކުރަން ބުނާކަށް ނުވާނެއޭ. އެކަމަކު އެދަނޑިވަޅުގައި އެއީ ގޯހެއް ނޫން. އަހަރެން ބޭނުން ވަނީ މިކަން ބަދަލުކުރަން. ވަރަށް ގިނަ އަންހެނުން އެބައުޅޭ އެފަދަ ކަންކަން ލޯ ކުރިމަތީ ހިނގާއިރު ވެސް، ތިމަންނަ ވަރިކޮށްފާނޭ، ނޫނީ ވަރި ވީމަ މުޖުތަމައު ދެކޭނީ ކިހިނެތްހޭ. ނޫނީ ދަރިންނަށްޓަކައޭ. އިންނާނެ މީހަކު ނުވާނެއޭ ކިޔާފައި ވެސް މިކަންކަން ސިއްރުކުރާނެ ބައެއް މީހުން. ނޫން. އަސްލު ދަރިފުޅާ މެދު ވިސްނާ ނަމަ ދަރިފުޅު އެކަމުން ސަލާމަތް ކޮށްދިނުން އެއީ މަންމަގެ ވާޖިބަކަށްވާންވާނީ'" މަރީނާ ބުންޏެވެ.\nމަރީނާ ހިނގީ އެމަގުންނެވެ. އެވިސްނުމުގައެވެ. ޒުވާން އުމުރުގައި އަމިއްލަ ދިރިއުޅުމަށްވެދާނެ ގޮތަކާ މެދު ނުވިސްނާ ދަރިފުޅުގެ މުސްތަގުބޮލު އިތުރަށް ބަނަ ނުކުރަން ނިންމާ މަރީނާ އެ ރޭ އެ ދިރިއުޅުމުން ދުރަށް ދިޔައީ ފުލުހުންނަށް ރިޕޯޓްކޮށް ދަރިފުޅަށް ލިބެންވާ އިންސާފު ހޯދައިދިނުމަށް ވެސް މަސައްކަތް ކުރަމުންނެވެ. އެތައް އިދާރާއަކަށް ދިޔަ އެވެ. އެހަނދާންތައް އާ ކުރަން ޖެހުނު އެތައް ފަހަރެއް ދިޔައެވެ.\nނަމަވެސް ހިތްވަރު އެލުވާނުލާ ކުރި މަސައްކަތުން ދަރުފުޅަށް އިންސާފުލިބުނެވެ. މިއީ އޭގެ 17 އަހަރު ފަހެވެ. މަރީނާ މިހާރު އެދަނީ އުމުރުން 60ގެ އަހަރުތައް ގުނަމުންނެވެ. ނަފްސާނީ ގޮތުން ލިބުނު އެތައް ވޭންތަކެއްގެ ސަބަބުން އުމުރުގެ ބާކީ ބައި އެނގުނަނީ މީހަކާ ނީދެއެެވެ. އިންނަން ބޭނުން ވެސް ނުވީ އެވެ. އަހްމަދު ދަނީ އުމުރު ދުވަހުގެ ޖަލު ހުކުމެއް ގުނަމުންނެވެ. ލިބޭ ކުޑަވެސް ހިތްހަމަ ޖެހުމަކީ އެއީއެވެ.\nނަމަވެސް މަރީނާ ކިޔާދިން ގޮތުގައި އެއީ ފިލައިގެންދާނެ ހަނދާނެއް ނޫނެވެ. އެރެއަށް ފަހު ދަރިފުޅު ސަލާމަތްކޮށް ދެވުނަސް ހަގީގަތުގައި ދަރިފުޅުގެ މުޅި ހަޔާތް އަދި މަރީނާގެ މުޅި ހަޔާތްވެސް ގުނަންޖެހިފައިވަނީ އެހަނދާނުގަ އެވެ.\nއެރެއަށް ފަހު ދަރިފުޅު ގޮވައިގެން އެ ގެއިން ނިކުންއިރު، އާދެވުނީ މަރީނާގެ ބަނޑުގައި އޮތް ދަރިފުޅާ އެކު، ދަރިފުޅުގެ ބަނޑުގައިވެސް ތުއްތު ފުރާނައެއް ބާއްވާގެންނެވެ. އެކަން މަރީނާއަށް އެގެން ފެށީ މާ ފަހުންނެވެ. ނަމަވެސް ކުށެއް ނެތް ފުރާނައަކަށް އިހުމާލުވާކަށް މަރީނާ ބޭނުމެއް ނުވިއެވެ.\nފިރިމީހާގެ ދަރިއަކު ބަނޑުން އުފަން ކުރަންޖެހުނުއިރު، މަރީނާގެ 13 އަހަރުގެ ދަރިފުޅުވެސް ފިރިމީހާގެ ދަރިއަކު މިދުނިޔެއަށް އުފަން ކުރިއެވެ.\nމި އާޓިކަލްގައި މިވަނީ ދެހާހުގެ އަހަރުތަކުގައި ހިނގި ހަގީގީ ހާދިސާއެކެވެ. ސީއެންއެމްއިން "ހަގީގީ ހާދިސާ" މި ނަމުގައި ގެނެސްދެމުންދާ ވާހަކަތަކުގައި ހިމެނޭ މީހުންގެ ޒާތީ މައުލޫމާތުތައް ރައްކާތެރި ކުރުމުގެ ގޮތުން ވާހަކައިގައި ބޭނުންކޮށްފައިވާނީ އެމީހުންގެ އަސްލު ނަމެއް ނޫނެވެ. އަދި މި ވާހަކައަށް ވާނީ ކުދިކުދި ބަދަލުތައް ގެނެވިފައެވެ.


Kankan lasvanee Coalition ge sababun: Raees Nasheed\nކުރީގެ ރައީސް މުހައްމަދު ނަޝީދު އަދި ރައީސް ސޯލިހް:ކަންކަން ލަސްވަނީ ކޯލިޝަންގެ ސަބަބުން މިރޭވެސް ވިދާޅުވި ---\nމި ސަރުކާރުން ރައްޔިތުންނަށް ކޮށްދޭން ބޭނުންވާ ކަންކަން ލަސްވުމުގެ އެންމެ ބޮޑު ސިއްރަކީ ސަރުކާރު ކޯލިޝަންގެ ބައިވެރިން ކަމަށް ވިދާޅުވެ، ކޯލިޝަން އުވާލުމަށް ހިތްވަރު ދެއްވާ ކުރީގެ ރައީސް އަދި އެމްޑީޕީގެ ރައީސް މުހައްމަދު ނަޝީދު މިރޭވެސް ވާހަކަފުޅު ދައްކަވައިފި އެވެ.\nކ. ގުރައިދޫ އެމްޑީޕީގެ ހަރުގެ ހުޅުވުމަށް ބޭއްވި ޖަލްސާގައި ވާހަކަފުޅު ދައްކަވަމުން މަޖިލީހުގެ ރައީސްގެ މަގާމުގައިވެސް ރައީސް ނަޝީދު ވިދާޅުވީ ސަރުކާރު، ކޯލިޝަނަކުން ހިންގަން ޖެހުމުން ވަރަށް ބޮޑެތި ހުރަސްތަކެއް ކުރިމަތިވަމުންދާ ކަމަށެވެ.\nއެމްޑީޕީން އަދި ސަރުކާރުން ރައްޔިތުންނަށް ގެނެސްދޭން ބޭނުންވާ އެތައް މަޝްރޫއުތަކެއް މިއަދުވެސް ހުއްޓިފައިވަނީ ކޯލިޝަންގެ ސަބަބުން ކަމަށް ރައީސް ނަޝީދު ވިދާޅުވިއެވެ. ނަޝީދު ވިދާޅުވީ މިއަދުވެސް ބައެއް ވުޒާރާތަކާއި، ކުންފުނިތައް ހިންގުމުގައި ތިބީ އެެހެން ޕާޓީތަކުގެ މެންބަރުން ކަމަށާ އެކަމުގެ ސަބަބުން ރައީސުލްޖުމްހޫރިއްޔާގެ ވިސްނުންފުޅަށް ވަރަށް ގިނަ ފަހަރަށް ހުއްޓުން އައިސް ހުރަސްތައް ކުރިމަތިވާ ކަމަށެވެ.\n"އަޅުގަނޑުމެން މި ތިބީ އިއްތިހާދެއްގައި. ބައެއް ވުޒާރާތައް އަދި ބައެއް ސަރުކާރު ހިއްސާވާ ކުންފުނިތައް ހިންގަވަމުން ގެންދަވަނީ އެމްޑީޕީގެ މެންބަރެއްނެއް ނޫން. އެއީ މިކަން އޮތް ގޮތް. އެހެންވީމަ އަޅުގަނޑުމެންގެ މަޝްރޫއުތަކަށް އަދި މި ޕާޓީގެ އަމާޒުތަކަށް، ރައީސުލްޖުމްހޫރިއްޔާގެ ވިސްނުންފުޅަށް ވަރަށް ގިނަ ފަހަރަށް ހުއްޓުން އާދޭ.. ވަރަށް ގިނަ ފަހަރަށް ހުރަސް އާދޭ. ރައީސް ކަމަކާ ދެކެވަޑައިގަންނަވާ ގޮތާއި، އަދި ދެން އެހެން ސަރުކާރުގައި ތިއްބަވާ އެހެން ވުޒާރާތަކާއި މުއައްސަސާތަކުގައި ތިއްބަވާ ބޭފުޅުން ކަންކަން ކުރިއަށް ގެންދަން ދެކެވަޑައިގަންނަވާ ގޮތާއި މި ފުށުއަރާ އެރުން އެއީ ކަންތައްތައް ލަސްވުމުގެ އެންމެ ބޮޑު ސިއްރަކީ." ރައީސް ނަޝީދު ވިދާޅުވިއެވެ.\nރައީސް ނަޝީދު ވިދާޅުވީ ރައީސް ސޯލިހަށް އަަބަދުވެސް ޖެހިވަޑައިގަންނަވަނީ ކުންފުނިތަކާއި، ވުޒާރާތަކުގެ ވެރިންނަށް އިރުޝާދުދޭން ކަމަށެވެ. އަދި އެކަން އެހެން ދިމާވަނީ އެމްޑީޕީއަށް ނިސްބަތް ނުވާ ބޭފުޅުން ވަޒީރުންނާއި، ކުންފުނިތަކުގެ އިސްވެރިންގެ ގޮތުގައި ތިބުމުން ކަމަށް ވިދާޅުވިއެވެ.\nއަޅުގަނޑުމެން މި ތިބީ އިއްތިހާދެއްގައި. ބައެއް ވުޒާރާތައް އަދި ބައެއް ސަރުކާރު ހިއްސާވާ ކުންފުނިތައް ހިންގަވަމުން ގެންދަވަނީ އެމްޑީޕީގެ މެންބަރެއްނެއް ނޫން. އެއީ މިކަން އޮތް ގޮތް. އެހެންވީމަ އަޅުގަނޑުމެންގެ މަޝްރޫއުތަކަށް އަދި މި ޕާޓީގެ އަމާޒުތަކަށް، ރައީސުލްޖުމްހޫރިއްޔާގެ ވިސްނުންފުޅަށް ވަރަށް ގިނަ ފަހަރަށް ހުއްޓުން އާދޭ.. ވަރަށް ގިނަ ފަހަރަށް ހުރަސް އާދޭ. ރައީސް ކަމަކާ ދެކެވަޑައިގަންނަވާ ގޮތާއި، އަދި ދެން އެހެން ސަރުކާރުގައި ތިއްބަވާ އެހެން ވުޒާރާތަކާއި މުއައްސަސާތަކުގައި ތިއްބަވާ ބޭފުޅުން ކަންކަން ކުރިއަށް ގެންދަން ދެކެވަޑައިގަންނަވާ ގޮތާއި މި ފުށުއަރާ އެރުން އެއީ ކަންތައްތައް ލަސްވުމުގެ އެންމެ ބޮޑު ސިއްރަކީ\nއީސުލްޖުމްހޫރިއްޔާ އިބްރާހިމް މުހައްމަދު ސޯލިހްގެ ސަރުކާރުގައި ހަތަރު ސިޔާސީ ޕާޓީއަކުން ބައިވެރިވެއެވެ. އެއީ އެމްޑީޕީ، ޖުމްހޫރީ ޕާޓީ، އަދާލަތު ޕާޓީ އަދި އެމްއާރްއެމް އެވެ. ރައީސް ސޯލިހްގެ ސަރުކާރުގައި ކޯލިޝަން ލީޑަރުންގެ ގޮތުގައި ތިއްބެވީ އެމްޑީޕީގެ ރައީސް މުހައްމަދު ނަޝީދާއި، ޖޭޕީގެ ލީޑަރު ގާސިމް އިބްރާހިމް އަދި އެމްއާރްއެމްގެ ރައީސް މައުމޫން އަބްދުލްގައްޔޫމްގެ އިތުރުން އަދާލަތު ޕާޓީގެ ރައީސް އައްޝައިހް އިމްރާން އަބްދުﷲ އެވެ. ވެރިކަން ހިންގަވާނީ އެ ބޭފުޅުންގެ މަޝްވަރާގެ މަތިން ކަމަށް ރައީސް ވަނީ ވިދާޅުވެފައެވެ.\nނަމަވެސް ވެރިކަން ހިންގަން ބޭނުންވަނީ އެމްޑީޕީ އެކަނި ކަމަށާ ކޯލިޝަން އުވާލަން ޖެހޭ ކަމަށް ރައީސް ނަޝީދު ގެންދަވަނީ ތަކުރާރުކޮށް ވިދާޅުވަމުންނެވެ.\nޖޭޕީއަށް އަލަށް ގުޅުނު މެންބަރުންގެ ފޯމް ހަވާލު ކުރަން ކުނޫޒުގައި ރޭ ބޭއްވި ޖަލްސާގައި ވާހަކަފުޅު ދައްކަވަމުން ގާސިމް ވިދާޅުވީ ރައްޔިތުން މަޖިލީހުގެ ރައީސްގެ މަގާމުގައި ހުންނަވައިގެން ރައީސް ނަޝީދު އަތޮޅުތަކަށް ކުރައްވާ ދަތުރުތަކުގައި ކޯލިޝަނަށް ފާޑު ވިދާޅުވަމުން ގެންދަވާ ކަމަށެވެ. އެގޮތުން އެމްޑީޕީގެ މެންބަރުންނަށް ސަރުކާރުން ކަމެއް ކޮށް ނުދެވެނީ ކޯލިޝަނާ ހެދި ކަމަށް ރައީސް ނަޝީދު ވިދާޅުވާއިރު އެ ކޯލިޝަން ހޯދަން ސަލާން ޖެއްސެވި ދުވަސް ހަނދާން ނެތުނީތޯ ގާސިމް އެއްސެވި އެވެ.\n"ބަލަ އެމަނިކުފާނަށް މިއަދުތޯ އެނގިވަޑައިގަތީ ކޯލިޝަނާ ހެދިކަން... އިހަށް ދުވަހު ކޯލިޝަން ހަދަން ކުރި އާދޭހާއި ޖެހި ސަލާމާ އެއްޗެހި ކޮބައިތޯ؟ ސަރުކާރެއް ލިބިވަޑައިގަތީ ކިހިނެތްކަން އެމަނިކުފާނު ހަނދުމަފުޅު ނެތީތޯ؟" ގާސިމް ވިދާޅުވި އެވެ.\nވެރިކަމަށް އައުމަށް ސިޔާސީ ޕާޓީތަކުން އެއްބަސްވީ އެއްބަސްވުމުގައި 2018 ވަނަ އަހަރުގެ ރިޔާސީ އިންތިހާބުގައި ގުޅިގެން ވާދަކުރުމާއި، 2019 ގައި މަޖިލީސް އިންތިހާބަށް އެކުއެކީގައި ނިކުތުމާއި 2020 ގައި ކައުންސިލްތަކުގެ ގޮނޑިތައް ހޯދަން އެކީގައި ތިބުމަށް ވައުދުވިއެވެ.\nއެއްބަސްވުމާއި އެއްގޮތަށް 2019 ވަނަ އަހަރު ބޭއްވި މަޖިލީސް އިންތިހާބުގައި ޕާޓީތައް ގުޅިގެން ވާދަކުރުމަށް ގިނަ މަޝްވަރާތަކެއް ކުރެވުނެވެ. ނަމަވެސް އެ މަޝްވަރާތައް ކާމިޔާބުނުވެ، ޕާޓީތަކުގެ މެދުގައި އުފެދުނު ހިޔާލު ތަފާތުވުންތައް އެއްގޮތް ކުރެއްވުމުގައި ރައީސް ސޯލިހަށްވެސް ކާމިޔާބު ހޯއްދެވޭ ގޮތެއް ނުވިއެވެ.\nއެހެން ކަމުން މަޖިލީސް އިންތިހާބެކޭ އެއްގޮތަށް އަންނަ އޭޕްރީލް މަހުގެ ހަތަރުވަނަ ދުވަހު ބޭއްވުމަށް ހަމަޖެހިފައިވާ ކައުންސިލް އިންތިހާބަށް ސަރުކާރު ކޯލިޝަންގައި ހިމެނޭ ހަތަރު ޕާޓީންވެސް ކެންޑިޑޭޓުން ނެރެނީ ވަކިންނެވެ. އެމްޑީޕީއާއި ޖުމްހޫރީ ޕާޓީން ވަނީ ހުރިހާ ގޮނޑިތަކަކަށް ވާދަކުރަން ނިންމާފައެވެ. އަދި އަދާލަތު ޕާޓީއާއި އެމްއާރްއެމުން ވަނީ އެޕާޓީގެ ޓިކެޓަށް އެދެން ހުޅުވާލާފައެވެ.


އިޓަލީގެ4ބައިކުޅަ އެއްބައި މީހުން ކަރަންޓީނުގައި! – Dhen.mv\nއިޓަލީގެ4ބައިކުޅަ އެއްބައި މީހުން ކަރަންޓީނުގައި!\nދެން އެމްވީ March 9, 2020 - 10:54 am\nވުހާން ސިޓީއިން ފުރަތަމަ ފަހަރަށް ފެނުނު ނުރައްކާތެރި ވައިރަސް ކަމަށްވާ ކޮވިޑް 19 މިވަނީ މުޅި ދުނިޔެ ހުއްޓުމަކަށް ގެނެސްފައެވެ. ޗައިނާއިން އެކަނިވެސް ލައްކައަކަށްވުރެ ގިނަ މީހުންނަށް ވަނީ މިހާތަނަަށް އެ ބަލި ޖެހިފައެވެ. މިދުވަސްކޮޅު ކޮވިޑް 19 އެންމެ ހަލުވިކަމާއިއެކު ފެތުރެމުން ދަނީ އިޓަލީގައެވެ. އެގޮތުން، ބައްޔަށް ޕޮޒިޓިވް ވާ މީހުންގެ އަދަދު މިވަނީ 1492އިން 7375 އަށް އުފުލިފައެވެ. އެއްދުވަސް ތެރޭގައި އެންމެ ގިނަ މީހުންނަށް ކޮވިޑް 19 ޖެހިފައިވަނީ ވެސް އިޓަލީގައެވެ.\nއިޓަލީގެ ސިވިލް ޕްރޮޓެކްޝަން އެޖެންސީގެ އިސްވެރިޔާ ވިދާޅުވީ، 7375 މީހުންނަށް މި ބަލި ޖެހިފައިވާއިރު، އެތަނުން 622 މީހުން ވަނީ ރަނގަޅު ވެފައި ކަމަށެވެ.\nއިޓަލީގެ ބޮޑުވަޒީރު ވަނީ އެގައުމުގެ 16 މިލިއަން މީހުން ކަރަންޓީނު ކުރުމަށް ނިންމާފައެވެ. މިއީ އިޓަލީގެ އާބާދީގެ4ބައި ކުޅަ އެއްބައި އެވެ. ބޭރަށް ނުދެވޭ ގޮތަށް ކަރަންޓީނު ކޮށްފައިވާ އިޓަލީގެ ބައެއް ހިސާބުތަކަކީ މިލާން އާއި އިޓަލީގެ ފައިނޭންޝަލް ހަބާއި، ގައުމުގެ މައި ދެ ސިޓީ ކަމަށްވާ ލޮމްބާޑީ އަދި ވެނިސްއެވެ.\nއިޓަލީގައި ބަލިން ރައްކާތެރިވުމަށް ގިނަ ފިޔަވަޅު ތަކެއް އެޅުމަށް ނިންމާފައިވާއިރު އެގައުމުގެ ރައްޔިތުން ތިބީ އެ ގަވައިދުތައް ތަންފީޒް ކުރާނެ ވަގުތެއްގެ އިންތިޒާރުގައެވެ. އިޓަލީގައި ގިނައިން މީހުން އެއްވާ ތަންތަން ފަދަ ރެސްޓޯރެންޓްތަކާއި ސިނަމާތައް ވެސް ވަނީ ބަންދުކޮށްފައެވެ. މީގެ އިތުރުން ކައިވެނި ޕާޓީތަކާއި ޖަނާޒާ ތައް ބޭއްވުންވެސް ވަނީ މަނާކޮށްފައެވެ.\nރާއްޖެއަށް ޗުއްޓީ ހޭދަކުރުމަށް އައި އިޓަލީގެ ފަތުރުވެރިއެއް ގައިން ވެސް ވަނީ ކޮރޯނާ ވައިރަސް ފެނިފައެވެ. ރައްކާތެރިކަމަށްޓަކައި ސަރުުކާރުން ވަނީ އިޓަލީއަށް ކުރާ ދަތުރުތައް ވެސް ވަގުތީ ގޮތުން މެދު ކަނޑާލާފައެވެ. ރާއްޖެއިން މިހާތަނަށް ވަނީ ކޮވިޑް 19 އަށް ޕޮޒިޓިވް4މީހަކު ފެނިފައެވެމ އެ4މީހުންނަކީވެސް ބިދޭސީންނެވެ.


އަބީޝޭކްގެ ދުލުން ”ހެޕީ ނިއު އިޔާ“ ގެ ހަނދާންތައް. – DhiDaily\nއަބީޝޭކްގެ ދުލުން ”ހެޕީ ނިއު އިޔާ“ ގެ ހަނދާންތައް.\nއަބީޝޭކް ބުނެފައިވާ ގޮތުގައި 2014 ވަނަ އަހަރުގެ ފިލްމެއް ކަމުގައިވާ ”ހެޕީ ނިއު އިޔާ ގެ ޝޫޓިން ކުރި ދުވަސްވަރަކީ، ހަނދާނުން ނުފިލާ ފަދަ ކަންކަން ވެގެން ދިޔަ މަޖާ ދުވަސްތަކެކެވެ.\nއަބީޝޭކު ވަނީ އޭނާ ބޮލީވުޑުގައި ހޭދަކުރި 20 އަހަރުދުވަހުގެ މަސައްކަތް އޭނާގެ އިންސްޓާގުރާމުގައި ރިކޯރޑްކޮށްފައެވެ. އަދި ފަރާ ޙާންގެ ފިލްމެއް ކަމަށްވާ މި ފިލްމުގެ މޭކިންއާ އަދި ފިލްމުގެ ޝޫޓިން ކުރިއަށްގެންދެނުވުއިރު ދިމާވެފައި ހުރި ކަންކަމުގެ ހަނދާންތައް އާންމުންނާ ހިއްސާކޮށްފައެވެ.\n”މި ފިލްމަކީ އަހަރެންނަށް އެންމެ ކަމުދާ މީހުންގެ ބައިވެރިވުން އޮތް ފިލްމެއް، މެއި ހޫނާ މި ފިލްމު ނިމުމާއެކު ފަރާ ޙާން ވަނީ ހެޕީ ނިއު އިޔާ ފިލްމާމެދު އަހަންނާ މަޝްވަރާ ކޮށްފައި. ނަމަވެސް އޭރު މި ފިލްމު ހެދުމުގެ މަސައްކަތް ކުރިއަށް ނުދިއުމުން ކަންނޭނގެ އޭނާ އޯމް ޝާންތި އޯމް ހެދުމުގެ މަސައްކަތް ކުރިއަށް ގެންދިއައީ. ޝާރޫކްޙާނާއި ފަރާ މި ފިލްމު ފަށަން ނިންމުމާއެކު އެންމެ ފުރަތަމަވެސް ސައިން އަޕް ކުރީ އަހަރެން. މިއީ އަހަރެން ކުޅުނު ފިލްމު ތަކުގެ ތެރެއިން އެންމެ މަޖާ އަދި އުފާވެރި، ފޮހެލަން ދަތި ހަނދާންތަކެއް ހޭދަކުރި ދުވަސްތަކެއް. މި ފިލްމު ކުޅުން އިރު ޝާހު އަދި ފަރާ ވެސް އެއްވެސް އެކްޓަރެއް ތަފާތު ކޮށްފައެއް ނުވޭ. އަހަރެން އެންމެންނަކީވެސް ބޮޑު އެއް ގޭންގު!“ އަބީޝޭކު ބުނެފައިވެއެވެ.\nއަބީޝޭކް އިތުރަށް ބުނެފައިވަނީ އެ ފިލްމު ކުޅުންއިރު ފިލްމުގެ ހުރިހާ ތަރިންވެސް އުޅުނީ އެކުގައި އާއިލާއެއްގެ ގޮތުގައި ކަމަށެވެ. އަދި ފިލްމު ފަށައިގެން ނިމުންއިރުވެސް، ނިމޭކަންވެސް އިހުސާސު ނުވާ ކަމަށެވެ. މި ފިލްމު ކުޅުން ކޮންމެ އެކްޓަރެއްވެސް ހުރީ ފިލްމުގައި ބައިވެރިވްވުނީތީ ވަރަށް ހިތްހަމަ ޖެހި އުފާވެފައިކަމުގައިވެސް އޭނާ ބުނެފައިވެއެވެ.\nމި ފިލްމުގައި އަބީޝޭކުގެ އިތުރުން ފެނިގެންދަނީ ދިޕިކާ ޕަޑުކޮން، ސޯނޫ ސޫދް، ބޮމާން އިރާނީ، ވިވާން ޝާހް އަދި ޖެކީ ޝްރޮފްއެވެ.


March 2016 – Haftha\nދެފަޅެއް އަތުލި މައްސަލައިގައި ގާސިމް އިބްރާހީމްގެ ވިލާއާއި އެއްކޮޅަށް ކުރިހުކުމް ދައުލަތުން އިސްތިއުނާފް ކޮށްފި\nވިލާ ކުންފުންޏަށް ދޫކުރި ދެ ފަޅެއް ސަރުކާރުން އަތުލީ ގާނޫނާ ޚިލާފަށް ކަމަށް ސިވިލް ކޯޓުން ކުރި ހުކުމް ދައުލަތުން އިސްތިއުނާފްކޮށްފި އެވެ.\nޖުމްހޫރީ ޕާރޓީގެ ލީޑަރ ގާސިމް އިބްރާހީމްގެ ވިލާކުންފުންޏަށް ދޫކޮށްފައިވާ ކ. ބޮލިދުއްފަރުފަރާއި ކ. ވާވެއްދިފަޅުގެ އެއްބަސްވުން ބާތިލްކުރި ކަމަށް އަންގައި، ސަރުކާރުން 2015 ފެބްރުއަރީ ގައި ފޮނުވި ނޯޓިހަކީ ބާތިލް ނޯޓިހެއް ކަމަށް މިދިޔަ ޑިސެމްބަރު މަހު ސިވިލް ކޯޓުން ހުކުމްކުރީ އެ މައްސަލަ ވިލާ އިން ކޯޓަށް ހުށަހެޅުމުންނެވެ.\nއެ ހުކުމުގައި ވަނީ އެ އެއްބަސްވުން ބާތިލް ކުރިކަން އަންގައި، ފޮނުވި ނޯޓިހަކީ އެއްބަސްވުމާ ޚިލާފަށް ފޮނުވި ނޯޓިހެއް ކަމަށެވެ.\nއެ މައްސަލަ އިސްތިއުނާފް ކުރަން ދައުލަތުން ހުށަހެޅުމުން ހައި ކޯޓުން މިހާރު ވަނީ އެ މައްސަލަ ބަލައިގެންފަ އެވެ.\nދެ ފަޅުގެ އިތުރުން ވިލާ އަށް ދޫކޮށްފައިވާ އެހެން ބައެއް ރަށްތަކާއި ފަޅުތަކުގެ އެއްބަސްވުން ވެސް ސަރުކާރުން އޭރު ބާތިލްކޮށް، އެތަންތަން އަތުލި އެވެ.\nމީގެ އިތުރުން އެތަންތަނުގެ ކުއްޔާއި ޖޫރިމަނާގެ ގޮތުގައި 90 މިލިއަން ޑޮލަރު އެއް މަސް ތެރޭގައި ދައްކަން ވެސް އޭރު ސަރުކާރުން އެންގި އެވެ. އެކަމަކު ފަހުން ވަނީ އެ ފައިސާ ދައްކަން ދިން މުއްދަތު އިތުރުކޮށްދީފަ އެވެ.\nއެ ތަންތަން ސަރުކާރުން އަތުލީ ސަރުކާރާ ދެކޮޅަށް ފާޅުގައި ގާސިމް މަސައްކަތް ކުރައްވަމުން ގެންދެވި ކަމަށް ތުހުމަތު ކުރައްވާފައެވެ.\nAuthor .Posted on March 25, 2016 March 25, 2016 Categories ޚަބަރުLeaveacomment on ދެފަޅެއް އަތުލި މައްސަލައިގައި ގާސިމް އިބްރާހީމްގެ ވިލާއާއި އެއްކޮޅަށް ކުރިހުކުމް ދައުލަތުން އިސްތިއުނާފް ކޮށްފި\nސްރީ ލަންކަން އެއާލައިންސްގެ ދަރަނި އަދާ އަދާކުރުމަށްވަނީ ނުކުޅެދިފައި:ރަނިލް ވިކްރަމަސިންހަ\nސްރީ ލަންކަން އެއާލައިންސްގެ އެއް ބިލިއަން ޑޮލަރުގެ ދަރަނި އަދާ އަދާކުރުމަށް އެ އާރލައިނަށް ނުކުޅެދިފައިވާ ކަމަށް ބޮޑު ވަޒީރު ރަނިލް ވިކްރަމަސިންހަ ވިދާޅުވެއްޖެ އެވެ.\nސްރީލަންކާގެ ޕާލަމެންޓުގައި ވާހަކަ ދައްކަވަމުން ވިކްރަމަސިންހަ ވިދާޅުވީ ގައުމީ އެއާލައިނުގެ ބޮޑު ދަރަނި ސަރުކާރަށް ދެއްކިދާނެތޯ ކުރިއަށް އޮތް ދޮޅު މަހެއްހާ ދުވަހު ތެރޭ ގޮތެއް ނިންމާނެ ކަމަށެވެ.\nގައުމީ އެއާލައިނުގެ ކަންކަން ބަލަހައްޓަވާ ސްޓޭޓް އެންޓަޕްރައިސް ޑިވެލޮޕްމަންޓް މިނިސްޓަރު ކަބީރު ހާޝިމް މި މަހު ކުރީކޮޅު ވިދާޅުވީ ސްރީ ލަންކަން އެއާލައިންސްގެ ދަރަނި 933 މިލިއަން ޑޮލަރަށް އަރާ ކަމަށެވެ. އެކަމަކު ދަރަނި އެއަށް ވުރެ ބޮޑުވާނެ ކަމަށް މިހާރު ވަނީ ބެލެވިފަ އެވެ.\nލަންކާގެ ގައުމީ އެއާލައިނުން އެއާބަސް މަރުކާގެ ބޯޓުތަކެއް ގަތުމަށް އެއްބަސްވި 2.3 ބިލިއަން ޑޮލަރުގެ މުއާމަލާތުގެ ތެރޭގައި ކޮރަޕްޝަނުގެ ބޮޑެތި މައްސަލަތައް ހިންގާފައިވާ ކަމަށް މިނިވަން އޮޑިޓް ފާމަކުން މިދިޔަ އަހަރު ވަނީ ބުނެފަ އެވެ. ވިކްރަމަސިންހަ ވެސް ވިދާޅުވެފައި ވަނީ އެއާލައިނަށް ބޮޑު ގެއްލުމެއް ވަމުން ދަނިކޮށް އެއާބަސްއާ އެކު ކުރީގެ ސަރުކާރުން ގާއިމްކުރި އެއްބަސްވުން މުތާލިއާ ކުރަމުންދާ ކަމަށެވެ. މި އެއްބަސްވުމުގެ ކަންތައް މިހާރު ދަނީ ފައިނޭންޝަލް ކްރައިމް އިންވެސްޓިގޭޝަން ޑިޕާޓްމަންޓުން ތަހްގީގު ކުރަމުންނެވެ.\nAuthor .Posted on March 25, 2016 Categories ޚަބަރުLeaveacomment on ސްރީ ލަންކަން އެއާލައިންސްގެ ދަރަނި އަދާ އަދާކުރުމަށްވަނީ ނުކުޅެދިފައި:ރަނިލް ވިކްރަމަސިންހަ\nއަބުރާއި ބެހޭ ބިލު ފަރުމާކޮށްފައި އޮތީ ޔާމީންގެ ސަރުކާރުން ބޭނުންވާ މީހަކު ޖޫރިމަނާކޮށް، ޖަލަށް ލެވޭ ގޮތަށް: އެމްޑީޕީން\nއަބުރު ރައްކާތެރިކޮށްދިނުމާއި ހިޔާލު ފާޅުކުރުމުގެ މިނިވަންކަމުގެ ބިލު ފަރުމާކޮށްފައި އޮތީ ޔާމީންގެ ސަރުކާރުން ބޭނުންވާ މީހަކު ޖޫރިމަނާކޮށް، ޖަލަށް ލެވޭ ގޮތަށް ކަމަށް އިދިކޮޅު އެމްޑީޕީން ބުނެފި އެވެ. އެމްޑީޕީގެ ނައިބު ރައީސް މުހައްމަދު ޝިފާޒު ވިދާޅުވީ ބިލު ފާސްވެއްޖެ ނަމަ ބިލުގައި ހުރި ކަންކަން ތަންފީޒުކުރާނީ ހަމައެކަނި އެމްޑީޕީ މެމްބަރުންނަށް ނޫން ކަމަށާއި އެ ގާނޫނުގެ ބާރު ހުރިހާ ރައްޔިތުންނަށް ހިނގާނެ ކަމަށެވެ.\nއޭނާ ވިދާޅުވި އެއީ ގާނޫނު އަސާސީގެ ބާރު ކަނޑުވާލައި އޭގެ ރޫހާ ވެސް ހިލާފު ބިލެކެވެ. އަދި އެއީ ހިޔާލު ފާޅުކުރުމުގެ މިނިވަންކަން ނެތިކޮށްލަން ކޮށްފައި އޮތް ކަމެއްކަމަށް ވެސް އޭނާ ވިދާޅުވިއެވެ. ޝިފާޒު ވިދާޅުވީ ސަރުކާރުގެ ނޭއްގާނީ ކަންތައްތަކާ ގުޅިގެން ސިޔާސީ މީހުން ދައްކާ ވާހަކަތަކާއި މީޑިއާއަށް ހުރި ގޮންޖެހުންތައް، މި ބިލުގެ ސަބަބުން އިންތިހާ އަށް ބޮޑުވާނެ ކަމަށެވެ.\n“މިހާރު އޮތް ގޮތަށް ބިލް ފާސްވެއްޖެ ނަމަ އެއީ މީޑިއާގެ މިނިވަންކަމާއި ސަރުކާރު ޖަވާބުދާރީ ކުރުމަށް ސިޔާސީ މަސައްކަތް ކުރައްވާ ބޭފުޅުންނަށް އެޅޭ ވަރަށް ބޮޑު ހުރަހެއް،” ޝިފާޒް ވިދާޅުވި އެވެ.\nއޭނާ ވިދާޅުވި ގޮތުގައި ބިލުގެ ސަބަބުން ރައްޔިތުންނަށް މިނިވަންކަމާ އެކު ބަހެއް ބުނެވޭނެ ޖާގައެއް ނެތެވެ. އެކަމަކު ބިލު ފާސްވިޔަސް ސަރުކާރު ޒިންމާދާރުކުރުމުގެ މަސައްކަތް އެމްޑީޕީން ހުއްޓާނުލާނެ ކަމަށްވެސް އޭނާ ވިދާޅުވި އެވެ.\n“އެމްޑީޕީ މެމްބަރުން ސަރުކާރު ޖަވާބުދާރީކުރުމާއި ނޭއްގާނީ ކަންކަމުގެ ވާހަކަ ނުދައްކާ އެކަން ކަމުގައި ފަހަތަށް ޖެހޭނެ ގޮތެއް ނުހެދޭނެ. އެކަމަކު އޭގެ ނަތީޖާއަކަށް ވެގެންދާނީ އެންމެންގެ މައްޗަށް ދައުވާތައް އުފުލުން،” ޝިފާޒް ވިދާޅުވި އެވެ.\nއޭނާ ވިދާޅުވީ ގާނޫނަށް ބަދަލުގެނެސްގެން ހިޔާލު ފާޅުކުރުމުގެ މިނިވަންކަން ނުހުއްޓުވޭނެ ކަމަށާއި “އެއްގޮތް ނެތިއްޔާ އަނެއް ގޮތް” އޮންނާނެ ކަމަށެވެ. އަދި ބިލުމުގެ ސަބަބުން ގެއްލުން ލިބޭނީ އެމްޑީޕީ އަށް އެކަންޏެއް ނުންކަމަށާއި، ނޫސްވެރިންނަށާއި ޕީޕީއެމް މެމްބަރުންނަށް ވެސް އެ ގެއްލުން ލިބޭނެ ކަމަށް ޝިފާޒު ވިދާޅުވި އެވެ.\nވިލިމާލެ ދާއިރާގެ ޕީޕީއެމްގެ މެމްބަރު އަހްމަދު ނިހާން ހުށަހެޅުއްވި މި ބިލުގައި ކުށުގެ ގޮތުގައި ކަނޑައަޅާފައިވާ ކަމެއް ކޮށްފި ނަމަ ބައި ލައްކަ ރުފިޔާ އާއި ފަސް މިލިއަން ރުފިޔާއާ ދެމެދުގެ އަދަދުތަކުން ޖޫރިމަނާކުރެވޭނެ އެވެ. އަދި މި ފައިސާ ނުދައްކައިފި ނަމަ އެއް އަހަރަށް ޖަލަށް ލެވޭނެ އެވެ.\nAuthor .Posted on March 25, 2016 Categories ޚަބަރުLeaveacomment on އަބުރާއި ބެހޭ ބިލު ފަރުމާކޮށްފައި އޮތީ ޔާމީންގެ ސަރުކާރުން ބޭނުންވާ މީހަކު ޖޫރިމަނާކޮށް، ޖަލަށް ލެވޭ ގޮތަށް: އެމްޑީޕީން\nބްރިޖްގެ ތަނބުތަކުގެ ފައުންޑޭޝަން މަސައްކަތްތަކުގެ ތައްޔާރީތައް ފަށައިފި\nމާލެ އާއި ހުޅުލެއާ ދެމެދު އަޅާ ބްރިޖްގެ ތަނބުތަކުގެ ފައުންޑޭޝަން މަސައްކަތްތަކުގެ ތައްޔާރީތައް ފަށައިފި އެވެ. ހައުސިން މިނިސްޓްރީގެ ޑެޕިއުޓީ މިނިސްޓަރު އަބްދުﷲ މުއްތޮލިބް ވިދާޅުވީ ފައުންޑޭޝަން މަސައްކަތް ފެށުމަށް މިހާރު ކުރިއަށް ގެންދަނީ ޕްލެޓް ފޯމުތަކެއް ތައްޔާރުކުރުމުގެ ކަންތައް ކަމަށެވެ. ބްރިޖުގެ މަސައްކަތަށް ފަސް ޕްލެޓް ފޯމު ހަދާއިރު، ކޮންމެ ޕްލެޓް ފޯމެއްގައި ތިން މީޓަރު ފުޅާ ހޮޅިތައް ކަނޑު އަޑިއަށް ޖަހާނެ ކަމަށް ވެސް ވިދާޅުވި އެވެ.\nބްރިޖްގެ ތަނބުތައް ޖެހުމާއި އެހެން މަސައްކަތްތައް ކުރިއަށް ގެންދާނީ އެ ޕްލެޓްފޯމުތައް މަތީގަ އެވެ.ކަނޑުގެ އަޑިން ބިންގަނޑު އަޑި އަށް 70 މީޓަރު ނުވަަތަ 230 ފޫޓު ފައުންޑޭޝަންގެ ފުން މިނުގައި ހުންނާނެ ކަމަށް ބްރިޖް އަޅާ ސީސީސީސީން އާއްމުކުރި މައުލޫމާތުތަކުގައި ވަނީ ބުނެފަ އެވެ.\nކުރިން ވެސް ޝެޑިއުލްކޮށްފައި އޮތީ ބްރިޖްގެ ފައުންޑޭޝަން މަސައްކަތްތައް މި މަހު ކުރިއަށް ގެންދިއުމަށެވެ. ޝެޑިއުލާ އެއްގޮތަށް މަސައްކަތް ކުރިއަށް ގެންދަން ލޮނުޒިރަތްކޮޅަށް މިހާރު ވަނީ ގިނަ އަދަދެއްގެ ސާމާނު އެއްކޮށްފަ އެވެ.ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވެފައިވާ ގޮތުގައި ބްރިޖްގެ މައިގަނޑު ބޮޑީ ނުވަތަ ސުޕަ ސްޓްރަކްޗާގެ މަސައްކަތް ފަށާނީ 2017 ގެ ކުރީކޮޅެވެ.\nޖުމްލަ 210 މިލިއަން ޑޮލަރުގެ މަޝްރޫއު އަށް ހިލޭ އެހީގެ ގޮތުގައި ޗައިނާ އިން 126 މިލިއަން ޑޮލަރާއި ހިލޭ އެހީގެ ގޮތުގައި އިތުރު އެހީތައް ދޭން ވަނީ ނިންމައިފަ އެވެ.\nAuthor .Posted on March 16, 2016 Categories ޚަބަރުLeaveacomment on ބްރިޖްގެ ތަނބުތަކުގެ ފައުންޑޭޝަން މަސައްކަތްތަކުގެ ތައްޔާރީތައް ފަށައިފި\nއަހަރުގެ އެންމެ މޮޅު ފުޓްބޯޅަ ކުޅުންތެރިއަކަށް އަސަދުﷲ\nރާއްޖޭގައި ދޭ ކުޅިވަރުގެ އެންމެ އަގުބޮޑު އަދި އެންމެ ޝަރަފްވެރި އެވޯޑްސް ކަމަށްވާ “ހަވީރު ސްޕޯޓްސް އެވޯޑްސް” އަހަރުގެ އެންމެ މޮޅު ފުޓްބޯޅަ ކުޅުންތެރިއަކަށް އަސަދުﷲ އަބްދުﷲ ހޮވިއްޖެއެވެ.\nމިއީ ހަވީރު ސްޕޯޓްސް އެވޯޑްގެ ތާރީހުގައި އެންމެ މޮޅު ފުޓްބޯޅަ ކުޅުންތެރިޔާގެ އެވޯޑް ކުޅުންތެރިޔަކު ދިފާއުކުރި ފުރަތަމަ ފަހަރެވެ. ދެ ވަނަ އަށް ދިޔައީ އަސްހަދު އަލީ (އަޑުބަރޭ). ތިން ވަނަ ލިބުނީ އަހުމަދު ނާޝިދު (ނާއްޓޭ).\nއަހަރުގެ އެންމެ މޮޅު ފުޓްބޯޅަ ކުޅުންތެރިޔާގެ މަގާމަށް ވާދަކޮށްފައިވަނީ މާޒިޔާ ސްޕޯޓްސް އެންޑް ރެކްރިއޭޝަންގެ އަސަދުﷲ އަބްދުﷲ އާއި އަހުމަދު ނާޝިދު (ނާއްޓޭ) އާއި ނިއު ރޭޑިއަންޓް ސްޕޯޓްސް ކްލަބުގެ އަސްހަދު އަލީ (އަޑުބަރޭ) އާއި ޝާފިއު އަހުމަދު އަދި މެލޭޝިއާގެ ޕީޑީއާރްއެމްގެ އަލީ އަޝްފާގް (ދަގަނޑޭ)އެވެ.އެންމެ އުއްމިދީ ފުޓްބޯޅަ ކުޅުންތެރިޔަކީ ނިއު ރޭޑިއަންޓްގެ ހަމްޕުއެވެ.\nހަވީރުގެ ރަން ބޫޓު މިފަހަރު ވެސް އަސަދުﷲ އަށްލިބިފައިވަނީ 15 ލަނޑު ޖަހައިގެންނެވެ. މިދިޔަ އަހަރު އޭނާ ރަން ބޫޓު ހޯދީ 30 ލަނޑު ޖަހައިގެންވެ.\nރާއްޖޭގައި ދޭ ކުޅިވަރުގެ އެންމެ އަގުބޮޑު އަދި އެންމެ ޝަރަފްވެރި އެވޯޑްސް ކަމަށްވާ “ހަވީރު ސްޕޯޓްސް އެވޯޑްސް” ހަފުލާ މިފަހަރު ބާއްވާފައިވަނީ ކުރުނބާ މޯލްޑިވްސްގައެވެ.\nAuthor .Posted on March 10, 2016 March 10, 2016 Categories ޚަބަރުLeaveacomment on އަހަރުގެ އެންމެ މޮޅު ފުޓްބޯޅަ ކުޅުންތެރިއަކަށް އަސަދުﷲ\nކުރީގެ ޑިފެންސް މިނިސްޓަރު ނާޒިމް ޖަލަށްލާން ކުރި ހުކުމް އަންގާރަ ދުވަހު ހައިކޯޓުން ނިންމަނީ\nކުރީގެ ޑިފެންސް މިނިސްޓަރު މުހައްމަދު ނާޒިމް ޖަލަށްލާން ކުރި ހުކުމުގެ އިސްތިއުނާފް ޝަރީއަތުގެ ހުކުމް އަންނަ އަންގާރަ ދުވަހު އިއްވަން ހައި ކޯޓުން އިއްޔެ ހަމަޖައްސައިފި އެވެ.\nނާޒިމްގެ ކޮޓަރިން ފިސްތޯލައަކާއި ތިން ވަޒަން ފެނުނު މައްސަލާގައި އޭނާ 11 އަހަރަށް ޖަލަށްލާން ކްރިމިނަލް ކޯޓުން ކުރި ހުކުމް ނާޒިމްގެ ފަރާތުން އިސްތިއުނާފް ކުރުމުން މބުރާސްފަތި ދުވަހު ވަނީ އެ މައްސަލައިގެ އަޑުއެހުންތައް ނިންމާލައިފަ އެވެ.މިއަދުގެ އަޑުއެހުން ނިންމާލަމުން، އެ މައްސަލަ ބަލާ ފަނޑިޔާރުންގެ ބެންޗުގެ ރިޔާސަތު ބަލަހައްޓަވާ ފަނޑިޔާރު އަބްދުއްރައޫފް އިބްރާހިމް ވިދާޅުވީ އަންގާރަ ދުވަހުގެ މެންދުރު 2:00 ގައި އެ މައްސަލައިގެ ހުކުމް އިއްވަވާނެ ކަމަށެވެ.\nއެ މައްސަލައިގެ އަޑުއެހުންތައް މިދިޔަ ޖެނުއަރީ މަހުގެ ތެރޭގައި އޮތީ ނިންމާލާފައި ކަމަށްވިޔަސް އިތުރު އަޑުއެހުމެއް މިއަދު ބޭއްވީ ނާޒިމްގެ ފަރާތުން ހުށަހަޅާފައިވާ އިތުރު ހަ ހެކިވެރިއެއްގެ ހެކިބަސް ނެގުމަށެވެ. އެ ހެކިންނަކީ ނާޒިމްގެ އެޕާޓްމެންޓް ފާސްކުރަން ދިޔަ ސްވޮޓް ޓީމުގެ ފުލުހުންނެވެ. އެ މީހުންނާ ސުވާލުކުރީ އެގެއަށް ވަނުމުގައި އަމަލުކޮށްފައިވާ ގޮތާ ބެހޭގޮތުންނެވެ. ހެކިބަސް ނަގައި ނިމުމުން ފަހު ބަސް ބުނަން ދިން ފުރުސަތުގައި ނާޒިމްގެ ވަކީލް ހުސްނުއްސުއޫދު ވިދާޅުވީ ބައެއް ހެކިވެރިން ދޮގު ހެކިބަސް ދީފައިވާ ކަމަށް ޝައްކު ކުރެވޭ ކަމަށާއި އެހެންވެ މައްސަލަ ނިންމުމުގައި އެކަމަށް ރަނގަޅަށް ބެލުން މުހިންމު ކަމަށެވެ. އަދި ސްވޮޓް ޓީމު އެ ގެއަށް ވަނުމަށް ފަހު، ނާޒިމާއި އޭނާގެ އާއިލާގެ މެމްބަރުން ކޮޓަރިތަކުން ނެރެ، ސިޓިންރޫމުގައި ބޭތިއްބުމަށް ފަހު ކޮޓަރިތަކުގައި ފުލުހުން އެކަނި ވަގުތުތަކެއް ހޭދަކޮށްފައިވާ ކަމަށާއި އެހެންވެ އެއިން ފުލުހަކަށް އެތަނުގައި އެ ހަތިޔާރުތައް ބޭއްވުމުގެ ފުރުސަތު އެބައޮތް ކަމަށް ސުއޫދު ވިދާޅުވި އެވެ. މީގެ އިތުރުން ނާޒިމްގެ ހާޒިރުގައި ކޮޓަރި ފާސް ނުކުރީ ކީއްވެގެންތޯ އޭނާ ސުވާލު އުފެއްދެވި އެވެ.\nސުއޫދުގެ ވާހަކަތަކަށް ރައްދު ދެއްވައި، ދައުލަތުގެ ވަކީލް ވިދާޅުވީ ނާޒިމްގެ ކޮޓަރިއަށް ސްވޮޓް ފުލުހުން ނުވަންނަކަން ހެކިބަހުން އެނގޭ ކަމަށާއި އަދި އެތަނުގައި އެއްވެސް ހަތިޔާރެއް ފުލުހަކު ބޭއްވިކަން ހެކިބަހުން އެނގެން ނެތް ކަމަށެވެ.މިއަދު ހެކިބަސް ދިން ހަ ފުލުހުންގެ ތެރެއިން ފަސް ފުލުހަކު ބުނި ގޮތުގައި ނާޒިމްގެ ކޮޓަރިއަށް ސްވޮޓް ޓީމުގެ އެއްވެސް ފުލުހަކު ވަތް ތަން ނުފެންނަ ކަމަށެވެ. އެކަމަކު ބާކީ ހުރި ފުލުސް މީހާ ބުނި ގޮތުގައި އޭނާގެ އިތުރުން ސްވޮޓް ޓީމުގެ އިތުރު ދެ ތިން ފުލުހަކު ވަނީ ނާޒިމްގެ ކޮޓަރިއަށް ވަދެފަ އެވެ. އެ މީހުން އެ ކޮޓަރިއަށް ވަނީ ނާޒިމާއި އޭނާގެ އަނބިކަނބަލުން ކޮޓަރިން ނެރުމަށްޓަކައި ކަމަށް އެ ފުލުސް މީހާ ބުންޏެވެ.\nއެގެ ފާސްކުރަން ދިޔަ ސްވޮޓް ޓީމުގެ އެންމެ އިސްކޮށް ހުރި ފުލުސް މީހާ ބުނި ގޮތުގައި އެގެ ފާސް ކުރަން ދިއުމުގެ ކުރިން، އެރޭގެ ވަގުތެއްގައި އޭރުގެ ކޮމިޝަނާ އޮފް ޕޮލިސް ހުސައިން ވަހީދު ވަނީ އޭނާ އާއި ސްވޮޓް ޓީމުގެ އެންމެ އިސް ކޮމާންޑަރާ ބައްދަލުކުރައްވައިފަ އެވެ. ނުރައްކާތެރި ހަތިޔާރާއި ގޮވާތަކެތި ހޯދަން އޮޕަރޭޝަނެއް ހިންގަންޖެހޭ ވާހަކަ އާއި އެކަމުގައި ސަމާލުވުމަށް ސީޕީ ހުސައިން އޭރު އިލްތިމާސް ކުރެއްވި ކަމަށް ވެސް އެ ފުލުސް މީހާ ބުންޏެވެ.އެ ފުލުސް މީހާ ބުނިގޮތުގައި ފާސްކުރަންޖެހޭނީ ގެއެއްގެ ނުވަ ވަނަ ފްލޯ ނުވަތަ އަށް ވަނަ ފްލޯ ކަމަށް ސީޕީ ހުސައިން އެ ބައްދަލުވުމުގައި ވިދާޅުވި އެވެ. އެކަމަކު ނާޒިމް ދިރިއުޅުއްވި ގ. އެނިފް ގޭގެ އެންމެ ފުރަތަމަ ވެސް ފާސްކުރީ ނާޒިމް ދިރިއުޅުއްވާ އަށް ވަނަ ފްލޯ ކަމަށް އެ ފުލުސް މީހާ ބުންޏެވެ.\nއެންމެ ފުރަތަމަ ވެސް އެގޭގެ އަށްވަނަ ފްލޯ ފާސްކުރީ ކީއްވެގެންތޯ ސުއޫދު ސުވާލު ދެންނެވުމުން އެ ފުލުސް މީހާ ބުނީ “ތީގައި ވަކި އެއްޗެއް ދަންނަވާކަށް ނޭނގޭ” ކަމަށެވެ. ނާޒިމްގެ ވަކީލުން ބުނަނީ، އެ ހަތިޔާރުތަކަކީ ބަޔަކު އެތަނުގައި ބެހެއްޓި އެއްޗެއް ކަމަށާއި އެއާ ނާޒިމާ އެއްވެސް ގުޅުމެއް ނެތް ކަމަށެވެ. އެކަމަކު ދައުލަތުން ބުނަމުންދަނީ އެއީ ނާޒިމްގެ އެއްޗެއް ކަމަށާއި އެކަމަށް ބާރު ލިބޭ ފަދަ ހެކިތައް އެބަހުރި ކަމަށެވެ.\nއެ ހަތިޔާރުތައް ފެނުނުތާ ދެވަނަ އަށް ވީ ދުވަހު ނާޒިމް އޭރު އަދާކުރަމުން ގެންދެވި ޑިފެންސް މިނިސްޓަރުކަމުން ވަނީ ވަކިކޮށްފަ އެވެ.\nAuthor .Posted on March 10, 2016 Categories ޚަބަރުLeaveacomment on ކުރީގެ ޑިފެންސް މިނިސްޓަރު ނާޒިމް ޖަލަށްލާން ކުރި ހުކުމް އަންގާރަ ދުވަހު ހައިކޯޓުން ނިންމަނީ


PG ge edhumakee online koh mahsala thah hushaelhun dhaaimee kurun\nދައުލަތުގެ ވަކީލުންތަކެއް ކުރިމިނަލް ކޯޓަށް ވަންނަނީ: މައްސަލަ އޮންލައިންކޮށް ހުށަހެޅުން ދާއިމީ ކުރަން އެދުނު\nކޮވިޑް-19ގެ ހާލަތު ރަނގަޅުވެ ކޯޓުތައް އަލުން ހުޅުވުމުން ވެސް އޮންލައިންކޮށް މައްސަލަތައް ހުށަހެޅުމުގެ އިންތިޒާމްތައް ކުރިއަށް ގެންދިޔުމަށް ޕްރޮސިކިއުޓާ ޖެނަރަލް ހުސެއިން ޝާމީމް އެދިވަޑައިގެންފި އެވެ.\nކޮވިޑް-19އާ ގުޅިގެން އިއުލާންކުރި ލޮކްޑައުންގެ ތެރޭގައި ހުރިހާ މައްސަލައެއް ވެސް ޕީޖީއިން ހުށަހަޅާފައިވަނީ އޮންލައިންލޮށެވެ. އެގޮތުން 45 މައްސަލައެއް ޕީޖީއިން ކުރިމިނަލް ކޯޓަށް ހުށަހަޅާފައިވެ އެވެ. އެއީ 77 ދައުވާ އެވެ. އަތޮޅުތަކުގެ ކޯޓުތަކަށް ވެސް އޮންލައިންކޮށް މައްސަލަތައް ފޮނުވުމުގެ މަސައްކަތް ޕީޖީއިން ދަނީ ކުރަމުންނެވެ.\nމި ހާލަތު ނިމުމަށްފަހުވެސް އޮންލައިންކޮށް މައްސަލަ ބަލައިގަތުމުގެ ކަންކަން ކުރިއަށް ގެންގޮސް، ކޯޓަށް ލިޔުންތައް އުފުލުން ނިމުމަކަށް ގެންނަން ޖެހޭ ކަމަށް ޕީޖީ ޝަމީމް ވިދާޅުވި އެވެ.\nލޮކްޑައުންއާ ގުޅިގެން މިހާރު ކޯޓުތަކުގެ ޝަރީއަތްތައް ވެސް ކުރިއަށް ދަނީ އޮންލައިންކޮށެވެ. އެގޮތުން މިއަދު ވަނީ ސުޕްރީމް ކޯޓުގައި ފުރަތަމަ ފަހަރަށް އޮންލައިންކޮށް ޝަރީއަތް ކުރިއަށް ގެންގޮސްފަ އެވެ. އެ ޝަރީއަތުގައި ވެސް އޮންލައިންކޮށް ޕީޖީއިން ބައިވެރިވި އެވެ.\nއޭގެއިތުރުން ކުރިމިނަލް ކޯޓުން ބަންދު މަޖިލިސްތައް ވެސް މިހާރު ކުރިއަށް ދަނީ އޮންލައިންކޮށެވެ. އޭގެ ސަބަބުން އެތައް ވަގުތަކާއި ވަސީލަތްތަކެއް ސަލާމަތްވެ، ހަރަދު ވެސް ކުޑަވެ އެވެ. ކުރިމިނަލް ކޯޓުން ވެސް އޮންލައިންކޮށް ޝަރީއަތް ހިންގުން އުސޫލު އެކުލަވާލާފަ އެވެ.\nސުޕްރީމް ކޯޓް ޕްރޮސެކިއުޓާ ޖެނެރަލްގެ އޮފީސް ހުސައިން ޝަމީމް + ކްރިމިނަލް ކޯޓް ހައިކޯޓް ޝަރުއީ ދާއިރާ\nސިއްރު ހެއްކާ ގުޅޭ އާ އުސޫލު އިސްތިއުނާފު ކުރަނީ


Dil Bechara Trailer in Gina Bayaku Lolugai Alhaigathee Sushanth ge Koachehkan Engeytha? – Iru\nދިލް ބޭޗާރާ ޓްރެއިލާއިން ގިނަ ބަޔަކު ލޮލުގައި އަޅައިގަތީ ސުޝާންތުގެ ކޯއްޗެއްކަން އެނގޭތަ؟\nމިދިޔަ މަހު 14 ވަނަ ދުވަހު މަރުވި ޒުވާން ހުނަރުވެރި އެކްޓަރު ސުޝާންތު ސިންހް ރާޖްޕުތްގެ އެންމެ ފަހުގެ ފިލްމު “ދިލް ބޭޗާރާ” ގެ ޓްރެއިލާ ދައްކާލުމާއި އެކު ގިނަ ބަޔަކު ލޮލުގައި އަޅައިގަތީ ސުޝާންތު ލާފައި ހުރި ޓީޝާޓުގައެވެ.\nސުޝާންތު ލީޑު ރޯލުން ފެނިގެންދާ 2014 ވަނަ އަހަރު ރިލީޒް ކުރި ކާމިޔާބު ހޮލީވުޑް ފިލްމު، ‘ދަ ފޯލްޓް އިން އަވާ ސްޓާޒް’ގެ ހިންދީ ރީމޭކްގެ މި ފިލްމަކީ ސުޝާންތުގެ ގިނަ ފޭނުން ބެލުމަށް އިންތިޒާރުކުރި ޓްރެއިލާއެކެވެ. ފިލްމުގެ ޓްރެއިލާ އާންމުކުރިފަހުން މިހާތަނަށް2މިލިއަނާ ގާތަށް މީހުން ވަނީ ޓްރެއިލާ ބަލާފައެވެ. މިއީ ރެކޯޑެއް ކަމަށްވެސް ގިނަ މީޑިއާތަކުން ދަނީ ބުނަމުންނެވެ.\nފިލްމުގެ ޓްރެއިލާއިން ގިނަ ބަޔަކު ލޮލުގައި އަޅައިގަތީ ސުޝާންތު ލާފައި ހުރި ޓީޝާޓުގައެވެ. އެގޮތުން އެޓީޝާޓުގައި ޖަހާފައި އިންނަނީ “ހެލްޕް” އެވެ. މި މަންޒަރަށް ގިނަ ބަޔަކު ދަނީ އެމީހުންގެ ހިތުގެ ޝުޢޫރުތައް ފާޅުކުރަމުންނެވެ.\nޑިޕްރެޝަންއަށް ފަރުވާކުރަމުން ދިޔަ ސުޝާންތްގެ މަރާއިއެކު، އޭނާގެ އެންމެ ފަހުގެ ފިލްމުގެ ޓްރެއިލާއިން މި މަންޒަރު ފޭނުންނަށް ފެނުމުން ގިނަ ބަޔަކު ބުނަމުން ދަނީ އޭގެންވެސް އިނގެނީ އޭނާ އެހީއަކަށް ބޭނުންވެފައި ހުރި މިންވަރު ކަމަށެވެ.\nއެއްބަޔަކު ބުނާ ގޮތުގައި އޭނާގެ ރީތި ހިނިތުންވުމުން ހެވިފައި ހުރި އިރު އޭނާ މެސެޖުދެމުން ގެންދިޔައީ އޭނާ އަޅާ ވޭނުން ސަލާމަތްކޮށްދިނުމަށް ކަމަށެވެ.\nއެމްޓީސީސީގެ ހިއްސާއަކަށް2ރުފިޔާ ބަހަން ފާސްކޮށްފި\n17 14 150 9


Addu gai harukashi fikuru fethureythee ekan sarukaaruge samaalukamah!\nއައްޑޫގައި ހަރުކަށި ފިކުރު ފެތުރޭތީ ސަމާލުކަމަށް\nއިއްޔެ ބައްދަލްވުމުގެ ތެރެއިން --\nއައްޑޫ ސިޓީގައި ހަރުކަށި ފިކުރު ފެތުރޭތީ އެ ސިޓީގެ ކައުންސިލް މެންބަރުން، ޑިފެންސް މިނިސްޓަރު މާރިޔާ އަހުމަދު ދީދީއާ ބައްދަލު ކުރައްވާ އެކަން ސަރުކާރުގެ ސަމާލުކަމަށް ގެނެސްފި އެވެ.\nޑިފެންސް މިނިސްޓްރީން ބުނީ އިއްޔެ އެ މިނިސްޓްރީގައި ބޭއްވި ބައްދަލުވުމުގައި ސިޓީ ކައުންސިލްގެ މެންބަރުން، އައްޑޫގައި ހަރުކަށި ފިކުރު ފެތުރޭތީ އެކަން ޑިފެންސް މިނިސްޓަރުގެ ސަމާލުކަމަށް ގެންދިޔަ ކަމަށެވެ. އެކަމާއި ގުޅިގެން މިނިސްޓަރު މާރިޔާއާ ކައުންސިލް މެންބަރުން މަޝްވަރާ ކުރައްވާފައިވާ ކަމަށެވެ.\nމީގެ އިތުރުން މި ބައްދަލްވުމުގައި އެހެން ބައެއް ކަންކަމާ ގުޅޭގޮތުން ވެސް މަޝްވަރާ ކުރި އެވެ.\nއެގޮތުން ކާރިސާތައް ދިމާވުމުން ކުރިމަތިވާ ގޮންޖެހުންތައް މިނިސްޓަރުގެ ސަމާލު ކަމަށް ގެނަ އެވެ. އަދި އައްޑޫ ސިޓީއަށް ޒިޔާރަތްކުރާ އިއްޒަތްތެރިން ދަތުރު ކުރެއްވުމަށް ރަސްމީ އުޅަނދެއް ނެތުމުގެ ސަބަބުން ދިމާވާ ދަތިތައް ވެސް، ސިޓީ ކައުންސިލްގެ މެންބަރުން ވަނީ މިނިސްޓަރު މާރިޔާ ހިއްސާކޮށްފަ އެވެ.\nއައްޑޫ ސިޓީ ކައުންސިލުން ވެސް ބުނީ މިނިސްޓަރު މާރިޔާއާއެކު ކުރިއަށް ގެންދެވީ ކާމިޔާބު ބައްދަލުވުމެއް ކަަމަށެވެ. އެ ބައްދަލްވުމުގައި އައްޑޫ ސިޓީގައި ހަރުކަށި ފިކުރު ފެތުރޭތީ އެކަން ސަމާލުކަމަށް ގެންދިޔައީ އައްޑޫގައި ހަރުކަށި ފިކުރުގެ މީހުން އުޅޭކަމަށް އަބަދުވެސް ވާހަކަ ދެކެވެމުންދާތީ ކަމަށެވެ. އަދި އެފަދަ މީހުން ރާއްޖެއިން ބޭރުގެ ގައުމުތަކަށް ދިވެހިން ފޮނުވަމުންދާ ކަމުގެ ވާހަކަ ދެކެވޭތީ ކަމަށެވެ.\nމީގެ އިތުރުން ކާރިސާތައް ދިމާވުމުން ކުރިމަތިވާ ގޮންޖެހުންތަކާ ގުޅޭގޮތުން ވަރަށް ބޮޑަށް މަޝްވަރާކުރެވިފައިވާ ކަމަށް އައްޑޫ ސިޓީ ކައުންސިލުން ބުނެއެވެ.\nމިނިވަން ނޫހުގެ ނޫސްވެރިޔާ އަހުމަދު ރިލްވާންގެ މަރާ ގުޅިގެން ރިޔާސީ ކޮމިޝަނުން ތައްޔާރުކުރި ތަހުގީގު ރިޕޯޓާއި ގުޅިގެންވެސް ދާދިފަހުންވެސް އައްޑޫގައި ފުލުހުން ވަނީ ބޮޑު އޮޕަރޭޝަނެއް ހިންގާފައެވެ. އެ ރިޕޯޓްގައި ހަރުކަށި ފިކުރުގެ މީހުން އައްޑޫ ސިޓީގައި އުޅެމުންދާކަމަށް ބުނެފައިވެއެވެ.\nއައްޑޫ ސިޓީ ކައުންސިލް އެމްއެންޑީއެފް އައްޑޫ ސިޓީ + މާރިޔާ އަހުމަދު ދީދީ


Male' rayyithunge ihusaasthah vashafaru meehakah neygeyne: Azim\nމާލޭ ރައްޔިތުންގެ އިޙުސާސްތައް ވަށަފަރު މީހަކަށް ނޭނގޭނެ: އާޒިމް\n-6days ago 12 - އައިޝަތު އަހުމަދު\nމާލޭ މީހުންގެ އިޙުސާސްތަކެއް ވަށަފަރު މީހަކަށް ނޭގޭނެ ކަމަށް ވިދާޅުވެ، އިދިކޮޅު ކޯލިޝަންގެ ފަރާތުން މާލޭ މޭޔަރު ކަމަށް ކުރިމަތިލާފައިވާ ޑރ.މުޙައްމަދު މުޢިއްޒުއަށް މަޖިލީހުގެ މެދު ހެންވޭރު ދާއިރާގެ މެމްބަރު ޢަލީ ޢާޒިމް މަލާމާތްކުރައްވައިފިއެވެ.\nޢާޒިމް މި މޭރުމުން ވާހަކަދައްކަވާފައިވަނީ، ކުރީގެ ރައީސް ޔާމީންގެ ސަރުކާރުން ހިންގި ހިޔާ މަޝްރޫޢުގެ ދަށުން ކުރީ ސަރުކާރުން ދިނުމަށް ނިންމި އެއް ކޮޓަރީގެ ފުލެޓުތަކާމެދު މި ސަރުކާރުން ކަންކުރި ގޮތެއް ހާމަކުރުމަށް ގޮވައިލާ ރައްޔިތުންގެ މަޖިލިހުގެ ނައިފަރު ދާއިރާގެ މެންބަރު އަދި ޕީޕީއެމްގެ ނައިބުރައީސް އަޙްމަދު ޝިޔާމު ހުށަހެޅުއްވި މައްސަލައަށް ބަހުސްކުރައްވަމުންނެވެ.\nއާޒިމް ވިދާޅުވީ، މާލޭ ރައްޔިތުންގެ އިޙުސާސްތަކެއް ވަށަފަރު މީހަކަށް ނޭނގޭނެ ކަމަށެވެ. އަދި ހައުސިން މިނިސްޓަރުކަމަށް ރައީސް ޔާމީނުގެ ވެރިކަމުގައި ވަށަފަރު ބޭފުޅަކާ ހަވާލުކޮށްފައި އޮތް އޮތުމަކީ މާލޭގެ ރައްޔިތުންނަށް އިހުމާލުވުމުގެ ވިސްނުމުގައި ނުވަތަ މާލެ ރައްޔިތުންނަށް ކަމެއް ކޮށްނުދިނުމުގެ ވިސްނުމުގައި ނޫން ކަމަށެވެ.\nފާހަގަކޮށްލެވޭ ގޮތުގައި ޑރ.މުއިއްޒުގެ ބައްޕާފުޅަކީ ހއ.ވަށަފަރަށް އުފަން ފަރާތެކެވެ.\nފަރެސްމާތޮޑާ މީހުންނަށް އެކަނިދޯ އެނގޭނީ\nމިހާރު ހުރީ ކޮންތާކު މީހެއްބާ!\nކަލޯ އާޒިމް. ދެންވެސް ތި އަނގަ މައިތިރިކޮށް ލިބެންއޮތް މަދު ވޯޓުކޮޅުވެސް ސަލާމަތް ކުރެވޭތޯ ބަލާށެވެ. މާލޭ މީހަކަށް ވެގެންނެއްނޫނޭ އިބޫ ވެރިކަމަށް އައީ. މާލޭ މީހުން އެކަންޏެއްނޫނޭ ކަލޭ ތި އިންނަވާ މަޖިލީހުގެ މެޖޯރިޓީގަ އޮތީ. އެމްޑީޕީއަށްވެސް ކަލޭމެންކަހަލަ މީހުން ތިބޭތީ އަސްލު މިހާރު ހުތުރު.\nމިއީކީ ދިވެހިރާއްޖޭގެ ރައްޔިތުންނަށް ވެރިކަންކޮށްދެން އުޅޭބައެއްނޫން . މާލެ މީހުންނޭ ރާއްޖެތެރޭ މީހުންނޭކިޔައިގެން ރައްޔިތުންގެ މެދުގައި ތަފާތުކުރުން ގެންގުޅުމަކީ ބަލައިގަނެވޭނެ ކަމެއްނޫން.\nއާޒިމް ކަލޯއެވެ. މާލޭ ބޭފުޅަކަށް ވަށަފަރު މީހުންގެ އިޙުސާސްތައް ނޭގޭނެއެވެ.\nއިބޫއަކީ ފާދިއްޕޮޅަށް ނިސްބަތްވެލައްވާ ބޭފުޅަކަށް ވީމަ އެބޭފުޅާ އަށް އެގިވަޑައި ގަންނަވާނި ހަމައެކަނި ފާއްދިއްޕޮޅުގެ އިހްސާސްތައް އެކަނިދެއްތޯ .\nއެބުނުއްވާ އިހުސާސްތަކަކީ ކުރީސަރުކާރުން ފުލެޓް ދީފަހުރިގޮތުން މާލޭމީހުން ތަންތަން ބޮޑުއަގުގައި ރާއްޖެތެރޭމީހުންނަށް ކުއްޔަށް ދީގެން ނަގަމުންދާ ފައިދާ އެގޮތަށް ލިބެމުންނުދާ ނެވާހަކަ. ހާދައަމިއްލަ އެދުންބޮޑު ބައެކޭމީ . މީއިންސާފަކީ މީހަމަހަމަ ކަމަކީ.\nބަލަގަ ހިންނަވަރު މީހަކަށް މާލެ ރައްޔިތުންގެ އިހުސާސް ތަށް އިގޭނެތަ މީ ވަރަށް ވާހަކަ\nދެން ކީއްވެބާ ރާއްޖޭގެ ރައްޔިތުންގެ ހާލު ހިންނަވަރު މީހަކައް އެނގެންވީ . ނޫނީ މާލޭ ބޭފުޅަކަށް އެނގެންވީ .


Raajje Aai Dhekolhah Ingereysivilaathun Ithuru Garaareh Hushahelhumah Thayyaaruvany - Vaguthu\nރާއްޖެއާ ދެކޮޅަށް އިނގެރޭސިވިލާތުން އިތުރު ގަރާރެއް ހުށަހެޅުމަށް ތައްޔާރުވަނީ\n2 އަހަރު ކުރިން ( އޮކްޓޯބަރ 6, 2015 )\nއެމްޑީޕީގެ ކުރީގެ ޗެއާޕާސަން އަލީ ވަހީދު - ވަގުތު ފައިލް ފޮޓޯ: އަހުމަދު މަމްދޫހް\nރާއްޖެއާ ދެކޮޅަށް ޔޫރަޕްގެ އިއްތިހާދު (އީޔޫ)ގެ ޕާލިމެންޓަށް އިތުރު ޤަރާރެއް ހުށަހެޅުމަށް އިނގިރޭސިވިލާތުގެ ވެރިކަންކުރާ ކޮންޒަވޭޓިވް ޕާޓީން ތައްޔާރުވަމުން އެބަދެއެވެ.\nރާއްޖެއާ ދެކޮޅަށް މި ގަރާރު ހުށަހަޅަން ކޮންޒަވޭޓިވް ޕާޓީއިން ނިންމާފައިވާކަން ހާމަކޮށްފައިވަނީ އެމްޑީޕީގެ ޗެއާޕާސަން އަލީ ވަހީދެވެ.\n"އީޔޫ ކޮންޒަވޭޓިވްސްގެ ފަރާތުން އީޔޫ ޕާލަމެންޓަށް ރާއްޖެއާ ގުޅޭ ގޮތުން އިތުރު ގަރާރެއް ހުށަހަޅަން ތައްޔާރުވަނީ،" އަލީ ވަހީދުގެ ޓްވީޓްގައިވެއެވެ.\nއަލީ ވަހީދު، މި ގަރާރާ ބެހޭގޮތުން ތަފްސީލެއް ދެއްވާފައިނުވީ ނަމަވެސް މި ގަރާރަކީ ކުރީގެ ރައީސް ނަޝީދު ޖަލުން ދޫކޮށްލުމަށް ގޮވާލައި ހުށަހަޅާ ގަރާރެއް ކަމަށް ބެލެވެއެވެ.\nޔޫރަޕްގެ އިއްތިހާދު (އީޔޫ)ގެ ޕާލިމަންޓުން ރާއްޖެއާ ދެކޮޅަށް މިދިޔަ އޭޕްރީލް މަހު ވެސް ގަރާރެއް ފާސްކޮށްފައިވެއެވެ.\nމި ގަރާރުގައި ވަނީ ސުލްހަވެރި މުޒާހަރާ ކުރާ ފަރާތްތަކާ ދެކޮޅަށް ހިންގާ ހަމަނުޖެހުން ހުއްޓާލުމަށް ގޮވާލާފައެވެ. އަދި ރާއްޖޭގައި މަރުގެ އަދަބު ތަންފީޒު ކުރަން ނިންމާފައިވާތީ އެކަންވެސް އީޔޫއިން ވަނީ ކުއްވެރިކޮށްފައެވެ.\nނަމަވެސް މި ގަރާރުގައި ރާއްޖެއާ ދެކޮޅަށް ދަތި ކުރުމުގެ ފިޔަވަޅު އެޅުމަށް ނިންމާފައެއް ނުވެއެވެ. އަދި ދިވެހި ސަރުކާރުގެ އިސްވެރިންގެ ބޭންކް އެކައުންޓްތައް ހިފެހެއްޓުމަށާއި ރާއްޖެއަށް ދަތުރުކުރުން މަނާ ކުރުމަށްވެސް ހިމަނާފައެއް ނުވެއެވެ.\nއޮކްޓޯބަރ 7, 2015 - 06:32\nއަހަރެމެނަށް ކާންބޯން ދެނީ އީޔޫ އާއި އިނގިރޭސިން ހެއްޔެވެ. ހައިރާނެއް ނުވާނެހެއްޔެވެ. މިތަނަށް ނިކަމެތިކަމެއްދޭނަމަ އެންމެ ކުރީގައި ހުންނާނީ ތިޔަ އީޔޫ އަކާއި އިނގިރޭސިވިލާތާއި ކެނެޑާއެވެ. އެއްޗެއްދޭން ޖެހިއްޖެނަމަ ފިލާ ރައްކާވެއެވެ. މިބައިގަނޑުގެ ހީލަތް އަހަރެމެނަށް އިނގޭހާދުވަހު ތިޔަ ކުޅިވަރު ކުޅެފިއެވެ. ތިޔަހުރިހާކަމެއްގެ ފަހަތުގައި އޮންނާނީ ޔަހޫދީ މަކަރުވެރި ރޭވުމެކެވެ. އިސްލާމް ދީނަށް ދެރައެއްދޭނެ ރޭވުމެކެވެ. ހޭއަރާ ހަމަބިމަށް އަންނާށެވެ. ޔަހޫދީން ދުވަހަކުވެސް މުސްލިމަކަށް ހިތް ހެޔޮވާނެހެއްޔެވެ. ތިހިން ފިލާތިބެ ހޮޅި ގޮވިޔަސް އަހަރެމެން މިތިބީ ސަރުކާރާއެކު ކުރިއަށްދާށެވެ.\nއޮކްޓޯބަރ 6, 2015 - 23:54\nކުރިން އެމްޑީޕީއަށް ތާއީދުކުރެވުނީތީ ލަދުގަނެއެވެ. އެމްޑީޕީގެ ލީޑަރޝިޕަށް އަންނަ ވެރިންހާ ދަހިވެތި، ހީލަތްތެރި، އަދި ގައުމަށް ގައްދާރު ބައެއް މަ ނުދެކެމެވެ. ވެރިކަމުގައި ނެތް ކޮންމެ ދުވަހަކީ ރައްޔިތުން ބަނޑަށްޖައްސައިގެންވެސް، ގައުމުގެ އަގު ވައްޓާލައިގެންވެސް ވެރިކަމަށް އާދެވޭނެ ކޮންމެވެސް ގޮތެއް ހޯދުމެވެ. މަސްތަކެއް ކުރިން އެޕާޓީގެ ފޮރިންސް މިނިސްޓާރ ނަސީމުގޮވާލީ އިންޑިޔާއިން މިތަން ހިފުމަށެވެ. ގައްދާރުން މިހާރު އެމަސައްކަތްކުރަނީ މިރާއްޖޭގެ ރައްޔިތުން ބަނޑަށް ޖައްސައިގެން ރައްޔިތުން ރުޅިއަރުވައިގެން ވެރިކަން އަތުލެވޭތޯ އެވެ. ބަލަ އެންމެ މީހަކަށްވުރެ މިގައުމު މާބޮޑެވެ. ކަލޭމެން އިނގިރޭސިންގ އަތުން ކައިގެން އުޅޭށެވެ. މާދަމާވެސް ފެންނާނެތާއެވެ. ތިހެން ހަރާންކޯރުވާން ހަދައިގެން ސީރިޔާ، އިރާގު، ލީބިޔާ ފަދަ ތަންތަނަށް ވަމުންދާގޮތް ނުފެނޭތަ؟ ރައްޔިތުން އެތިބީ ހިޖުރަކޮށްލާނެ ތަނެއްވެސް ނެތިފަ!\nއޮކްޓޯބަރ 6, 2015 - 23:19\nކިޔަވައިގެންތިބެ އަލީވަހީދުމެން ތިޔައުޅޭގޮތުން އަހަރުމެން ލަދުއެބަގަނޭ،،، އިގެރޭސިވިލާތޭ، ކިޔާ ބޫންބޫންލައްވާއިރު ތިޔަބައިގަނޑަކީ ދުވަހަކުވެސް މުސްލިމުންނައް ހެޔެއްއެދިގެން އުޅޭބައިގަނޑެއްނޫން،، މިކަން އަލީވަހީދުމެނައް ހަމަރަނގަޅައް އެގޭނެކަމީ ކަށަވަރުވެ ޔަގީންވާކަމެއް. ދިވެހިރާއްޖެއާއި ދިވެހިންނަައް ދަތިވާގޮތައް ކަންކުރާނީ ގައުމުދެކެ ލޯބިނުވާ ޙާއިނުދުސްމަނުން،،\nއޮކްޓޯބަރ 6, 2015 - 20:08\nރާއްޖެއާ ދެކޮޅު ގަރާރެއް އަނެއްކާވެސް އީޔޫ ޕާލަމެންޓަށް ހުށަހަޅަން އަންނަނީ ތައްޔާރުވަމުން ކަމަށް އެމްޑީޕީގެ ބޮޑުން ތައް ބުނެ ޕްރޮޕޭ ފަތުރާއިރު އެކަން ވައިގައި ދެން ނުހިފާނެއެވެ. އީޔޫ ޕާރލަމެންޓް އިން ދެކޮޅު ހަދަ ހަދާ އޮތްވާ ނޫންތޯ ޖަރުމަނުން އެތައް ލައްކަ ސީރިއާގެ ރެފިއުޖީން ބަލައިގަތީ. އީޔޫގެ ޕާރލަމެންޓަށް ދުނިޔޭގައި ހަތަރު ވަނަ އަށް އޮތް އެންމެ ބޮޑު އިގްތިސާދު އެެއްވެސް ވަރަކަށް އިތުބާރު ނުކުރެެއެވެ. ޖަރުމަނުގެ މުއްސަނދި ކަން ދަށަށް ދަނީ އީޔޫގެ އުނދަގުލާއި ހުރެ ކަން ޖަރުމަނަށް އެނގި އޭޝިއާގެ ގައުމު ތައް ދުނިޔޭގެ އިގްތިސާދުގެ ފައިދާ ހޯދަމުން ދާކަން ޖަރުމަނުގެ ވެރިންނަށް ދުނިޔޭގެ އިކޮނޮމިކް ސްކޭޕް ބަލާލުމުން އިނގެއެވެ. އިނގިރޭސިންގެ އިގްތިސާދު ދަށަށް ދިޔައަސް އެމީހުން ބޭނުންވަނީ އެމީހުންގެ ކަށީގައި ހިފާފައިވާ ބަލި ކަމުގައިވާ ދޭދޭ ގައުމު ތަކުގެ ދާޚިލީ ކަންކަމުގެ ތެރެއަށް ވަދެގެން ދޭދޭގައުމުގެ ޚަޒާނާ އިން ބަޔެއް ލިބޭތޯއެވެ. މިހާރު އެކުޅި ގަނޑު ދެން ނުހިނގާނެ ކަން ޖަރުމަނަށް ވަރަށް ރީއްޗަށް އެނގިއްޖެ ޗައިނާ ކުޅޭ ރޯލްގެ ސަބަބުން. އެހެން ކަމަށްވާނަމަ ޖަރުމަން ފަދަ ބޮޑެތި ގައުމު ތަކުން ރާއްޖެ އާއި ދެކޮޅަށް އިގްތިސާދީ ގޮތުން ވެސް އަދި އިޖްތިމާއީ ގޮތުން ވެސް ދަތި ކުރުމުގެ ފިޔަވަޅު އަޅަން ނުވިސްނާނެއެވެ. މީ ކަށަވަރު ކަމެކެވެ. އަނެއްކޮޅުން ދިވެހި ސަރުކާރުން ބޭރުގެ އިންވެސްޓަރުންނަށް ވެސް ރާއްޖޭގައި އިންވެސްޓް ކުރާނަމަ ސޮވެރިންގް ގެރެންޓީ ދޭން ތައްޔާރަށް ތިބޭތީވެ ޖަރުމަނުން ވެސް ބޭނުންވޭ ޖަރުމަނުގެ ރޮބިންސަން ފަދަ މަޝްހޫރު ބްރޭންޑް ތައް ރާއްޖޭގެ ޓޫރިޒަމް ގައި ޑިވެލޮޕް ކުރަން. މިހެން ކަމަށްވާނަމަ ދެނެއް މިރާއްޖެ އަކަށް ޔޫރަޕްގެ ޕާރލަމެންޓް އިން ދަތި ކުރުމުގެ ފިޔަވަޅު އަަޅަން ވަރަށް ތާއީދު ނުލިބޭނެ މުޅި ޔޫރަޕްގެ ޕާރލަމެންޓްގެ ކޮމްޕޮޒިޝަނަށް ބަލާ ކަމުގައި ވަނީނަމަ..\nއޮކްޓޯބަރ 6, 2015 - 18:39\nކުދިންނޭއެނގޭތަ މިހިރައަލީވަދުއަކީ އިނގިރޭސިރާނީގެދޮންކާފައޭ.... އަދި މިހާރުގެކުޑަވަޒީރު... މީނަޔަށްއެނގޭނެހުރިހާކަމެއް.. ނިއުރޭޑިއެންޓްވެސް ބަލިވެގެންއެދިޔައީ އިނގިރޭސިވިލާތުން އެޓީމާދެކޮޅަށްއެޅި ބާރުގަދަދަތިކުރުމުގެފިޔަވަޅެއްގެސަބަބުން.....


Dharifulhu Salaamaiy Kuran Ulhenikoh Genbigen Bappa Maruvehje - Vaguthu\nކޮވިޑް-19: ރާއްޖޭގެ ހާލަތު ބިރުވެރި ކަމެއްގައި އޮވެ، ކުރިއަށް - 17 ގަޑިއިރު ކުރިން\nދަރިފުޅު ސަލާމަތް ކުރަން އުޅެނިކޮށް ގެނބިގެން ބައްޕަ މަރުވެއްޖެ\nއެމެރިކާގެ ފްލޮރިޑާގެ އުމުރުން 46 އަހަރުގެ ތޯމަސް ޒަކްރެސްކީ ނަމަކަށް ކިޔާ މީހަކު އޭނާގެ ދަރިފުޅު ގެނބެން ފެށުމުން ދަރިފުޅު ސަލާމަތް ކުރުމަށް މަސައްކަތް ކުރަނިކޮށް ގެނބިގެން މަރުވެއްޖެއެވެ.\nމިހާދިސާ ހިނގީ މިދިޔަ އަންގާރަ ދުވަހު ހަވީރު އެވެ. އެމެރިކާގެ ކަމާބެހޭ ފަރާތްތަކުން ބުނާ ގޮތުގައި ތޯމަސް އާއި އޭނާގެ އާއިލާގެ ހަތް މެންބަރަކު އެދުވަހު ހަވީރު މޫދަށް އެރުނެވެ. މޫދަށް އެރި އުޅެނިކޮށް ތޯމަސްގެ އަށް އަހަރުގެ ދަރިފުޅާއި އެހެން ބައެއް މެންބަރުން ވެސް ގެނބުނެވެ.\nނަމަވެސް އަށް އަހަރުގެ އަންހެން ކުއްޖާ ފިޔަވައި އެހެން ކުދިން ވަރަށް ފަސޭހައިން ސަލާމަތް ކުރެވުނެވެ. ތޯމަސް ދެން މަސައްކަތް ކުރީ ދަރިފުޅު ސަލާމަތް ކުރާށެވެ. ދަރިފުޅު ސަލާމަތް ކުރަން އުޅުމުގެ ތެރޭގައި ތޯމަސް ވެސް އޮއެގަނޑުގެ ތެރެއަށް ދަމައިގަތެވެ.\nއެމަންޒަރު ފެނިގެން އެސަރަހައްދުގައި ހުރި ތޯމަސްގެ އަނބިމީހާ ވަނީ ތޯމަސް އާއި ދަރިފުޅު ސަލާމަތް ކުރަން މަސައްކަތް ފަށާފައެވެ. ތޯމަސްގެ އަނބިމީހާގެ މަސައްކަތުން އަށް އަހަރުގެ ދަރިފުޅު ސަލާމަތް ކުރެވުނު ނަމަވެސް ތޯމަސް ގެއްލުނެވެ.\nތޯމަސް ފެނުނީ ކުއްލި ހާލަތުގައި އެހީތެރިކަން ފޯރުކޮށްދޭ އޮފިޝަލުން އައިސް އޭނާ ހޯދުމުގެ މަސައްކަތް ކުރަމުން ދަނިކޮށް ބުދަ ވިލޭރޭ އެވެ. އޭރު އޭނާ އޮތީ މަރުވެފައެވެ.\nތޯމަސްގެ ޕޯސްޓްމޯޓަމް ހެދުމަށް ފަހު މިހާރު އޭނާގެ ހަށިގަނޑު ވަނީ އާއިލާ އާއި ހަވާލުކޮށްފައެވެ.\nތޯމަސްގެ އިތުރުން އެސަރަހައްދުގައި މިއަހަރު އެކަނި ވެސް 12 މީހަކު ގެނބިގެން މަރުވެފައި ވެއެވެ.\nޕާޓީކުރަން ސެނެޓައިޒާ ބުއި ބަޔަކު އިންޑިއާއިން މަރުވެއްޖެ\nކައިވެނި ކުރަނިކޮށް އަޑުގަދަކޮށް، ކައިވެނި ފަނިކޮށްލީ ފިރިހެން މީހާގެ މަންމަ!\nއިނގިރޭސި ވިލާތުގެ ޕާކެއް ތެރޭގައި ރާމާމަކުނުތަކެއް ވަޅި ހިފައިގެން!


Mashhooru actor Kadar Khan niyaavejje Mashhooru actor Kadar Khan niyaavejje\nމަޝްހޫރު އެކްޓަރު ކާދަރު ޚާން ނިޔާވެއްޖެ\nބޮލީވުޑްގެ މަޝްހޫރު އެކްޓަރ ކާދަރު ޚާން ނިޔާވެއްޖެއެވެ.\nމީޑިއާގެ ރިޕޯޓުތައް ބުނާގޮތުގައި ކާދަރު ޚާން ނިޔާވެފައިވަނީ، ކެނެޑާގެ ޓޮރޮންޓޯގެ ހޮސްޕިޓަލެއްގައި އެނދުމަތިކޮށް ފަރުވާދެމުން ދަނިކޮށެވެ. ބަލިހާލަތު ބޮޑުވެ، ނޭވާލުމަށް އުދަގޫވުމުގެ ސަބަބުން ކާދަރު ޚާން ހޮސްޕިޓަލުގައި އެޑްމިޓްކޮށްފައިވަނީ މިދިޔަ ހުކުރުދުވަހުއެވެ.\nއުމުރުން 81 އަހަރުގެ ކާދަރު ޚާން ނިޔާވެފައިވަނީ ރޭ ފަތިހުގެ ވަގުތެއްގައެވެ. ކާދަރު ޚާން ނިޔާވިކަން ކެނެޑާގައި ދިރިއުޅެމުން އަންނަ އޭނާގެ ދަރިފުޅު ޝަފްރާޒް ޚާނު ވަނީ މީޑިއާއަށް ޔަގީންކޮށްދީފައެވެ. ކާދަރު ޚާން ވަޅުލުމަށް ހަމަޖެހިފައިވަނީ ކެނެޑާގެ ޓޮރޮންޓޯގެ ގަބުރުސްތާނުގައެވެ.\nއަފްޢާނިސްތާނަށް އުފަން އަދި ފަހުން ކެނެޑާގެ ރައްޔިތުކަން ހޯދި ކާދަރު ޚާން ފިލްމީ ދާއިރާއަށް ތައާރަފްވެފައިވަނީ، 1973 ވަނަ އަހަރު ފިލްމް "ދާގް" އިންނެވެ. 1971 ވަނަ އަހަރު ބޮލީވޫޑަށް ތައާރަފްވި ކާދަރު ޚާނަކީ ކުޅަދާނަ އެކްޓަރެއްގެ އިތުރުން މޮޅު ސްކްރީން ރައިޓަރެކެވެ. ކާދަރު ޚާނުގެ 46 އަހަރުވީ ކެރިއަރުގައި އޭނާ ވަނީ 300 އަށްވުރެ ގިނަ ފިލްމް ކުޅެ، 250 އަށްވުރެ ގިނަ ފިލްމަށް ޑައިލޮގް ލިޔެދީފައެވެ.\nކާދަރު ޚާން ނިޔާވުމާއި ގުޅިގެން ބޮލީވޫޑްގެ ފަންނާނުންނާއި ސިޔާސީދާއިރާގައި ހަރަކާތްތެރިވާ ގިނަ ފަރާތްތަކަކުން ދަނީ ސޯޝަލް މީޑިއާގައި ހިތާމަ ފާޅުކުރަމުންނެވެ.\nކޮމެޑީ ރޯލްތައް ކުޅުމުގައި އެފަދަ ދެވަނައެއް ނެތް ކާދަރު ޚާނަކީ، ދިވެހިންގެ ތެރޭގައިވެސް ވަރަށްބޮޑު މަޤްބޫލުކަމެއް ހޯދާފައިވާ އެކްޓަރެކެވެ. އަދި ކާދަރު ޚާނަކީ އިންޑިއާގެ މުސްލިމް ކޮމިޔުނިޓީއަށް ގިނަގުނަ ޚިދުމަތްތަކެއް ކުރަމުން ގެންދިޔަ އެކްޓަރެކެވެ. ކާދަރު ޚާން ވަނީ 2015 ވަނަ އަހަރު ހައްޖުގެ މަތިވެރި އަޅުކަން އަދާކޮށްފައެވެ.


އަތޮޅު ޤުރުއާން މުބާރާތުގައި ބައިވެރިކުރާނެ ދަރިވަރުން ހޮވުމަށް އޮޑިޝަނެއް ބާއްވައިފި - R. Fainu Council\nއަތޮޅު ޤުރުއާން މުބާރާތުގައި ބައިވެރިކުރާނެ ދަރިވަރުން ހޮވުމަށް އޮޑިޝަނެއް ބާއްވައިފި\nއިބްރާހީމް ފަހީމް 5:24 AM ޚަބަރު\nރ. އަތޮޅު ކައުންސިލުން ކުރިޔަށް ގެންދިޔުމަށް ހަމަޖެހިފައިވާ އަތޮޅު ޤުރްއާން މުބާރާތުގައި މިރަށުން ބައިވެރިކުރާނެ ދަރިވަރުން ހޮވުމަށްޓަކައި އޮޑިޝަނެއް ބާއްވައިފިއެވެ.\nމިއޮޑިޝަން ބޭއްވިފައިވަނީ 06 އޮކުޓޯބަރ 2019 ވީ އާއްދިއްތަ ދުވަހުރޭ 20:30 ގައި ކުލަބް ޔަންގްސްޓަރސްގެ ޢިމާރާތުގެ ހޯލްގައެވެ. މިއޮޑިޝަންގައި ފަނޑިޔާރުކަން ކޮށްދެއްވީ ކޮށްދެއްވީ ސްކޫލް ޤްރުޢާން ޓީޗަރ ޢަލީ އާދަމް މަނިކާއި، ޢިމާމް އަޙުމަދު ޢުމަރު މަނިކާއި، ހަނދުވަރީގޭ އާތިފާ އިބުރާހީމް މަނިކުއެވެ. މިއޮޑިޝަންގައި 14 ދަރިވަރުން ބައިވެރިވެފައިވެއެވެ.\nއަތޮޅު ޤުރުއާން މުބާރާތުގައި ބައިވެރިކުރާނެ ދަރިވަރުން ހޮވުމަށް އޮޑިޝަނެއް ބާއްވައިފި Reviewed by އިބްރާހީމް ފަހީމް on 5:24 AM Rating: 5


Muizz haaziruvaan engumugai siyaasee nufoozeh neiy: ACC\nމުއިއްޒު ހާޒިރުވާން އެންގުމުގައި ސިޔާސީ ނުފޫޒެއް ނެތް: އޭސީސީ\nއެންޓިކޮރަޕްޝަން ކޮމިޝަން -- ފޮޓޯ: އޭސީސީ\nކުރިއަށް އޮތް ލޯކަލް ކައުންސިލް އިންތިހާބުގައި މާލޭގެ މޭޔަރު ކަމަށް ވާދަކުރައްވާ ޑރ. މުހައްމަދު މުއިއްޒު އެ ކޮމިޝަނަށް ހާޒިރުވާން އެންގި އެންގުމުގައި ސިޔާސީ ނުފޫޒެއް ނެތް ކަމަށް އެންޓި ކޮރަޕްޝަން ކޮމިޝަން (އޭސީސީ) އިން މިއަދު ބުނެފި އެވެ.\nއޭސީސީން މިއަދު ނެރުނު ބަޔާނެއްގައި ބުނެފައިވަނީ އެ ކޮމިޝަނުން ތަހުގީގު ކުރާ މައްސަލަތަކަކީ ދުރާލާ އިންތިޒާމު ކުރެވިގެން ކަނޑައަޅާފއިވާ އުސޫލުތަކެއްގެ ތެރެއިން ކުރިއަށް ގެންދާ ތަހުގީގުތަކެއް ކަމަށެވެ. މައްސަލަތަކުގެ ތަހުގީގު ފަށާނެ ދުވަހެއް ނުވަތަ ނިންމާނެ ދުވަހެއް ކަނޑައަޅައި، މައްސަލަތައް ތަރުތީބުކުރަނީ ސިޔާސީ ވިސްނުމަކަށް ނުވަތަ އިންތިހާބުތަކުގައި ވާދަކުރާ ކެނޑިޑޭޓުންނަށް އަމާޒުކޮށްގެން ނޫން ކަމަށެވެ.\nއޭސީސީން ތަހުގީގުކުރަމުންދާ މައްސަލައަކާ ގުޅިގެން މުއިއްޒު އެންމެ ފުރަތަމަ އޭސީސީއަށް ހާޒިރުކުރީ އިއްޔެ ހެނދުނު އެވެ. އޭސީސީ އަށް ހާޒިރުވުމަށްފަހު އަވަސް އޮންލައިނަށް ދެއްވި އިންޓަވިއުއެއްގައި މުއިއްޒު ވިދާޅުވީ އޭނާ އޭސީސީއަށް ހާޒިރުކުރީ އޭނަ ހައުސިން މިނިސްޓަރަކަށް ހުންނެވި ދުވަސްވަރު ސްޓްރާޑާ ޕްރައިވެޓް ލިމިޓެޑާ އެކު ހެދި ބްރިޖް ވިއު ޕްލެޓްފޯމްގެ އެގްރީމެންޓާ ގުޅިގެން ކަމަށެވެ. އަދި އެ އެގްރިމަންޓާ ހިލާފަށް އެތަނުގެ ބައެއް އިމާރާތްތަކަށް ބަދަލުތަކެއް ގެނައި ކަމަށް އޭސީސީން ތުހުމަތުކުރާ ކަމަށްވެސް ވިދާޅުވި އެވެ.\nމުއިއްޒު ވިދާޅުވީ ކުރިން މި މައްސަލައިގެ ތަފްސީލް ދީފައި ނުވާތީ ވަކީލަކާ އެކު ކުރިއަށް ދާން ބޭނުންވާ ކަމަށް ކޮމިޝަންގައި އިއްޔެ ވިދާޅުވި ކަމަށެވެ. އެހެންކަމުން އޭސީސީގެ ތަހުގީގަށް މުއިއްޒު މިއަދު ވަޑައިގަތީ ވަކީލަކާ އެކު އެވެ. ނަމަވެސް މިއަދުގެ ތަހުގީގާ ގުޅޭ އެއްވެސް މައުލޫމާތެއް އޭސީސީ އަކުން ވެސް އަދި މުއިއްޒުގެ ފަރާތްޕުޅުން ވެސް އަދި ލިބިފައެއް ނުވެ އެވެ.\nމުއިއްޒު އިއްޔެ ވިދާޅުވީ އޭނާ އޭސީސީއަށް ހާޒިރު ކުރަނީ ސިޔާސީ ބޭނުމަށް ސަރުކާރުގެ ނުފޫޒު ތެރެއިން ކަމަށެވެ. އަދި ވިދާޅުވީ ސަރުކާރުގެ މަގުސަދު އެނގިވަޑައި ނުގަންނަވާ ކަމަށާއި ނަމަވެސް ސަރުކާރުން އޭނާ އަށް އުދަގޫކުރަނީ އޭނާ އިންތިހާބުގައި ވާދަކުރާތީ ކަމަށެވެ.\nމުއިއްޒު އިތުރަށް ވިދާޅުވީ އޭސީސީގެ ތަހުގީގުގއި ކަމާ ގުޅޭ ހުރިހާ ސުވާލަކަށް ވެސް ސާބިތު ކަމާއެކު ޖަވާބުދާރީވާނެ ކަމަށެވެ.\n"އަޅުގަނޑު ކެންޕެއިނަށް ހުރަސް އެޅުމަށާއި ނުފޫޒު ފޯރުވުމަށް މި ކަންކަން ފެށީތީ އަދި އިތުރު ހިތްވަރެއްގައި އިންތިހާބު ކާމިޔާބު ކުރުމަށް މަސައްކަތް ކުރާނަން،" މުއިއްޒު ވިދާޅުވި އެވެ.


ފެނުގެ ނިޒާމާއެކު މުރައިދުއަށް އިޤްތިޞާދީގޮތުން މަންފާ ފެނުގެ ނިޒާމާއެކު މުރައިދުއަށް އިޤްތިޞާދީގޮތުން މަންފާ\nމުރައިދޫގައި ޤާއިމް ކުރަމުން އަންނަ ފެނުގެ ނިޒާމްގެ ހޮޅި ވަޅުލުމުގެ ޢަމަލީ މަސައްކަތް ފެށުން. - ފޮޓޯ: އެމްޑަބްލިއުއެސްސީ\nއާބާދީގައި 400އަށްވުރެ ގިނަ މީހުން ދިރިއުޅޭ ހއ.މުރައިދޫގެ ރައްޔިތުންނަށް ދިމާވެފައިވާ އެންމެ ބޮޑު އެއް ތަކުލީފަކީ ސާފު ބޯފެނުގެ ނިޒާމެއް ނެތުމެވެ. ނަމަވެސް މިމައްސަލައަށް ހައްލެއް ހޯއްދަވައިދެއްވުމަށް ސަރުކާރުން ވަނީ 2020ވަނަ އަހަރުގެ ތެރޭގައި އެ ރަށުގައި ފެނުގެ ނިޒާމް ޤާއިމްކުރުމަށްޓަކައި މާލޭ ވޯޓަރ އެންޑް ސްވަރޭޖް ކޮމްޕެނީ (އެމްޑަބްލިއުއެސްސީ)އަށް ޙަވާލުކޮށްފައެވެ.\nމުރައިދޫގެ ރައްޔިތުން މިހާރު ބުއިމަށް ބޭނުން ކުރަމުން އަންނަނީ ގޭގޭގެ ފުރާޅުން ނަގާ ވާރޭ ފެނެވެ. އަދި ކެއްކުމަށް ބޭނުން ކުރަމުން އަންނަނީ ވަޅުން ނަގާ ފެނެވެ. ނަމަވެސް މިއީ ރައްކާތެރި ފެނަކަށް ނުވާތީ، މިމައްސަލައަށް ހައްލެއް ގެނައުމަށްޓަކައި އެ ރަށުގައި ފެނުގެ ނިޒާމް ޤާއިމް ކުރެވުމާއެކު މިކަމަށް ހައްލެއް ލިބި ސާފު ބޯފެން ރައްޔިތުންނަށް ލިބިގެންދާނެއެވެ.\nމުރައިދޫގެ ރައްޔިތުންނަށް ބޭނުންވާ މި އަސާސީ ޚިދުމަތް ވީ އެންމެ އަވަހަކަށް ފޯރުކޮށްދިނުމަށްޓަކައި މަސައްކަތުގެ ސްޕީޑް އަވަސްކޮށް އަވަހަށް މަސައްކަތް ނިންމާލުމަށް އަންނަނީ މަސައްކަތް ކުރަމުންނެވެ.\nމިގޮތުން މިހާރު މިވަނީ މުރައިދޫގައި ޤާއިމުކުރަމުން އަންނަ ފެނުގެ ނިޒާމްގެ ހޮޅި ވަޅުލުމުގެ ޢަމަލީ މަސައްކަތް ފަށާފައެވެ. މިމަސައްކަތް ފަށްޓަވައިދެއްވީ އެމްޑަބްލިއުއެސްސީގެ މެނޭޖިން ޑިރެކްޓަރ ހަސަން ޝާހާއި ހއ.އަތޮޅުގެ ކައުންސިލްގެ ރައީސާއި މުރައިދޫ ކައުންސިލްގެ ރައީސެވެ.\nމި މަސައްކަތް ފަށްޓަވައިދެއްވުމަށްފަހު ވާހަކަދައްކަވަމުން އެމްޑަބްލިއުއެސްސީގެ މެނޭޖިން ޑިރެކްޓަރ ޙަސަން ޝާހް ވަނީ ރާއްޖޭގެ ހުރިހާ ރައްޔިތުންނަށް ފެނާއި ނަރުދަމާގެ ޚިދުމަތް ފޯރުކޮށްދިނުމަކީ މިސަރުކާރުގެ މުހިއްމު އަމާޒެއްކަން ފާހަގަކުރައްވާފައެވެ. މުރައިދޫގެ ފެނުގެ ނިޒާމް ޤާއިމްކުރުމުގެ މަސައްކަތްތައްވެސް ތާވަލްކޮށްފައިވާ މުއްދަތަށް ނިންމާލެވޭނެކަމަށް ޝާހް ވިދާޅުވިއެވެ. ޝާހް ވިދާޅުވީ މިމަޝްރޫޢުގެ މަސައްކަތް ނިމުމުން މުރައިދޫގެ ރައްޔިތުންނަށް ސާފު ބޯފެނުގެ ނިޒާމެއް ލިބިގެންދާނެކަމަށާއި އިޖްތިމާޢީ އަދި އިޤްތިސާދީ ގޮތުންވެސް ރަށުގެ ރައްޔިތުންނަށް މަންފާ ލިބިގެންދާނެކަމަށެވެ.\n"ހަމަ އެހެންމެ މަޝްރޫޢުގެ މަސައްކަތް ހަލުވިކަމާއިއެކު ކުރިއަށް ގެންދާއިރު މަޝްރޫޢުގައި ބޭނުންކުރާ ތަކެއްޗާއި މަސައްކަތުގެވެސް ކޮލިޓީ ދެމެހެއްޓުމަކީ އެމް.ޑަބްލިޔު.އެސް.ސީއިން ވަރަށް އިސްކަން ދޭކަމެއް."ޝާހް ވިދާޅުވިއެވެ.\nމުރައިދޫ ކައުންސިލްގެ ރައީސް އަލީ ޝިފާޢު ވިދާޅުވީ މިމަސައްކަތަކީ މުރައިދޫގެ ރައްޔިތުން ނުހަނު ބޮޑަށް ބޭނުންވެފައިވާ މަސައްކަތެއްކަމަށެވެ. ކޯވިޑާ ގުޅިގެން މުޅި ދުނިޔެ ހުއްޓިފައި އޮތް ދަނޑިވަޅުގައިވެސް މުރައިދޫގައި ސާފު ބޯފެނުގެ ނިޒާމް ޤާއިމްކުރުމުގެ މަސައްކަތް ހުއްޓުމެއްނެތި ކުރިއަށް ގެންދިޔަކަން އޭނާވަނީ ފާހަގަކުރައްވާފައެވެ.\nމުރައިދޫގައި ފެނުގެ ނިޒާމް ޤާއިމްކުރުމުގެ މަޝްރޫއުގެ ދަށުން އާރް އޯ ފެސިލިޓީ ބިލްޑިން ހަދަމުން އަންނައިރު އެ މަސައްކަތުގެ %40 މަސައްކަތް މިހާރު ވަނީ ނިންމާލާފައެވެ. މީގެ އިތުރުން 9.1 ކިލޯ މީޓަރުގެ ފެނުގެ ވިއުގައެއް ޤާއިމްކުރުމާއި 238 ގޭބީސީތަކަށް ފެނުގެ ކަނެކްޝަން ގުޅައިދިނުމަށް ހަމަޖެހިފައިވެއެވެ.\nމި މަޝްރޫއުގެ ދަށުން އެ ރަށުގައި2އާރ.އޯ ޕްލާންޓް ޤާއިމްކުރުމާއި ފެން ރައްކާކުރުމަށް 270 އަކަމީޓަރުގެ2ޓޭންކް ބެހެއްޓުމާއި ވާރޭފެން ރައްކާކުރުމަށް 720 އަކަމީޓަރުގެ ޓޭންކެއް ބެހެއްޓުމާއި ވާރޭފެން ރައްކާކުރާ ނިޒާމެއް ޤާއިމްކުރުމަށް ހަމަޖެހިފައިވެއެވެ. އަދި2ބޯހޯލް ތޮރުފުމާއި ބްރައިން އައުޓްފޯލއްވެސް ޤާއިމްކުރާނެއެވެ.\nމުރައިދޫގައި ފެނުގެ ނިޒާމް ޤާއިމްކުރުމަށް އެމްޑަބްލިއުއެސްސީއަށް ހަވާލުކުރީ 2020ވަނަ އަހަރުގެ ނޮވެމްބަރު މަހުގެ 15ވަނަ ދުވަހުގައެވެ. ޖުމުލަ 46.85 މިލިޔަން ރުފިޔާ ޚަރަދުކޮށްގެން ކުރިއަށް ގެންދާ މި މަޝްރޫޢުގެ މަސައްކަތް ނިންމުމަށް ހަމަޖެހިފައިވަނީ 450 ދުވަހުގެ ތެރޭގައެވެ.